Rail akun feybi anhenaku rail dhashah, India bahus akah\nރޭލަކުން ފޭބި އަންހެނަކު ރޭލު ދަށަށް، އިންޑިއާ ބޮޑު ބަހުސްއަކަށް!\nއަންހެނެއް ރޭލެއްގެ ދަށަށްދާ މަންޒަރު ފެންނަ ވީޑިއޯގެ ސްކްރީންޝޮޓްތަކެއް\nމީގެ ތިން ދުވަސް ކުރިން "ޓައިމްސް އޮފް އިންޑިއާ" އިން އާންމުކުރި ވީޑިއޯއެކެވެ. ވީޑިއޯއިން ފެންނަނީ، ދުއްވަމުންދިޔަ ރޭލަކުން ފޭބި، އަންހެނަކު ފައި އޮޅިގެން ވެއްޓި، ރޭލު ދަށު މަރުވާ މަންޒަރެވެ. މި ވީޑިއޯ އާންމުވުމާއެކު އިންޑިއާގެ ގިނަ ބަޔަކަށް ހިތްދަތިކަން ލިބުނެވެ. އަދި އެކަމާ ގުޅޭ ބޮޑެތި ބަހުސްތައް ކުރެވެން ފެށުނެވެ.\nމި މަހުގެ 15 ވަނަ ދުވަހު ހިނގި މި ހާދިސާގެ ވީޑިއޯ މީގެ ތިން ދުވަސް ކުރިން އާންމުކޮށްފައިވާއިރު، އަންހެން މީހާ ރޭލުން ފައިބަނީ، އެ ރޭލް މަޑުކުރަން ކައިރިވެފައި އޮއްވައެވެ. އުމުރުން 55 އަހަރުގެ އެ އަންހެން މީހާއަށް ރޭލުން ފޭބުމަށް އެހީވެ ދިނީ ފިރިހެނެކެވެ. ރިޕޯޓްތައް ބުނާ ގޮތުން އެހީ އަންހެން މީހާގެ ތިމާގެ މީހެކެވެ. އެ ދެ މީހުން މަސައްކަތް ކޮށްފައިވަނީ ރޭލް މަޑުކޮށް، އެންމެން ރޭލު ފައިބަން މަސައްކަތް ކުރުމުގެ ކުރިން ފޭބުމަށެވެ. ވަގުތު ސަލާމަތް ކުރުމުގެ ގޮތުންނެވެ.\nވަގުތު ސަލާމަތް ކުރަން އުޅެނިކޮށް، އަންހެން މީހާއަށް ޖެހުނީ މި ދުނިޔެ ދޫކުރާށެވެ. އެ އަންހެން މީހާ ވެއްޓުމާއެކު އަންހެން މީހާގެ އިސްތަށިގަނޑު ރޭލު ދަގަނޑު ތެރެއަށް ވަންނަން މަންޒަރު ފެނެއެވެ. އަންހެން މީހާ މަރުވާން ދިމާވި ސަބަބަކީ އެއީ އެވެ. އިސްތަށިގަނޑު ރޭލު ދަގަނޑުގައި އޮޅުމުގެ ސަބަބުން އޭނާގެ މުޅި ހަށިގަނޑު ވެސް ރޭލު ދަށަށްދެ އެވެ. ރިޕޯޓްތައް ބުނާ ގޮތުން އޭނާގެ މުޅި ހަށިގަނޑު އޮތީ ޗިސްޗިސްވެ ކުދިކުދިވެފަ އެވެ.\nމިކަމާ ގުޅިގެން އިންޑިއާގެ ރޭލްތަކުގެ ހާލަތާ ގުޅޭ ގޮތުން ބޮޑެތި ބަހުސްތައް ވަނީ ފަށާފަ އެވެ. ރޭލަށް އާންމުންނަށް ރައްކާތެރި ނޫން ކަމަށް ގިނަ ބަޔަކު ދަނީ ބުނަމުންނެވެ. ރޭލުން ފައިބާން އުޅުމުގެ ތެރޭގައި މިފަދަ ހާދިސާއެއް ހިނގުމަކީ ގަބޫލުކުރެވޭނެ ކަމެއް ނޫން ކަމަށް ބައެއް މީހުން ބުނެ އެވެ.\nއަނެއް ބަޔަކު ގޯސްކުރީ އަންހެން މީހާ އެވެ. އެއީ ރޭލު މަޑު ނުކުރީސް އޭނާ ފޭބުމުންނެވެ. ރޭލު ދުއްވަމުން ދަނިކޮށް އެ ރޭލަކުން ފޭބުމަކީ މަނާ ކަމަކަށްވާއިރު މަނާ ކަމެއްގެ ކޮށްގެން ލިބޭ ގެއްލުމުގެ ޒިންމާ ރޭލް ސްޓޭޝަންތަކުން ނަގަން ނުޖެހޭނެ ކަމަށް އިންޑިއާގެ ބައެއް މީހުން ބުނެ އެވެ.\nއިންޑިއާގެ ރޭލުތަކަކީ ބާރު ބޮޑު ރޭލު ތަކެކެވެ. އެތައް ހާސް މީހުންނެއް އެއް ފަހަރާ ރޭލްތަކަށް އަރާއިރު ފިތިގެން ވެސް މީހުން މަރުވެ އެވެ. އިންޑިއާގެ ގިނަ ރޭލްތަކަކީ ފެންވަރުގެ ގޮތުން ބެލި ނަމަވެސް ރަނގަޅު ރޭލްތަކެއް ނޫނެވެ.


ދުންފަތުގެ އިސްތިއުމާލު ކުރުމާއި ދުރުވުމަށް ކުރެވިދާނެ ބައެއް ކަންކަން | Jazeera\tދުންފަތުގެ އިސްތިއުމާލު ކުރުމާއި ދުރުވުމަށް ކުރެވިދާނެ ބައެއް ކަންކަން - Jazeera\nދުންފަތުގެ އިސްތިއުމާލު ކުރުމާއި ދުރުވުމަށް ކުރެވިދާނެ ބައެއް ކަންކަން\nޢަލީ ޔާމީން May 3, 2019 53 views0\nދުންފަތުގެ އިސްތިއުމާލު ކުރުމަކީ އެކަމުގެ ސަބަބުން އެތަކެއް ސިއްހީ ގެއްލުމެއް ލިބޭ ކަމެކެވެ. ހާރޓް އެޓޭކު ޖެހުމާއި، ފުއްޕާމޭ ހަލާކުވުމާއި، ކިންޑީގެ ބަލިތަކާއި މިހެންގޮސް ދުންފަތުގެ އިސްތިއުމާލު ކުރުމުން ލިބޭ ގެއްލުންތަކުގެ ވާހަކަ ދައްކާ ކޮޅު ނުފެންނާނެއެވެ.\nދުންފަތުގެ އިސްތިއުމާލު ކުރާ މީހުން އަޅުގަނޑުމެންގެ ދިވެހި ރާއްޖޭގައިވެސް ވަރަށް ގިނައެވެ. ދުންފަތާއި ދުރުވުމަށް ކުރެވިދާނެ އެތަކެއް ކަމެއް އެބަހުށްޓެވެ. އެގޮތުން ދުންފަތުގެ އިސްތިއުމާލު ކުރުމާއި ދުރުވެވިދާނެ ބައެއް ގޮތްތައް ތިރީގައި އެވަނީއެވެ.\nތާރީޚެއް ކަނޑައެޅުން: ދުންފަތުގެ އިސްތިއުމާލުކުރުން ހުއްޓާލުމަށް ބަލާފައި ވަކި ދުވަހެއް ކަނޑައަޅާށެވެ. އަދި އެދުވަހުން ފެށިގެން އެކަން ނުކުރުމަށް ހިތުގައި އަޒުމް ކަނޑައަޅާށެވެ. ދުންފަތުގެ އިސްތިއުމާލުކުރުން ހުއްޓާލާ ގިނަމީހުން އެކަން ހުއްޓާލަނީ މަޑުމަޑުން އެކަން ކުރުން ހުއްޓާލުމުގެ ބަދަލުގައި މިގޮތަށް ތާރީޚެއް ކަނޑައެޅުމަށްފަހު އެދުވަހަކުން ފެށިގެން ހުއްޓާލާ އުސޫލުންނެވެ.\nގިނަގިނައިން ފެންބުއިން: ގިނައިން ފެންބުއިމަކީވެސް ދުންފަތުގެ އިސްތިއުމާލުކުރުމާއި ދުރުވެވޭނެ ކަމެކެވެ. މިގޮތުން ފެނާއި އެކު އޮރެންޖް ފޮއްޗެއް ނުވަތަ ލިބޯ ފަޅިއެއް ފެން ބޯ އިރު ބޭނުންކުރެވިދާނެއެވެ.\nމަގުފަހިކުރާ އާލަތްތައް ނައްތާލުން: އަޅިކެނޑި، ނުކަޑައި އޮތް ސިގިރޭޓް ފޮށި، ލައިޓަރު އަދި އަލިފާން ފޮށި ފަދަ ތަކެތި އުކާލެވިދާނެއެވެ.\nޕޮޒިޓިވް ކޮށް ވިސްނުން: ދުންފަތުގެ ހުއްޓާލުމާއި ގުޅިގެން ކުރީކޮޅު ބޮލުގައި ރިހުން، ކަރުތެރެ ފާރުވުން، އަދި އެހެނިހެން ބައެއް އުދަގޫތަކާއި ކުރިމަތިވެއެވެ. ނަމަވެސް މިކަންކަމަކީ ދެހަފްތާއެއް ހާ ދުވަހުގެ ތެރޭގައި މުޅިން ފިލައިގޮސް ރަގަޅުވާނެ ކަންކަމެވެ.\nހަރަކާތްތެރިވެ އުޅުން: ހަރަކާތްތެރިވެ އުޅުމުގެ ސަބަބުން ހަށިގަނޑު ހަމައަކަށް އެޅުމަށް އެހީތެރިވެދެއެވެ. އުސްއިމާރާތެއް ފަދަ ތަނަކަށް އިރު ލިފްޓްގެ ބަދަލުގައި ސިޑި އިޚްތިޔާރު ކުރާށެވެ. އަދިފެތުމާއި ދުވުން ފަދަ ކަންތައްވެސް ކުރެވިދާނެއެވެ.\nދުންފަތުގެ އިސްތިއުމާލު ކުރުމާއި ދުރުވުން


Sirisena Avahaarakohlan Ulhunu Kamuge Thuhumath Ranil Ah - Vaguthu\nސިރިސޭނަ އަވަހާރަކޮށްލަން އުޅުނުކަމުގެ ތުހުމަތު ރަނިލް އަށް؟\nސްރީލަންކާގެ ރައީސް މަތިރިޕައްލަ ސިރިސޭނަ އަވަހާރަކޮށްލަން އުޅުނު ކަމަށް މިހާރު ތުހުމަތު ކުރެވެނީ ބޮޑުވަޒީރު ކަމުން ދުރުކުރި ރަނިލް ވިކްރަމަސިންހް އަށާއި އޭނާގެ ޕާޓީ ޔޫއެންޕީ އަށް ކަމަށް ލަންކާ ސަރުކާރަށް ތާއިދު ކުރައްވާ ސިޔާސީ ބޭފުޅުން ވިދާޅުވާން ފައްޓަވައިފިއެވެ.\nކުއްލި ގޮތަކަށް ރަނިލް ބޮޑުވަޒީރު ކަމުން ދުރުކޮށް ކުރީގެ ރައީސް މަހިންދްރަ ރާޖަޕަކްސް ބޮޑުވަޒީރު ކަމަށް ގެނެސްފައި ވަނީ މިދިޔަ ހުކުރު ދުވަހު އެވެ. ރާޖަޕަކްސަ އަށް ބޮޑުވަޒީރުކަން ދެއްވީ ސިރިސޭނަ އަވަހާރަކޮށްލަން އުޅުނު މައްސަލައިގައި ފުލުހުންގެ އިސް އޮފިސަރަކު ހުކުރު ދުވަހު ހެނދުނު ހައްޔަރު ކޮށްފައި ވަނިކޮށެވެ.\nސިރިސޭނަ އަވަހާރަކޮށްލަން އުޅުމުގެ ފަހަތުގައި އޮތީ ރަނިލް އާއި ޔޫއެންޕީ ކަމަށް ސިޔާސީ ބައެއް ބޭފުޅުން ވިދާޅުވަމުން ގެންދަވި ނަމަވެސް އެކަމާއި ގުޅިގެން ލަންކާ ސަރުކާރުން ރަސްމީކޮށް އަދި އެއްވެސް އެއްޗެއް ނުބުނެއެވެ.\nރާޖަޕަކްސަގެ ޕާޓީއަށް ނިސްބަތްވާ ޤާނޫނު ހަދާ މަޖިލީހުގެ މެންބަރެއް ކަމަށްވާ ނިމާލް ސިރިޕާލަ ޑި ސިލްވާ އިއްޔެ ނޫސްވެރިންނާއި ވާހަކަދައްކަވަމުން ވިދާޅުވީ ސިރިސޭނަ އަވަހާރަކޮށްލަން އުޅުނު މައްސަލައިގައި ރަނިލް އާއި އޭނާގެ ޕާޓީ އިން ކަންތައްކުރި ގޮތާއި މެދު ސިރިސޭނަ ހުންނެވީ ވަރަށް ބޮޑަށް ހިތްޕުޅުހަމަޖެހިވަޑައި ނުގެންފައެވެ.\nސިރިސޭނަ އަވަހާރަކޮށްލަން އުޅުނީ އިންޑިއާގެ ޖާސޫސީ އިދާރާ އިން ކަމަށް މީގެ ކުރިން އިންޑިއާގެ ނޫހަކުން ވަނީ ބުނެފައެވެ. ނަމަވެސް އެތުހުމަތުތައް އިންޑިއާ އިން ވަނީ ދޮގުކޮށްފައެވެ. އެތުހުމަތުތަކާއި ގުޅިގެން ސިރިސޭނަ އާއި އިންޑިއާގެ ބޮޑުވަޒީރު މޯދީ ވެސް ވަނީ މަޝްވަރާ ކުރައްވާފައެވެ.\nރަނިލް އަށް ކުއްލި ގޮތަކަށް ބޮޑުވަޒީރު ކަމުގެ މަގާމު ގެއްލިވަޑައިގެންނެވީ ރައީސް ސިރިސޭނާގެ ޔުނައިޓެޑް ޕީޕަލްސް ފްރީޑަމް އެލައަންސް (ޔޫޕީއެފްއޭ) އިން ރަނިސްގެ ޔުނައިޓެޑް ނޭޝަނަލް ޕާޓީ (ޔޫއެންޕީ) އާއި އެކު ހަދާފައި އޮތް ކޯލިޝަން ރޫޅާލުމަށް ފަހު ރަނިލް މަގާމުން ދުރުކުރުމުންނެވެ.\nރަނިލް ބޮޑުވަޒީރު ކަމުން ދުރުކޮށްފައި ވާއިރު ރަނިލް އާއި ސިރިސޭނަ އާއި ދެމެދު ޚިޔާލުތަފާތުވުންތައް އުފެދިފައިވާތާ ދުވަސްތަކެއް ވެއްޖެއެވެ. ދެބޭފުޅުންގެ މެދުގައި އެންމެ ބޮޑަށް ޚިޔާލު ތަފާތުވުންތައް އުފެދެނީ ބޮއްސުންލާފައި އޮތް އިޤުތިޞާދީ މައްސަލަތައް ހައްލު ކުރުމަށް އަޅާނެ ފިޔަވަޅުތަކާއި މެދު އެއްބަސްވުމަކަށް ނާދެވިގެންނެވެ.\nއިންޑިޔާއިން ރާވައިގެން ރަނިލްލައްވާ ކުރުވަން އުޅުނު ބަޢާވާތެއްތިއީ! ވެރިކަމައިހެދީ މީހެއްގެ ފުރާނަވެަް ދުއްވާލުން އިންޑިޔާއަކަށް މާބޮށުކަމެއްނޫން!\nއޮކްޓޯބަރ 28, 2018 11:42\nދިވެހިރާއްޖޭގައި ހަލާކުކޮށްލާފައޮތް އިޤތިޞާދު ނަގާކޮޅަށްޖެހީ ރައީސް ޔާމީނެވެ. އަހަރުންއަހަރަށް އެފްރިޕޯޓް ލިބެމުންދިޔާ އިޤްތިޞާދު ރައީސް ޔާމީންގެ މަސައްކަތުން ބީ ޕްލަސްގައި ހިފަހއްޓާފައި ހުންނަތާ ތިން އަހަރުވީރު އިޤްތިޞާދު ރަގަޅުވެއްޖެކަމުގެ އުފާވެރިކަން ދިވެހިންނަށް ދިޔައީ ލިބެމުންނެވެ. ބޭރުގެ ފަރާތްތަކުންވެސް ތިބީ އެކަމާ ޙައިރާންވެފައެވެ. ނަމަވެސް ބައެއްގެ ބޯގަޅިކަމުގެ ނަތީޖާއަކަށްވާނީ އަލުންވެސް ރައްޖެ ހުރިހާރޮގަކުން ނިކަމެތިވެގެންދިޔުމެވެ. މިކަން ފެންނަންފަށާނީ ދުވަސްކޮޅެއްފަހުންނެވެ. ނަޢޫޛުބިﷲ އެވެ.\nއޮކްޓޯބަރ 28, 2018 13:11\nގެރިރާއްޖޭން ބޭނުމެއްނުވާނެ އަވަށްޓެރިއެއްވެސް ގައުމެއް ހަމަޖެހިލައިގެން ފުދުންތެރިވެއޮންނާކަށް އެޔޯމެން ބޭނުންވާނީ ތަނުގަ ހަމަޖެހުން ނަގާލާ اقتصادي ގޮތުން ބަލިކަށިކޮށް އަތަށް ނާށިގަނޑެއް ދީފައެޔޯމެން ގާތު ސަލާންޖަހަންޖެހެ ގޮތަށް އޮންނަގޮތަށް ބާއްވަން. މިރާއްޖޭންވެސް ދެން ފެންނާނީ އެދުވަސް.


Male' ah salhee harukashivun | Mihaaru\nމީހުން ހިނގަން ހާއްސަ ކޮށްފައިވާ ކަފިހި ހުރަސް މަތީގައި މިދިޔަ އާދިއްތަ ދުވަހު ސައިކަލްތަކެއް ޕާކް ކޮށްފައި.---ފޮޓޯ: ހުސައިން ވަހީދު/މިހާރު\n13 ފެބުރުއަރީ 2019 - 09:03 54 comments\nމާލޭގައި ރޭ ކަފިހި ހުރަސް މަތިން މަގު ހުރަސް ކުރަން އުޅުނު އަންހެނެއްގެ ގައިގައި ކާރަކުން ޖެހި އޭނާގެ ހާލު ސީރިއަސް ވެ ކޯމާއަކަށް ވަނީ ގޮސްފަ އެވެ. މި ހިތާމަވެރި އެކްސިޑެންޓަށް ފަހު، ނަތީޖާ އަކީ ކަފިހި ހުރަސްތައް ކައިރީގައި އެއް ދުވަސް ނުވަތަ ދެ ދުވަސް ވަންދެން ފުލުހުން ޑިއުޓީ އަދާކުރާ ގޮތަށް ނިންމުން ކަމަށް ބުންޏަސް ހައިރާނެއް ނުވާނަމެވެ. ސަބަބަކީ މިފަދަ ކަންކަމަކީ މާލޭގައި އާންމު ކަންކަން ކަމަށް ވާތީ އެވެ. ކަމެއް ހިނގާތާ ފުރަތަމަ ދެ ތިން ދުވަހު ކަމާ ގުޅޭ އިދާރާތަކުން ވަރަށް ކަންތައް ކުރާނެ އެވެ. އޭގެ ފަހުން ދާނީ ހަމަ ޗޮކުންނެވެ.\nފަހަރެއްގައި މާލޭގެ ހުރިހާ ކަފިހި ހުރަސްތައް ކައިރީގައި ޖެކެޓު ލާފައި ތިބޭ ފުލުހުން މިރެއިން ފެށިގެން ހަރަކާތްތެރިވާން ފަށައިފާނެ އެވެ. މަގު ހުރަސްކުރާ މީހުންނަށް އެހީތެރިވެދީ، އެ ހިސާބުން ދާ ދުއްވާ އެއްޗެހި ހުއްޓަން ވެސް އަންގަފާނެ އެވެ. އަނެއްހެން އެއީ މާ ބޮޑު ކަމެއް ނޫނެވެ. އެއް ދުވަސް ފަހުން އެކަން ނިމުނީ އެވެ. އޭގެ ހަފުތާއެއް ފަހުން އަނެއްކާވެސް ބޮޑު އެކްސިޑެންޓެއް ހިނގުމުން، ކޯނާއި ބެރިކޭޑު ޖަހައިގެން ތިބެ ޓްރެފިކް އޮޕަރޭޝަނެއް ހިންގަފާނެ އެވެ.\nމާލޭގައި ބޮއްސުންލާފައިވާ ޓްރެފިކްގެ މައްސަލަ ހައްލު ކުރަން އެއްވެސް ސަރުކާރަކުން އެކަށީގެންވާ ގޮތެއްގައި މަސައްކަތް ކުރާ ތަނެއް އަޅުގަނޑަކަށް ނުފެނެ އެވެ. އަދި މަގުތަކުގެ ޓްރެފިކް މެނޭޖު ކުރުން ވެސް އަޅުގަނޑަށް ފެންނަ ފެނުމުގައި އެހާމެ ފަރުވާކުޑަ އެވެ. ކުޑަކުޑަ މިސާލެއް ބުނެލާނަމެވެ.\nNo matter how bright the lines are painted, no pedestrian onazebra cross is safe pic.twitter.com/wLQAdOcJzP\n— ⚫⚪TEDRY🎈❓ (@tedry) January 1, 2019\nމަޖީދީ މަގާއި ސޯސަންމަ ގާ ގުޅޭ ޖަންކްޝަންގެ ކަފިހި ހުރަސްމަތިން ހުރަސް ކުރަން ޖެހޭ ހާލަތު ދައްކުވައިދޭ ވީޑިއޯ\nމަޖީދީ މަގާއި ސޯސަން މަގާ ގުޅޭ ޖަންކްޝަންގެ މަގުމަތީގައި ކުރަހާފައިވާ ކަފިހި ހުރަސް ހަމަ ގައިމު ވެސް އެންމެންނަށް ފެންނާނެ އެވެ. އެ ކުރެހުންތައް އެހާ ޗާލެވެ. އެހާ ބޮޑަށް އަޅައިގަނެ އެވެ. އެކަމަކު، އެ ސަރަހައްދުން ރޭގަނޑުގެ އެންމެ ކާރޫބާރޫ ބޮޑު ވަގުތުގައި މީހުން މަގު ހުރަސް ކުރުމާއި ދުއްވަން އުޅެނީ ހާދަ ހާލަކުންނެވެ. މަގު ހުރަސް ކުރާ މީހުންނަށް ބަލާނެ މީހަކު ނެތެވެ. މަގު ހުރަސް ކުރާ މީހާ ދުއްވާ އެއްޗިއްސަށް ބެލުމެއް ނެތެވެ. އެ ޖަންކްޝަން ސަރަހައްދުގައި އެންމެ ބާރު ބޮޑު ވަގުތު ފެންނާނީ އެ މީހަކާ އެމީހަކަށް އުޅޭ ތަނެވެ. ކިތަންމެ މަޑުން ދުއްވާފައި ދިޔަސް އެ ތަނުން ދާން ޖެހެނީ އެކްސިޑެންޓެއް ވެދާނެ ކަމަށް ބަލައިގެންނެވެ. އެއް ވެހިކަލާއި އަނެއް ވެހިކަލް ކިރިޔާ ނުޖެހި ދަނީ އެވެ. އެހާ ގޯހެވެ. އެ މަންޒަރު އެންމެ ރީއްޗަށް ފެންނާނީ ރާއްޖޭގެ ތަޖުރިބާކާރު ޑައިރެކްޓަރު މުހައްމަދު ނިޔާޒު (ޓެޑްރީ) މީގެ ދުވަސްކޮޅެއް ކުރިން، އޭނާގެ ގޭގެ މަތިން ނަގާފައިވާ ވީޑިއޯ އިންނެވެ.\nއެކަމަކު އެ މަންޒަރު ކަމާ ބެހޭ އިދާރާތަކަށް އަދި ފުލުހުންނަށް މާ ބޮޑު ކަމަކަށް ވެގެންނެއް ނޫޅެ އެވެ.\nމާލޭގެ މަގެއްގެ ހާލަތު: މާލޭގެ މަގުތަކުގެ ޓްރެފިކް ކޮންޓްރޯލް ކުރުމަށް ބޭނުންވަނީ ހަރުކަށި އުސޫލުތަކެއް ކަނޑައެޅުން.---ފޮޓޯ: ހުސައިން ވަހީދު/މިހާރު\nމި ސަރަހައްދުން ރޭ ވެސް ފެނުނު އެންމެ ބޮޑު ހައިރާންކަމަކީ ދުއްވާ ތަކެތި ހަތަރު ފަރާތަށް އަޅާއިރު، ޓްރެފިކް ބޮއްސުން ލައި، ހަމައެއްލަމައެއް ނެތި ދިޔައިރު ވެސް ޓްރެފިކް ބަހަލައްޓަން ހުރި ފުލުހުންގެ މީހާގެ ހަރަކާތް ހުއްޓިފައިވާ ތަނެވެ. އަޅުގަނޑުގެ ހިތަށް ވެސް އެރީ، މިއީ ކީއްކުރާ ފުލުހެއް ބާވަ އެވެ؟ އިބްރާހީމީ މިސްކިތް ކައިރިން މަޖީދީ މަގުގެ މެދުގައި ހުރުމުން އެ ފުލުހުންގެ މީހާގެ ހުރިހާ ޒިންމާއެއް އަދާކުރުވެނު ކަހަލަ އެވެ. ދުއްވާފައި އަދި ހިނގާފައި ދިޔަ މީހުންނަށް ފަސޭހަވާނެ ކަމެއް އެހާ ބޮޑަށް ކުރެވުނު ތަނެއް ނުފެނުނެވެ. މަޖީދީ މަގާއި ސޯސަން މަގުގެ ޖަންކްޝަން ސަރަހައްދަށް ރޭގަނޑު އެންމެ ބާރު ބޮޑުވާ ގަޑީގައި އެ ސަރަހައްދުގެ ޓްރެފިކް މެނޭޖު ކުރުން އެ އަށް ވުރެ ރަނގަޅުވާން ޖެހެ އެވެ. އެންމެ ފުލުހެއް ބަހައްޓައިގެން މިކަން ވާނެހެން ހިއެއް ނުވެ އެވެ. މި އަށް ވުރެ ދުރަށް ވިސްނައިގެން މިފަދަ ކަންކަން ކޮށްގެން ނޫނިއްޔާ މާލޭގެ ޓްރެފިކް މައްސަލަ އަށް ހައްލެއް ނެތެވެ.\nމާލޭގެ ޓްރެފިކް މައްސަލަ އަށް ހައްލެއް ގެނެވޭތޯ މި ސަރުކާރުން ވެސް ހޭވައްލާ ކިޔާފައި ފެށި މަސައްކަތްތަކަށް މަރުހަބާ އެވެ. ކޮންމެ ސަރުކާރަކުން ވެސް ޓްރެފިކްގެ މައްސަލަ ހައްލު ކުރުމަށް ކޮންމެވެސް ކަންތައްތަކެއް ކުރަން ޖެހޭތީ އެ ބީދައިން ފަށާފައިވާ އެ ކަންކަމަށް ހަމަ ސާބަސް ދެމެވެ. މިދިޔަ ސަރުކާރުން މައިގަނޑު ގޮތެއްގައި ކުރި ކަމަކީ ޓްރެފިލް ފްލޯ އަށް ދޭތެރެދޭތެރެއިން ބަދަލު ގެނައުމާއި ނުގަވައިދުން ޕާކް ކޮށްފައިވާ ވެހިކަލްތަކުގައި ޖަހާފައިވާ ސްޓިކާ ފީ މާފުކޮށްދިނުމާއި މުދާ އުފުލޭ ގަޑިތަކަށް ބަދަލު ގެނައުމެވެ. ފަސް އަހަރުގެ ވެރިކަން ނިމުނުއިރު ޖެހުނީ ހަމަ އެއް ތާކު އެވެ. ޓްރެފިކްގެ މައްސަލަ އަށް އައި ވަކި ހައްލެއް ނެތެވެ.\nމި ސަރުކާރު ވެރިކަމަށް އައިސް އެންމެ ފުރަތަމަ ކުރި މޮޅު ކަމަކީ، ގަވައިދާ ޚިލާފަށް ޕާކްކުރާ ވެހިކަލްތަކުގައި ސްޓިކާ ޖެހުން ހުއްޓާލީ އެވެ. ޕާކް ކުރާނެ ތަނެއް ނުދައްކައި، ވެހިކަލްތަކުގައި ސްޓިކާ ނުޖަހާނެ ކަމަށް ކެމްޕެއިން ތެރޭގައި ކުރި ވައުދު ފުއްދަން ޖެހޭނެތާ އެވެ. ފަހުން މީހުންނަށް ވާނެ އުނދަގުލަކަށް ވިސްނާކަށް ބޭނުމެއް ނުވި އެވެ. ފެނުނު މަންޒަރު ވަރަށް ރީއްޗެވެ. ހަމައެއްލަމައެއް ނެތި ވެހިކަލްތައް ޕާކްކުރަން ފަށައިފި އެވެ. ކުރިއަށް ވުރެ ހާލު ވީ ބޮޑެވެ. ހިނގާފައި ދާ މީހުންނަށް ޕޭވްމަންޓަށް އެރޭކަށް، ފައިބާކަށް ޖާގައެއް ނެތެވެ. ގޯޅިގޯޅި ކަންމަތީގައި ބަރިބަރި އަށް ސައިކަލްތައް ޕާކް ކުރަނީ އެވެ. ހިނގާ މީހުން ހުރަސް ކުރަން ހާއްސަކޮށް، ކުރަހާފައިވާ ތަނުގެ މަތީގައި ވެސް އެއްވެސް ޖެހިލުމެއް ނެތި ޕާކް ކުރުން މިހާރު އާންމެވެ. މިއީ، ކަނޑައެޅިގެން ގަވައިދާ ޚިލާފަށް މީހުން އުޅެން ނުސީދާކޮށް ހިތްވަރު ދިނުން ނޫން ވަކި ކޮން ކަމެއް ހެއްޔެވެ؟\nއަޖުމަ ބެލުމަށް އުސްކޮށް ހެދި ރޭމްޕްމަތީގައި ސައިކަލް ޕާކްކުރި މީހާ އަށް ވެސް ހަރުކަށި އަދަބު ދެވެން ޖެހޭނެ އެވެ. އެ ފޮޓޯ ސޯޝަލް މީޑިއާ އަށް ފަތުރައި އެ ވާހަކަ ދެއްކިޔަކަސް އަދި ހައްލެއް ނުވެ އެވެ. ދުއްވާފައި ދާއިރު ފަހަތް ބަލަން ވެހިކަލްގައި ހަރުކޮށްފައި ހުންނަން ޖެހޭ ލޯގަނޑު ހަމައަށް ހުރިތޯ ބަލަން ފުލުހުންނަށް ޖެހެނީ ސިނަމާލެ ބްރިޖުގައި އެކަންޏެއް ނޫނެވެ. ކޮންމެ މަގެއް ގައި ވެސް ގަވައިދު ވާން ޖެހޭނީ ގަވައިދަށެވެ. ސައިކަލްގެ ލޯގަނޑު ހަމަނުކޮށް އެއްވެސް މަގެއްގައި ދުއްވަން ފުލުހުން ފުރުސަތު ދީގެން ނުވާނެ އެވެ.\nގަވައިދާ ޚިލާފަށް ޕާކްކުރާ ވެހިކަލްތަކުގައި ސްޓިކާ ޖެހުމުގެ ބަދަލުގައި ފުލުހުން މިހާރު ފެށި ކަމަކީ އެފަދަ ވެހިކަލްތައް ބައެއް ހާލަތުތަކުގައި ނެގުމެވެ. އާންމުންނަށް ވަރަށް ބޮޑަށް އުނދަގޫވާ ގޮތަށް ޕާކް ކޮށްފައި ހުންނަ ވެހިކަލްތައް ފުލުހުން ޓޯ ކުރެ އެވެ. އެގޮތަށް ޓޯ ކުރުމާއި ގަވައިދާ ޚިލާފަށް ޕާކް ކޮށްފައިވާ ވެހިކަލްތައް ނަގައިގެން ގެންދިއުމަކީ ބޮޑު އަދި އުނދަގޫ ކަމެކެވެ. އެ އަށް ވުރެ ބޮޑަށް ގަވައިދާ ޚިލާފަށް ޕާކްކުރާ ވެހިކަލްތަކުގައި ސްޓިކާ ޖަހައިގެން ނަމަވެސް މައްސަލަ ހައްލު ކުރެވެންދެން ގަވައިދު ހަމަޔަކަށް އަޅުވަން ޖެހެ އެވެ.\nގަވައިދާ އެއްގޮތަށް ކަންކަން ގެންދިއުމަށްޓަކައި ކުރިން ކުރަމުން އައި ކަމެއް ހުއްޓާލާއިރު، އެ ކަމަކުން ދެން އާންމުންނަށް ބޮޑެތި ދަތިތައް ކުރިމަތިވާނެ ގޮތަކަށް ކަންކަން ފަހި ކުރުމަކީ ކޮށްގެން ވާނެ ކަމެއް ނޫނެވެ. ސްޓިކާ ޖެހުން ހުއްޓާލާފައި މިހާ ގިނަ ދުވަސް ވަންދެން ދެ އަތް އުރާލައިގެން ތިބޭއިރު، ވެހިކަލްތައް ޕާކް ކުރެވޭނެ ހަރުދަނާ ނިޒާމެއް ވެސް އޮންނަން ޖެހޭނީ ފަހިވެފަ އެވެ. މި ކުޑަކުޑަ މާލޭގައި ޕާކް ކުރެވޭނެ އެކަށީގެންވާ ތަންތަން ދުވަހަކު ވެސް ހޯދައި ދެވިދާނެ ކަމަކަށް އަޅުގަނޑުގެ ހިތެއް ނުބުނެ އެވެ. އިމާރާތް ކުރާއިރު، އެ އިމާރާތުގެ ތެރެއިން ޕާކިން އަށް ހާއްސަ ތަނެއް ހުންނަން ވާނެ ކަމަށް ބުންޏަސް އެއީ ކިހާ ޖާގައެއް ހެއްޔެވެ؟ ކުދިކުދި ބިންތަކުގައި ހަދާ އުސް އިމާރާތްތަކުން ޕާކިންގެ މައްސަލަ ހައްލު ކުރެވޭނެ ކަމަށް ވިސްނާ ނަމަ އެ ވެސް ގޯހެވެ. އެއީ ޕްލޭން ކޮށްގެން ހަދާ ސިޓީތަކުގައި ކުރާ އިމާރާތްތަކަށް ޚާއްސަ ކޮންސެޕްޓެއް ނަމަ ރަނގަޅެވެ. އެކަމަކު މި މާލޭގެ ހާލަތު ވަރަށް ތަފާތެވެ. މާލޭގައި ގިނަ އޮފީސްތަކެއް ހުންނަ ވެލާނާގޭ އިމާރާތުގެ ތިރި ވެސް ޚާއްސަ ކޮށްފައި ވަނީ ޕާކިން އަށެވެ. އެތަނުގައި ކިތައް ސައިކަލް ޕާކް ކުރޭތޯ ބަލައިލާށެވެ. އެހެންވީމާ، ދިވެހިންނަކީ ވައްޓަފާޅި ވަރަށް ތަފާތު ބައެކެވެ. ގޭދޮރުމަތީގައި ނުވަތަ އޮފީހުގެ ކުރިމަތީގައި ނޫނިއްޔާ ސައިކަލް ޕާކް ކޮށްގެން ނުވާނެ ކަމުގެ ވިސްނުން ގެންގުޅޭ ބައެކެވެ. އެހެންވީމާ، މި ތަނަށް ފައްތަން ޖެހެނީ ހަރުކަށި ގަވައިދުތަކެވެ.\nމާލޭގެ ޓްރެފިކް މައްސަލަ ހައްލު ކުރަން ބޭނުން ކުރަންވީ ކަމަކީ، ގަވައިދާ ޚިލާފަށް ޕާކްކުރާ ވެހިކަލްތަކުގައި ސްޓިކާ ޖެހުމާއި ސްޓިކާ ފީ ކެމްޕެއިން ދުވަސްވަރާ ދިމާކޮށް މާފުކޮށް ދިނުމެއް ނޫނެވެ. ހަރުދަނާ ގަވައިދުތަކާ އެކު، ހަރުކަށި ވާންވީ އެވެ. އަޖުމަ ބެލުމަށް އުސްކޮށް ހެދި ރޭމްޕްމަތީގައި ސައިކަލް ޕާކްކުރި މީހާ އަށް ވެސް އަދަބު ދެވެން ޖެހޭނެ އެވެ. އެ ފޮޓޯ ސޯޝަލް މީޑިއާ އަށް ފަތުރައި އެ ވާހަކަ ދެއްކިޔަކަސް އަދި ހައްލެއް ނުވެ އެވެ. ދުއްވާފައި ދާއިރު ފަހަތް ބަލަން ވެހިކަލްގައި ހަރުކޮށްފައި ހުންނަން ޖެހޭ ލޯގަނޑު ހަމައަށް ހުރިތޯ ބަލަން ފުލުހުންނަށް ޖެހެނީ ސިނަމާލެ ބްރިޖުގައި އެކަންޏެއް ނޫނެވެ. ކޮންމެ މަގެއްގައި ވެސް ގަވައިދު ވާން ޖެހޭނީ ގަވައިދަށެވެ. ސައިކަލްގެ ލޯގަނޑު ހަމަނުކޮށް އެއްވެސް މަގެއްގައި ދުއްވަން ފުލުހުން ފުރުސަތު ދީގެން ނުވާނެ އެވެ.\nވަކި ކޮންޑިޝަނެއްގެ ވެހިކަލްތައް މާލޭގެ މަގުމައްޗަށް ނުނެރެވޭ ގޮތް ހަދަންވީ އެވެ. އެކަން ވެސް ބެލޭނެ ނިޒާމެއް ގާއިމްކުރަން ވީ އެވެ. މާލޭގައި ވެހިކަލްތައް ދުއްވަން ހުއްދަ ދޭނެ އަދަދަކާ މެދު ވިސްނައިލުން ރަނގަޅެވެ. މާލެ އަށް އެންމެ އެކަށީގެންވަނީ ކިހާ އަދަދެއްގެ ވެހިކަލްތައްތޯ ބަލައިލުން ހަމަ ރަނގަޅެވެ. ރަނގަޅު ވާހަކައެކެވެ؛ ރާއްޖެ ކަހަލަ ހުޅުވިފައިވާ ވިޔަފާރިތަކުގައި ކޮންޓްރޯލެއް ނޯންނާނެ އެވެ. އެކަމަކު، ވެހިކަލްތައް މަދު ކުރުމުގެ ވާހަކަ ވެސް ވަކި ހިސާބަކުން ދައްކަން ޖެހޭ ކަމަށް އަޅުގަނޑަށް ފެނެ އެވެ.\nމި ސަރުކާރުގެ ޓްރާންސްޕޯޓް މިނިސްޓަރު އާއިޝަތު ނަހުލާ ވަރަށް "ސަޅި" އެވެ. ޓްރެފިކާ ގުޅޭ ބައެއް ކަންކަމުގައި ކުރު މުއްދަތެއްގައި އެތައް ބައެއްގެ ހިތް އަތުލައިފި އެވެ. ޚާއްސަކޮށް، ސިނަމާލެ ބްރިޖުމަތީގައި ހެލްމެޓު އަޅަން މަޖުބޫރުކޮށް، ޓެކްސީތަކުގައި މީޓަރު ހަރުކުރަން ނިންމެވުމާ އެކު އާއިޝާ އަށް ލިބުނު ތައުރީފު ވަކިން ބޮޑެވެ. ޓްރެފިކަށް އާންމުން ހޭލުންތެރިކުރުމަށް ހިންގާ ސޯޝަލް މީޑިއާ ކެމްޕެއިން ވެސް ސަޅި އެވެ. އެކަމަކު، ހަގީގީ ސަޅި ކަމަކީ، އަޅުގަނޑުގެ ވިސްނުމުގައި، ހެދިފައި ހުރި ގަވައިދުތަކަށް އަމަލު ކުރުން ހުއްޓާނުލައި ކުރިއަށް ވަޑައިގަތުމެވެ. ކެމްޕެއިން ކައިރިވުމުން ވަކި ބަޔަކަށް މަންފާ ކުރާނެ ފަދަ ކަންތައްތައް ނުކުރެއްވުމެވެ.\nއިތުރު ލިޔުންތައް ފުލުހުން މާލެ ކޮލަމް ޓްރެފިކް އޮޕަރޭޝަން ޓްރެފިކް ޓްރެފިކް ގަވާއިދު ވެހިކަލްތަކުގައި ސްޓިކާ ޖެހުން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު އަސްދަނޑި\nބަރު އުޅަނދު ދުއްވުން ރޯދަމަހު ވަކި ވަގުތެއްގައި މަނާ


ފަރުދާ 1 – Esfiya\nއަހަރެން އިނީ މުސައްލަ މަތީގައެވެ. ދެއަތް އުފުލާލައިގެން الله ގެ ހަޟްރަތަށް ދުޢާ ދެންނެވުމުގައެވެ. އޭރު އަހަރެންގެ ލޮލުން އޮހެމުންދިޔަ ކަރުނަ ކޯތާފަތް ފަހަނައަޅާގޮސް ދަތްދޮޅީގެ ކޮޅުން ތިކިޖަހަމުން ދިޔައެވެ. ތުންފަތުގައި މަޑު ތުރުތުރުއެޅުމެއް ހުރިކަން ބަލާލި ކޮންމެ މީހަކަށް އެނގޭނެކަން ގައިމެވެ. އަހަރެންގެ ޚިޔާލުތައް ގުޅިފައިވީ ކުރީގެ ހަނދާންތަކަކާއެވެ.\nއޭރު އަހަންނަކީ މިޒާޖުގައި މަޑުމައިތިރިގޮތެއް ހުންނަ ބަސްމަދު ކުއްޖަކީމެވެ. ކުޑައިރުއްސުރެ މަންމައާއި ބައްޕަ ވަކިވެފައިވުމުން އަހަރެން ތަރުބިއްޔަތުކުރީ މާމައާއި ކާފަގެ ބެލުމުގެދަށުގައެވެ. އެދެމަފިރިންގެ އިތުރު ދަރިއަކުވެސް ދުނިޔޭގައި ނެތުމުން އަހަރެން ގެންގުޅުނީ އެމީހުންގެ ލޮލުގެ ކޮއިފަދައިންނެވެ. އަހަރެންގެ ހިތުގައިވެސް އެދެމީހުންނަށްވީ ވަރަށް ޚާއްޞަ މަޤާމެއް ދެވިފައެވެ. އެއީ އަހަރެންގެ ނަމޫނާއެވެ. ނަމަވެސް ނަތާޝާއާއި ބައްދަލުވުމާއި ހަމައަށެވެ.\nއަހަރެން ނަތާޝާއާއި އެއްތަންކުރުވީ އޭލެވެލް ކިޔަވަން ދިޔަ ސްކޫލެވެ. ފުރަތަމަ ދުވަހުގެ ބައްދަލުވުމުން ދެމީހުންގެ މެދުގައި އެކުވެރިކަމެއް އުފެދުނެވެ. ނަތާޝާއަކީ އަހަންނާއި ޚިލާފަށް އަނގަގަދަ ހަލަބޮލި ކުއްޖެކެވެ. މުއްސަނދި އާއިލާއަކުން އައިސްފައިވިއަސް ބޮޑާކަމާއި ކިބުރުވެރިކަން ހުންނަ ކުއްޖެއްނޫނެވެ. ދީލަތި ހިތްހެޔޮ ކުއްޖެކެވެ. އަހަންނަށް ކަމުދިޔައީ އެސިފަތަކެވެ. ނަމަވެސް ކޮންމެ މީހެއްގެ ކިބައިގާވެސް ގޯސް އާދަތަކެއް ހުންނަ ބީދައިން ނަތާޝާގެ ތަބީޢަތުގައިވެސް ނޭދެވޭ ސިފަތަކެއް ހުއްޓެވެ. އަހިވަކާޖެހި އަހިވައް ފާވާނެއޭ ބުނާ އުސޫލުން އަހަރެންނަށް ނަކަލުކުރެވެންފެށީ އެ ސިފަތަކެވެ.\nއެންމެ ފުރަތަމަ ހެދުން އެޅުމެވެ. ކުރިން ލާ އުޅުނު ގަޔަށް ދޫ ހަރުވާޅުހެދުން ކުރުވަމުންގޮސް ހަރުވާޅުގެ ބޭނުން ކެނޑުނެވެ. ކަކުލުން މައްޗަށް ހުންނަ ހަށިގަނޑުގެ ބައްޓަން އެނގޭ ހެދުންތައް އަހަރެންގެ ލޫޅާފަތި ހަށިގަނޑާ އެންމެ އެކަށޭނެކަމަށް ޤަބޫލުކުރެވި އެގޮތް ޚިޔާރުކުރީމެވެ. ރީތިކޮށް ގަތާލެވިފައި އޮންނަ ބުޑާއި ހަމައަށްދާ ކަޅުކަންގަދަ ފަން އިސްތަށިގަނޑު ކޮނޑާއި ހަމައަށް ކުރުކޮށްލީމެވެ. ޒަމާނާ އެއްގޮތަށް އެކި ކުލައިން އެކި ބަނޑި ލެއްވުމުގައި ސެލޫންތަކުގައިތިބޭ ކުދިންގެ ކުޅަދާނަކަން އަހަރެންގެ އިސްތަށިގަނޑުން ފެނެއެވެ. ހަމައެކަނި ފުއްކޮޅެއް މޫނުގައި ޖެހުމުގެ ބަދަލުގައި ނަތާޝާގެ ދީލަތި އަތުން ފޯރުކޮށްދޭ މޮޅު މޭކަޕްސެޓުތަކުން އަހަރެންގެ ދޮން މޫނު އިތުރަށް އޮމާންކޮށް ފުރިހަމަކުރީމެވެ. ތުންފަތުގައި އެންމެ ފަހުގެ ލިޕްސްޓިކް ހާކާލާ ކޮންމެ ފަހަރަކު ޒުވާން ފިރިހެން ކުދިންގެ ނަޒަރު އަހަންނަށް ހުއްޓިފައިވާގޮތް އަހަރެންގެ ޚިޔާލަށް އާދެއެވެ. އެއީ ފޮނިފޮނި އިޙްސާސެކެވެ.\nދެން އެއަށްފަހު ބަދަލުވީ އަހަރެންގެ ބަސްމަގާއި އުޅުމެވެ. މަޑުމައިތިރި ލަދުވެތި މިޒާޖު ދޫކޮށް ޖެހިލުމެއްނެތި ބުނަން ބޭނުން ކޮންމެ އެއްޗެއް ބުނަމުންދިޔައީމެވެ. ޒަމާނާ އެއްގޮތަށް ހެދުން އެޅުމުގެ ވައްޓަފާޅި ބަދަލުކޮށްލުމުން ސްކޫލުގައިވެސް ފިރިހެންކުދިންގެ މެދުގައި އަހަރެންގެ ނަންހިނގާ އަހަރެންގެ ފިރިހެން ރަޙްމަތްތެރިން ގިނަވިއެވެ. މާލޭގެ މަގުތަކުގައި ބަނޑިބަނޑި ލައްވަމުން އުސްފައިވާންތަކާއި ބޫޓުތަކުގައި ހިނގާފައިދާއިރު ފިރިހެނުން ބުޅާ މަސްގަނޑަށް ބަލާހެން ބަލާއިރު ހީވަނީ އަހަރެން ރޮލާ ކާލަންއުޅޭހެންނެވެ. މިހުރިހާ ކަމަކާ އަހަރެން ފަޚުރުވެރިވީމެވެ. ފަޚުރުވެރި ނުވާންވީ ކީއްވެ ހެއްޔެވެ؟ އަހަރެންގެ ބިޓުންގެ ލިސްޓު ދިގުލައިގެންގޮސް ނާތާޝާއަށްވުރެކުރިހޯދުނެވެ. އެދުވަހު ނަތާޝާއަށްވުރެ އަހަރެން ކާމިޔާބުކަމަށް ނަތާޝާވެސް އެއްބަސްވީ ކުރެވުނު ބެޓަކުންނެވެ. ނަތާޝާ ހީކުރީ އޭނާ ބުނި ކަންތައް އަހަންނަށް ކުރަން ނުކެރޭނެކަމަށެވެ. ނަމަވެސް އޭނާ އެދުނު ފަދައިން މެންދުރު ނަމާދުކޮށް އަވަދިވެގެން މީހުން މިސްކިތުން ނިކުމެގެންދިޔައިރު އަހަރެންހުރީ އަހަރެންގެ ލޯބިވެރިޔާއާއި ތުންގުޅުވާލައިގެން ވިޔަފާރިވެރިންގެ މިސްކިތު ކަންމަތީގައެވެ. ރޯމާދުވާލު ލަދުގެ ކަންފުޅެއްނެތީހޭބުނެ އެއްބަޔަކު އެއްޗެތިކީއިރު އަނެއްބައިމީހުންމޫނު އަނެއްފަރާތަށް އަނބުރާލިތަންފެނި އަހަރެން ހުރީ ބަނޑަށް ހީހީ ހަލާކުވާވަރު ވެފައެވެ. އަހަރެމެންގެ ޤްރޫޕު ކުދިންތައް ތިބީ އަހަރެންގެ ޖެހިލުންކުޑަކަމާއިމެދު އާޝޯހުވެފައެވެ. ނަތާޝާ އަހަންނާއިމެދު ފަޚުރުވެރިވާކަމަށް އެދުވަހު ބުންޏެވެ.\nދެންބަދަލުވާންފެށީ އަހަރެންގެ ނަތީޖާއެވެ. ކިޔެވުމަށް ދޭންވާ ޝައުޤުވެރިކަން ކުޑަވުމާއި ކުލާހުގައި ފިލާވަޅަށް ދޭންވާ ސަމާލުކަން އެހެން ކަންކަމަށް ދޭންފެށުމުގެ ނަތީޖާ ވަރަށް ހިތްޗެވެ. އަހަރެން ފެށުނީއްސުރެ ހާޞިލުކުރަމުންއައި ރަން ވަނަތައް ދިޔައީ އަހަރެންގެ އަތްނުފޯރާ ހަމައަށެވެ. އެކަމާ ފުރަތަމަކޮޅު ދެރަވިއަސް ފަހަކުން މާބޮޑު ކަމަކަށް ނުހަދަމެވެ. މިއަދުވަނީ ފާސްނުވާކުދިންނަށްވެސް ކިޔެވޭނެ މަގުތަށް ފަހިވެފައެވެ.\nއެގޮތް ކަމުނުދިޔައީ އަހަރެންގެ މާމައާއި ކާފައަށެވެ. އެތައް ފަހަރެއްގެ މަތިން އެދެމީހުން ވަކިން ޚާއްޞަކޮށް މާމަ އަހަންނަށް ނަޞޭޙަތްދީ އުޅުން ބަދަލުކުރުމަށް އެދި އާދޭސްކުރިއެވެ. ނަމާދުކުރުމާއި ޤުރުއާން ކިޔެވުން ދޫކޮށްލީމައެވެ. ދީނީ ކަންކަމަށް އެއްވެސް ސަމާލުކަމެއް ނުދޭތީއެވެ. ކިޔެވުމަށް ވަޤުތު ނުދޭތީއެވެ. ރެއެއް ދުވާލެއްނުބަލައި ގިނަ ވަގުތު ބޭރުގައި އުޅޭތީއެވެ. ނަމަވެސް އެކަމާއި ގުޅިގެން ނުރުހުމުގެ ބަސްތައް އިއްވާލުމަށްފަހު އެ މުސްކުޅި ދެމަފިރިންގެ ހިތުގައި ޖައްސާފައި އަހަރެންދަނީ އަހަރެންގެ ދިރިއުޅުމާއި ނުބެހުމަށް އެދިފައެވެ. އާއެކެވެ! އަހަންނަކީ ހެޔޮނުބައި ނޭނގޭވަރު ކުޑަކުއްޖެއް ނޫނެވެ. އަހަންނަށް ފެންނަ ގޮތުގައި އަހަރެން އަދި ގޯސް މަގަކުން ނުހިނގަމެވެ.\nފިޔަގަނޑު ފަޅާ ފުރިހަމަވުމުން ދޫންޏެއް މިނިވަންކަމާއިއެކު އުދުހެމުންދާ ބީދައިން އަހަރެންވެސް ޚިޔާލެއް ފިކުރެއްނެތި ދުވަސްތައް ގުނަމުން ދިޔައީމެވެ. އޭލެވެލްގެ ނަތީޖާ ދަށްވިކަމުގައި ވިއަސް އެކަށީގެންވާފަދަ ރަނގަޅު ނަތީޖާއެއް އޯލެވެލްއިން ހާޞިލްކުރެވިފައިވުމުން ނަތާޝާގެ އެހީތެރިކަމާއިއެކު ހިތްހަމަޖެހޭ މުސާރައެއްލިބޭ ވަޒީފާއެއް ލިބުނެވެ. އެހެން ނަމަވެސް ކުރިއެކޭ އެއްގޮތަށް އަގުބޮޑު ހަދިޔާތައް ދިނުން ނަތާޝާ ހުއްޓައެއް ނުލައެވެ. ދެމީހުންގެ އެކުވެރިކަމުގެ ގުޅުން ދިޔައީ ދުވަހެއް ދުވަހަކަށް ބަދަހިވަމުންނެވެ. ރީތި ފިރިހެނުންގެ އުނގުތެރެއިންނާއި ސައިކަލް ފަހަތުން، ސިނަމާތަކުންނާއި ރިސޯޓްތަކުން އަހަރެމެން ފެންނަލެއް ކުރިއަށްވުރެވެސް ގިނަވީއެވެ. ނަމަވެސް އެންމެ ހިތްއެދޭފަދަ ޒުވާނަކާއި ބައްދަލުވަންދެން އަހަރެންގެ އަތުގައިވީ އެންމެ އަގުމާތް ޚަޒާނާ ރައްކާކުރީމެވެ.\nއެއްދުވަހަކު އަހަރެން އޮފީހުން އައިސް ގެއަށް ވަންނަން ތަޅު ހުޅުވާލި ވަގުތު ކޮންމެވެސް މީހަކު ގިސްލަގިސްލާފައި ރޯއަޑު އިވެމުންދިޔައެވެ. ދޮރު ހުޅުވާލުމާއިއެކު އަހަރެންގެ ޝައްކު ޔަޤީނަށް ބަދަލުވިއެވެ. މާމަގެ ރަތްވެފައިވާ މޫނާއި ކަރުނުން ފުރިފައިވީ ދެލޯ ފެނި އަހަންނަށް އެދިމާއަށް ދެވުނީ ކުޑަކޮށް ދުވެލާފައެވެ. ހިތުގެ ކަނެއްގައި އެއްފަރާތްކުރެވިފައިއޮތް މާމައަށްޓަކައިވީ ލޯބި އަލުން އިޙްސާސްކުރެވުނީ އެދުވަހުއެވެ. މާމައަކީ ވަރަށް ހިތްވަރުގަދަ ކެތްތެރި އިންސާނެކެވެ. ބޮޑު ކަމެއް ދިމާވެގެން ނޫނީ މާމަ އެވަރަކަށް ނުރޯނެކަން އަހަންނަށް އެނގެއެވެ. ކާފައަށް ކަމެއްވީތޯ އަހަރެން ސުވާލުކުރުމުން ދެފަރާތަށް ބޯހޫރާލިއެވެ. އެއަށްފަހު ތުރުތުރު ލަމުންދިޔަ އަތުން އިޝާރާތްކުރީ ހުޅުވާފައިހުރި ޓީވީއާއި ދިމާއަށެވެ. އަހަރެން ހައިރާންކަމާއިއެކު ޓީވީއަށް ބަލާލީމެވެ.\nEid Mubaarik to all the readers. This isashort story for you 🙂\nWow nice story me first dho!\npsenhi after so many days missed u n ur stories…… eid mubarak to all writers n readers\nVrh reethi story….\nEID MUBARAK ALL…?\nVarah reethi..?Eid Mubarak\nWow vvv reethi whn nxt prt??? ??\nvvv reethi feshun will wait for second part n Eid Mubarak\nދުޢާ 2ވަނަ ބައި..\nހަޤީޤީ August 20, 2015\nހަޤީޤީ August 18, 2016\nދީނީ October 27, 2018\nއެހެނިހެން ދީނީ ލޯބި October 6, 2018


އިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (15) | #Dhiislam\nއިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (15)\n5 years ago |2comments| November 17, 2012 |\n8 ވަނަ ބާބު – އިންތިފާޟާއާއި އޭގެ ނަތީޖާތައް (ހ)\n1982 ވަނަ އަހަރު އިޒްރޭލު ސިފައިން ލުބްނާނުގެ ވެރިރަށް ބެއިރޫތަށް އަރައި އެ ޝަހަރުގައި ޤާއިމުކުރެވިފައި ހުރި ޕެލަސްޓައިން ލިބަރޭޝަން އޯރގަނައިޒޭޝަންގެ މަރުކަޒުތައް ހަލާކުކޮށް ޕީއެލްއޯގެ ވެރީންނާއި ފިދާއީން އެ ޝަހަރުން ބޭރުކޮށްލިއެވެ. މި ހާދިސާއަށްފަހު ޕީއެލްއޯގެ ވެރީންގެ މެދުގައި ބޮޑެތި ޚިލާފުތަކެއް އުފެދިގެން ދިޔައެވެ. ބައެއް ލީޑަރުން ތުހުމަތު ކުރެއްވި ގޮތުގައި އިޒްރޭލުގެ ލަޝްކަރުގެ ކުރިމަތީގައި ފިދާއީން ބަލިވެ ބެއިރޫތު ދޫކޮށްލަން ޖެހުނީ ޢަރަފާތުގެ ސިޔާސަތުގެ ސަބަބުންނެވެ. ވީހާވެސް ހަރުކަށިކޮށް އިޒްރޭލާ ދެކޮޅަށް ގެރިއްލާ ހަމަލާތައް ދިނުމުގެ ބަދަލުގައި ޑިޕްލޮމެޓިކް ވަސީލަތްތައް ބޭނުންކުރުމަށް ޢަރަފާތު އިސްކަންދެއްވުމުގެ ނަތީޖާއެއްގެ ގޮތުންނެވެ.\nމި ގޮތުން ޢަރަފާތާ ދެކޮޅަށް ތެދުވެވަޑައިގެންނެވި ލީޑަރުންގެ ތެރޭގައި ފަތަޙް ޖަމާޢަތުގެ އަސްކަރީ ކޮމާންޑަރެއް ކަމުގައިވާ އަބޫ މޫސާވެސް ހިމެނިވަޑައިގަތެވެ. މި ބޭބޭފުޅުންނަށް ތާއީދުކޮށް ޢަރަފާތާ ދުރުހެލިވުމަށް ހިތްވަރުދިނީ ސީރިޔާ ސަރުކާރުންނެވެ. މި ކަހަލަ ގޮތަކަށް ޕީއެލްއޯގެ އެތެރޭގެ ކަންތައްތައް ބަދަލުވާން ފެށުމުން ޢަރަފާތު އޭނާގެ އެންމެ އަރިސް އަދި އިތުބާރު ކުރެއްވޭ ބޭފުޅުންނާއިގެން ޓިއުނީޝިއާގެ ވެރިރަށް ތޫނިސްއަށް ބަދަލުވެވަޑައިގަތެވެ. އަދި ތޫނިސްގައި ޕީއެލްއޯގެ އާ މަރުކަޒެއް ޤާއިމުކުރައްވައި ޖަމާޢަތުގެ ޙަރަކާތްތައް އާ ފެށުމަކުން ފެއްޓެވިއެވެ.\n1987 ވަނަ އަހަރު ލުބްނާނުގެ ސަރުކާރުން އެ ޤައުމުގެ ސަރަޙައްދުގައި ޕީއެލްއޯގެ އެއްވެސް ޙަރަކާތެއް ހިންގުން މަނާކުރިއެވެ. ނަމަވެސް ޤައުމުގެ ސިޔާސީ ހަމަނުޖެހުންތަކާއި ދާޚިލީ ހަނގުރާމައިގެ ސަބަބުން މި ސިޔާސަތު ޢަމަލީގޮތުން ތަންފީޒުކޮށް ޕީއެލްއޯގެ ފިދާއީންނާ ދެކޮޅަށް ހަރުދަނާ އެއްވެސް ފިޔަވަޅެއް އެޅިފައެއް ނުވެއެވެ. އެހެންކަމުން ފިދާއީން ގެންދިޔައީ އަލުން އިންތިޒާމުވެ، ލުބްނާނުގެ އެކި ކަންކޮޅުތަކުގައި އެ މީހުންގެ މަރުކަޒުތައް ޤާއިމުކުރަމުންނެވެ. 1990 ވަނަ އަހަރާ ހަމަޔަށް އައިއިރު ޕީއެލްއޯގެ އަސްކަރީ ބާރު އަނެއްކާވެސް އޮތީ 1982 ވަނަ އަހަރު އިޒްރޭލުގެ ސިފައިން ލުބްނާނަށް އަރައިގަތް އިރު އޮތް ފެންވަރަށް ނުވަތަ އެއަށްވުރެވެސް ބޮޑަށް ތަރައްޤީ ކުރެވިފައެވެ. އެހެނީ 1982 ވަނަ އަހަރު ޕީއެލްއޯގައި ތިބީ ހަނގުރާމައިގެ ތަމްރީނު ލިބިފައިވާ 8000 މީހުންނެވެ. ނަމަވެސް 1990 ވަނަ އަހަރު ފެށުނުއިރު މި ޢަދަދު 11000 އަށް އަރައެވެ. ނަމަވެސް މި ހިސާބަށް ދިޔައިރު ޕީއެލްއޯއަށް ކުރިމަތިވެފައި އޮތް އެންމެ ބޮޑު ދަތިކަމަކީ އެ ޖަމާޢަތުގެ ހަނގުރާމަވެރީންނާއި ލީޑަރުން އެކި ސަރަހައްދުތަކުގައި ތިބެން ޖެހުމެވެ. ސީރިޔާ ސަރުކާރުގެ ތާއީދު އޮތީ ފަލަސްޠީނުގެ ފިދާއީންގެ ތެރެއިން އެންމެ ހަރުކަށި ގްރޫޕްތަކަށެވެ. ރައީސް ހާފިޒުލް އަސަދު މަސައްކަތް ކުރައްވަމުން ގެންދެވީ ޢަރަފާތުގެ ދުވަސް ދުއްވާލައި، އޭނާގެ ބަދަލުގައި ސީރިޔާ ބޭނުންވާހައި ގޮތަކަށް އަމަލުކުރާނޭ ބަޔަކު ފަލަސްޠީނުގެ ފިދާއީންގެ މައްޗަށް ވެރިކުރުމަށެވެ. އެހެންކަމުން ޕީއެލްއޯގެ އިދާރީ ޖިސްމު ކަމުގައިވާ ޕެލަސްޓައިން ނެޝަނަލް ކައުންސިލްގެ އިއްތިފާޤީ ތާއީދު ލިބިވަޑައިގެންފައި އޮތުމާއެކުވެސް ޢަރަފާތަށް ކުރިމަތިވެވަޑައިގެންފައިއޮތް ޗެލެންޖްތައް ގިނައެވެ.\n1985 ވަނަ އަހަރު އުރުދުންގެ ސަރުކާރު ޕީއެލްއޯގެ ވެރީން ކުރީގެ ޚިލާފުތަކާއި ދެކޮޅުވެރިކަން ހަނދާން ނައްތާލައި ގުޅިފައިވާ ސިޔާސަތެއް އިޢުލާން ކުރިއެވެ. މި ސިޔާސަތުގެ ދަށުން ޢަރަފާތާއި ޙުސައިން ރަސްގެފާނު އދ. އަށް ގޮވާލެއްވީ ފަލަސްޠީނުގެ މައްސަލަ ޙައްލު ކުރުމަށްޓަކައި ބައިނަލް އަޤުވާމީ ކޮންފަރެންސެއް ބޭއްވުމަށެވެ. އަދި މި ކޮންފަރެންސްގައި ޕީއެލްއޯއާއި އުރުދުންގެ ގުޅިފައިވާ ވަފުދެއް ބައިވެރިވެ، ފަލަސްޠީނުގެ ރައްޔިތުން ތަމްސީލު ކުރުމުގެ ޒިންމާއާއި ހައްޤު މި ވަފުދުގައި ހިމެނިވަޑައިގަންނަވާ ޕީއެލްއޯގެ މަންދޫބުންނަށް ދިނުމަށެވެ. ހަމައެއާއެކު ޢަރަބި އިޒްރޭލް ހަނގުރާމަތަކުގައި އިޒްރޭލް ހިފާފައިވާ ބިންތަކުން ފެއިބުމާއެކު ހުޅަނގު އައްސޭރީގައި ފަލަސްޠީނުގެ ދައުލަތެއް ޤާއިމުކޮށްދިނުމަށްވެސް ޢަރަފާތާއި ޙުސައިން ރަސްގެފާނު ގޮވާލެއްވިއެވެ. މި ގޮތުން އުފެދޭ ދައުލަތެއް އޮންނާނީ އުރުދުނާ އެކުގައި ކޮންފެޑެރޭޝަނެއްގެ ގޮތުގައި ކަމަށް ޕީއެލްއޯގެ ވެރީންނާއި ޙުސައިން ރަސްގެފާނު އެއްބަސްވެވަޑައިގަތެވެ. މި ކަހަލަ ދޫތަކެއް ދޭން ޕީއެލްއޯއިން ނިންމީ ޑިޕްލޮމެޓިކް ވަސީލަތްތައް ބޭނުން ނުކޮށް ފަލަސްޠީނުގެ ރައްޔިތުންގެ ޙައްޤުތައް ހޯދުމުގެ މަސައްކަތް ކާމިޔާބު ނުވާނޭކަމަށް ޢަރަފާތު ވިދާޅުވަމުން ގެންދެވި ބަސްފުޅު އެހެން ލީޑަރުންނަށްވެސް ޤަބޫލުފުޅު ކުރެއްވުމުންނެވެ.\nޕީއެލްއޯއާއި އުރުދުންގެ ހުށަހެޅުމަށް އެމެރިކާއާއި އިޒްރޭލުގެ ސަރުކާރުން ވަގުތުން ދެކޮޅު ހެދިއެވެ. އިޒްރޭލުގެ ވެރިކަމުގައި އޮތް ލިކޫޑް ޕާރޓީގެ އިތުރުން އިދިކޮޅު ލޭބަރ ޕާރޓީއިންވެސް ހުޅަނގު އައްސޭރި ދޫކޮށްލުމުގެ އެއްވެސް ވާހަކައެއް ޕީއެލްއޯއާ އެކު ދައްކަން އިންކާރު ކުރިއެވެ. ބޮޑުވަޒީރު ޝިމޮން ޕެރޭޒް ވިދާޅުވި ގޮތުގައި އުރުދުންގެ ސަރުކާރާއެކު ޕީއެލްއޯގައި ނުހިމެނޭ ފަލަސްޠީނުގެ މަންދޫބުންތަކެއްވެސް ބައިވެރިކޮށްގެން ސުލްހައިގެ ވާހަކަތައް ބޭއްވިދާނެއެވެ. އެމެރިކާ ސަރުކާރުން އެންގީ ޕީއެލްއޯއާއެކު އެއްވެސް ބާވަތެއްގެ މަޝްވަރާއެއް ކުރެވޭނީ އެ ޖަމާޢަތުން އދ. ގެ 242 ވަނަ ޤަރާރު ޤަބޫލުކޮށް އިޒްރޭލަކީ މިނިވަން މުސްތަޤިއްލު ދައުލަތެއްކަން ޤަބޫލުކުރުމަށްފަހު ކަމުގައެވެ. ޖަވާބުގައި ޢަރަފާތު ވިދާޅުވީ މި ދެންނެވި ފަދަ ކޮންފަރެންސަކަށް ގޮވާލެއްވުމުގެ މާނައަކީ އިޒްރޭލް ނެއްތައިލުމަށް ޕީއެލްއޯގެ ކޮވެނެންޓުގައި އޮތް އޮތުން ބާޠިލްވުން ކަމުގައެވެ.\nއުރުދުނާއި ޕީއެލްއޯގެ ސުލްހައިގެ ހުށަހެޅުމަށް އެމެރިކާއާއި އިޒްރޭލް ދެކޮޅު ހެދުމުގެ ނަތީޖާއަކީ ދެ ފަރާތުގައި ތިބި ހަރުކަށި ވިސްނުމުގެ މީހުންނަށް އިތުރު ހިތްވަރެއް ލިބިގެން ދިޔުމެވެ. އިޒްރޭލްގެ ހަރުކަށި ލީޑަރެއް ކަމުގައިވާ މެއަރ ކަހާންގެ ވެރިކަމުގެ ދަށުގައި ހައްދުފަހަނައަޅާފައިތިބި ޔަހޫދީން ހުޅަނގު އައްސޭރިއާއި ދެންވެސް ހިފާފައިވާ ޢަރަބި ބިންތަކުގައި އިތުރު ޔަހޫދީ އާބާދީތައް ހަދައި ޢަރަބީން އެ ތަންތަނުން ބޭރުކުރަން ގޮވާލައި އެކަމަށްޓަކައި ކުރެވެމުންއައި މަސައްކަތް އިތުރުކުރިއެވެ. އަދި ހައްދު ފަހަނައަޅާފައިވާ ޔަހޫދީންގެ ޓެރަރިސްޓް ޖަމާޢަތްތަކުން ޢަރަބީންނާ ދެކޮޅަށް ނުރައްކާތެރި ޓެރަރިސްޓް ހަމަލާތައް ދެމުން ގެންދިޔައެވެ. އަނެއްކޮޅުން ފަލަސްޠީނުގެ ފިދާއީންގެ ތެރެއިންވެސް އެތައް ބަޔަކު ހަރުކަށިކަމާއެކު އިޒްރޭލާ ކުރިމަތިލުމުގެ ސިޔާސަތު ކުރިޔަށް ނެރެން ފެށިއެވެ. އެ ގޮތުން ޕީއެލްއޯއަށް ނިސްބަތްވާ، އެކަމަކު ޖަމާޢަތުގެ ވެރީންގެ އެއްވެސް ކޮންޓްރޯލެއް އެ ބައެއްގެ މައްޗަށް ނެތް ފިދާއީންގެ ބަޔަކު 1985 ވަނަ އަހަރުގެ ސެޕްޓެމްބަރު މަހުގެ 25 ވަނަ ދުވަހު ސައިޕްރަސްގައި ދިން ޙަމަލާއެއްގައި އިޒްރޭލުގެ ތިން މީހަކު މަރުވިއެވެ. ބަދަލު ހިފުމަށްޓަކައި އިޒްރޭލުގެ ވައިގެ ސިފައިން ޖެހިގެން އައި އޮކްޓޯބަރު މަހުގެ 1 ވަނަ ދުވަހު ތޫނިސްގައި ހުރި ޕީއެލްއޯގެ މައި މަރުކަޒަށް ވަރުގަދަ ހަމަލާތަކެއް ދިނެވެ. މި ހިސާބުން މައްސަލައަށް ސުލްހަވެރި ހައްލެއް ފެނިދާނެކަމަށް ކުރެވެމުން އައި އުއްމީދު އަނެއްކާވެސް ވަޅުޖެހިގެން ދިޔައެވެ.\nދެން އައި ދުވަސްކޮޅުގެ ތެރޭގައި ފަލަސްޠީނުގެ ހަރުކަށި ފިދާއީންގެ ޙަމަލާތައް އިޒްރޭލާ ދެކޮޅަށް ވަރަށް ވަރުގަދައަށް ދެވުނެވެ. އެގޮތުން ފިދާއީން ހިންގި ހަރަކާތްތަކުގެ ތެރޭގައި ޓީ.ޑަބްލިޔު.އޭ. ގެ މަތިންދާބޯޓެއް ހައިޖެކްކުރުމާއި، ރޯމާއި ވިއެނާގެ އެއަރޕޯރޓުގައި އިޒްރޭލުގެ މީހުންނާ ދެކޮޅަށް ދެވުނު ބަޑީގެ ޙަމަލާތަކާއި، އެކީލޯ ލައުރޯގެ ނަން ދެވިފައިވާ ކްރޫޒް ހައިޖެކް ކުރުން ހިމެނެއެވެ. މި ޙަރަކާތްތަކާ ގުޅިގެން އިޒްރޭލުން ބުނަމުން ގެންދިޔައީ ޕީއެލްއޯއާއި ފަލަސްޠީނުގެ ފިދާއީންގެ ތެރޭގައި ތިބި ހަރުކަށި މީހުން މައިތިރި ކުރެއްވުމަށް ޢަރަފާތަށް ނުކުޅެދިފައިވާ ކަމުގައެވެ. އެހެންކަމުން ފަލަސްޠީނުގެ ރައްޔިތުން ތަމްސީލު ކުރައްވާ ބޭފުޅެއް ކަމުގެ ދަޢުވާ ޢަރަފާތަށް ނުކުރެއްވޭނެ ކަމުގައެވެ. ނަމަވެސް ފިދާއީން އިޒްރޭލާ ދެކޮޅު ޙަމަލާތައް ވަރުގަދަކުރަން ފެށީ ޢަރަފާތުގެ ސުލްޙައިގެ ހުށަހެޅުމާ ޔަހޫދީން ދެކޮޅު ހަދައި ފަލަސްޠީނީންގެ ޙައްޤުތަކަށް އެއްވެސް މިންވަރަކަށް ރިއާޔަތް ކުރަން ދެކޮޅު ހަދަމުން ގެންދިޔުމުގެ ނަތީޖާއެއްގެ ގޮތުންކަން އަދުލު އިންސާފަށް ލޯބިކުރާ އެންމެންނަށްވެސް އެނގެއެވެ. އިޒްރޭލާއި އެމެރިކާގެ ވެރީންގެ ގަމާރުކަމާއި ދެއުޅިއެއްނުވާކަމުން އެ ވަރު ނޭނގުނަސް، ނުވަތަ އެބައިމީހުންގެ ނުބައިނުލަފާކަމާއި ޝައިޠާނިއްޔަތުގެ ސަބަބުން އެ ކަން ޤަބޫލުކުރަން ދެކޮޅު ހެދިޔަސް ވެހެވެ.\nމި ކަހަލަ ޙާލަތެއްގައި ޔާސިރު ޢަރަފާތަށް ކުރިމަތިވެފައި އޮތް ޗެލެންޖްތައް އިތުރަށް ވަރުގަދަވެގެން ދިޔައީ ސަޢޫދީ އަރަބިޔާ ސަރުކާރުންވެސް ހަރުކަށި ފިދާއީންނަށް ތާއީދުކުރަން ފެށުމުންނެވެ. ހަމަ އެއާއެކު އުރުދުންގެ ސަރުކާރުންވެސް ޕީއެލްއޯއާއެކު އޮތް އެއްބަސްވުންތަކަށް ޚިޔާނާތްތެރިވެ އިޒްރޭލާއެކު ސުލްޙައިގެ ވާހަކަތައް ވަކިން ބާއްވަން ފެށިއެވެ. އެހެންކަމުން ޢަރަފާތުގެ ކުރިފުޅުމަތީގައި އެއް ދޮރަށް ފަހު އަނެއް ދޮރު ދިޔައީ ބަންދުވަމުންނެވެ. 1986 ވަނަ އަހަރުގެ ފަހުކޮޅު އިޒްރޭލްގެ ބޮޑުވަޒީރުކަމުގެ މަޤާމަށް ޔިޓްޒަކް ޝަމީރު ވަޑައިގަތުމުން މައްސަލަ އިތުރަށް ގޯސްވެގެންދާނެކަން ބަލަން ތިބި އެންމެންނަށްވެސް ޔަޤީން ކުރެވުނެވެ. ޝަމީރަކީ އިޒްރޭލުގެ ބޮޑުވަޒީރުކަން ކުރީން ކުރައްވާފައިވާ މެނާހިމް ބޭގިނަށްވުރެވެސް ހަރުކަށިކަމުގައި އިސްވެހުންނެވި ބޭފުޅެކެވެ. އޭނާއަކީ އިޒްރޭލް އުފެދިގެން އައި ދުވަސްވަރު ޢަރަބީންނާ ދެކޮޅަށް ޓެރަރިސްޓް ހަމަލާތައް ދިނުމުގައި ޙަރަކާތްތެރިވި ޖަމާޢަތްތަކުގެ ތެރެއިން އެންމެ އަނިޔާވެރި ބައިގަނޑު ކަމުގައިވާ ސްޓަރން ގޭންގުގެ އިސް ލީޑަރެއްގެ ގޮތުގައި އެތައް އަހަރެއް ވަންދެން އުޅުއްވި ބޭފުޅެކެވެ.\nފަލަސްޠީނުގެ ރައްޔިތުން އިޒްރޭލާ ދެކޮޅަށް ކުރަން ފެށި ޖިހާދު ނުވަތަ އިންތިފާޟާ އުފަންވެގެން އައީ މި ދެންނެވި މާާހައުލުގައެވެ. އިޒްރޭލުގެ އަތްދަށުގައި އޮތް ހުޅަނގު އައްސޭރިއާއި ޣައްޒާގައެވެ. އެނގިވަޑައިގަންނަވާނެ ފަދައިން މި ސަރަޙައްދުތަކުގައި އިޒްރޭލުގެ ބާރުގެ ދަށުގައި މިލިއަނެއްހައި ފަލަސްޠީނީން އުޅެމުން އައެވެ. 1980 އިގެ އަހަރުތަކުގެ ފަހުކޮޅަށް އައިއިރު މީގެ ތެރެއިން ޒުވާން ޖީލެއްގެ ގޮތުގައި އޮތް ޖީލަކީ އިޒްރޭލުގެ އަނިޔާވެރި އަޅުވެތިކަމުގެ ތެރެއަށް އުފަންވެ ބޮޑުވެފައި އޮތް ޖީލެކެވެ. އިޒްރޭލުގެ އަނިޔާވެރިކަމުގެ ރަހަ ފުރިހަމަޔަށް ދެކެފައިވާ ޖީލެކެވެ. އެބައިމީހުންގެ ޙައްޤުތައް ހޯދުމުގައި ޕީއެލްއޯއަށް އަސްކަރީގޮތުންވެސް ޑިޕްލޮމެޓިކްގޮތުންވެސް ކާމިޔާބެއް ނުލިބި ނާކާމިޔާބުވަމުން ދިޔައީ އެބައިމީހުންގެ ލޯމަތީގައެވެ. ޢަރަބި ޤައުމުތަކުގެ ސަރުކާރުތަކާމެދު އެބައިމީހުން އެއްވެސް އުއްމީދެއް ނުކުރެއެވެ. އެހެނީ އިޒްރޭލުގެ އަޅުވެތިކަމުގެ ދަށުގައި އަހަރުތަކެއް ވުމަށްފަހު ޢަރަބި ސަރުކާރުތަކުން ތިމާމެންނަށްޓަކައި އެއްވެސް ކަމެއް ކޮށްނުދޭނެކަން އެބައިމީހުންނަށް ވަނީ މުޅީން ޔަޤީންވެ ނިމިފައެވެ. 1987 ވަނަ އަހަރުގެ ނޮވެމްބަރު މަހުގެ ތެރޭގައި އުރުދުންގެ ވެރިރަށް ޢައްމާންގައި ބޭއްވުނު ޢަރަބި ސަމިޓުން މިކަން އިތުރަށް ސާބިތުވެގެން ދިޔައެވެ. އެ ސަމިޓުގައި ޢަރަބި ލީޑަރުން އެންމެ ބޮޑު އިސްކަމެއް ދީގެން މަޝްވަރާ ކޮށްފައި ވަނީ ޢިރާޤާއި އީރާންގެ ހަނގުރާމައާ މެދުގައެވެ. އަނިޔާވެރިކަމުގެ އުޑީގައި ފިސްވޭވޭ ތިބި ފަލަސްޠީނުގެ އެތައް މިލިއަން ރައްޔިތުންގެ މުސްތަގުބަލާ މެދުގައި އެއްވެސް ކަހަލަ ވާހަކައެއް އެ ސަމިޓުގައި ދެކެވިފައެއް ނުވެއެވެ. މީގެ އިތުރަށް އުރުދުނާއި ލުބްނާނާއި މިޞުރާއި ސީރިޔާ ފަދަ ޤައުމުތަކުން އެ ޤައުމުތަކުގައި ރެފިޔުޖީ ކޭމްޕްތަކުގައި އުޅެމުން ގެންދިޔަ ފަލަސްޠީނުގެ ތިން މިލިއަނެއްހައި ރައްޔިތުންނާ މެދުގައި ބަލަމުން ގެންދިޔައީ ތިމާގެ ދަނޑުތައް ކާން އައިސް ތިބޭ ފެންފޯއްދޫނިތަކަކާ މެދުގައި ރުޅިވެރި ދަނޑުވެރިއަކު ބަލާނޭ ލޮލުންނެވެ.\nމި ފަދަ އެތަކެއް ސަބަބުތަކާހުރެ ފަލަސްޠީނުގެ ރައްޔިތުންގެ ހިތްތަކުގައި އުފެދެމުން ދިޔަ މާޔޫސީގެ އާޚިރު ނަތީޖާއަކީ އިޒްރޭލާ ދެކޮޅަށް ރައްޔިތުން ތެދުވުމެވެ. މަޑުމަޑުން ފަލަސްޠީނީ ޢާއްމުންނާއި އިޒްރޭލުގެ ޔަހޫދީންނާ ދެމެދުގައި ހިނގާ ހަމަނުޖެހުންތަކާއި ކުރިމަތިލުންތައް އާއްމުވާން ފެށުމެވެ. މިގޮތުން ހިނގަން ފެށި ހަރަކާތްތައް ވަރުގަދަވެ ފުޅާ ދާއިރާއެއްގައި ހިންގޭ ހަރަކާތަކަށް ވެގެން ދިޔައީ 1987 ވަނަ އަހަރުގެ ޑިސެމްބަރު މަހުގެ9ވަނަ ދުވަހު ހިނގި ހާދިސާއަކާ ގުޅިގެންނެވެ. މި ދުވަހު ޣައްޒާގައި ފަލަސްޠީނުގެ އާއްމުންގެ ބައެއްގެ ތެރެއަށް ޔަހޫދީންގެ ދުއްވާ އެއްޗެއް ވަދެގަނެ އެތައް ބަޔަކު މަރައި އެތައް ބަޔަކު ޒަަޚަމްކޮށްލިއެވެ. އެއާއެކު ޣައްޒާއާއި ހުޅަނގު އައްސޭރީގައި ފަލަސްޠީނުގެ ރައްޔިތުން ޔަހޫދީންގެ އަޅުވެތިކަމުގެ ކަސްތޮޅުތައް ސުންނާފަތިކޮށްލުމަށްޓަކައި އޮށްގަލުން ހަތިޔާރު އަޅައިގެން އިޒްރޭލުގެ ބަރު ހަތިޔާރުތަކާ ދެކޮޅަށް ތެދުވިއެވެ. މުޅި ދުނިޔޭގެ ސަމާލުކަމަށް އައި މި ހަރަކާތްތައް މަޝްހޫރުވެގެން ދިޔައީ އިންތިފާޟާގެ ނަމުންނެވެ.\nޖެހިގެން އައި އަހަރެއްހައި ދުވަހުގެ ތެރޭގައި އިޒްރޭލުގެ ސަރުކާރުން އިންތިފާޟާގެ ރޫޙު މަރައިލުމަށްޓަކައި އަނިޔާވެރިކަމާއި ހަރުކަށިކަމުގެ އެންމެ ތޫނު ހަތިޔާރުތައް ބޭނުން ކުރަމުން ގެންދިޔައެވެ. ފަލަސްޠީނީންގެ ސްކޫލްތަކާއި ކޮލެޖުތައް ބަންދުކޮށް، ގެތަކާއި ފިހާރަތައް ތަޅައި ސުންނާފަތިކޮށް، މީސްތަކުން ބޭރަށް ނިކުމެއުޅުން ހުއްޓުވުމަށްތަކައި ކާފިއު ހިންގައި، އާއްމުންނާ ދެކޮޅަށް އަސްކަރީ ހަރަކާތްތައް ހިންގަމުން ގެންދިޔައެވެ. މި ހަރަކާތްތަކުގެ ތެރޭގައި އެއް އަހަރު ދުވަހުގެ ތެރޭގައި ފަލަސްޠީނުގެ އެތައް ސަތޭކަ ބަޔަކު މަރާލެވުނެވެ. ވިއްސަހަކަށް ހާސް މީހުން ހައްޔަރު ކުރެވުނެވެ. މިގޮތުން ހައްޔަރު ކުރެވުނު މީހުންގެ ތެރެއިން ތިންބައިކުޅަ ދެބަޔަކީ އުމުރުން 15 އަހަރު ނުފުރޭ ކުޑަކުދީންނެވެ. އެބައިމީހުން ހައްޔަރުކޮށް އިޒްރޭލުގެ ޖަލުތަކަށް ލައި ނަފްސާނީ ގޮތުންނާއި ޖިސްމާނީ ގޮތުން ބޮޑެތި އަނިޔާތައް ދެމުން ގެންދިޔައީ ފަލަސްޠީނުގެ ކުރިމަގުގެ ޒުވާން ޖީލު ވާކޮށްލުމަށްޓަކައެވެ. އެބައިމީހުންގެ ކިބައިގައި ހުރި މިނިވަންކަމުގެ ރޫޙު ކަތިލުމަށްޓަކައެވެ.\nއިންތިފާޟާއާ ދެކޮޅަށް އިޒްރޭލުގެ ޓެރަރިސްޓް ސަރުކާރުން ދައްކަމުން ގެންދިޔަ ހަރުކަށިކަމާއި އަނިޔާވެރިކަން ދެކެން ދުނިޔޭގެ ގިނަ މީހުން ތިބީ އިނގިލިކުރީގައި ދައިގަނެގެންނެވެ. އެހެންކަމުން ޝައިޠާނިއްޔަތުގެ ބޯ ކަމުގައިވާ ޔުނައިޓެޑް ސްޓޭޓްސް އޮފް އެމެރިކާގެ ސަރުކާރަކަށްވެސް ޔަހޫދީ ސަރުކާރު ކުށްވެރިނުކޮށް އޮންނާކަށް ނުކެރުނެވެ. ޚުދު އިޒްރޭލުގައިވެސް ސަރުކާރުގެ ހަރުކަށިކަމާ ދެކޮޅަށް ބަޔަކު މީހުން ދެކޮޅު ހަދަމުން ގެންދިޔައެވެ. އެ ގޮތުން އިންތިފާޟާ ފެށުނުތާ މަސްތަކެއްވެސް ނުވަނީސް ޓެލް އަވީވްގައި ތިރީހަކަށް ހާސް މީހުން މުޒާހަރާކޮށް ސަރުކާރުގެ ހަރުކަށިކަން ކުށްވެރި ކުރިއެވެ.\nގ. ކެނެރީގެ މުހައްމަދު ނަޝީދަށް ދަން ނަވަން އޮތީ މަނިކުފާ ޤައުމު އިސްލާހުކޮށް ތަރައްޤީކުރަން ތިކުރާ މަސައްކަތަށް މަރުހަބާ ކިޔަން، އެހެން ނަމަވެސް އިންސާނުންގެ އިޖުތިހާދު އަމަލަކީ އެންމެ ރަގަޅު ގޮތާއި ނުރަގަޅު ގޮތްހުންނަކަންކަން، މަނިކުފާނު އެއާރްޕޯޓް ތަރައްޤީ ކުަރަން ކުރިމަސައްކަތަކީ އޭގައި ޤައުމީސަލާމަތަށް ގެއްލުން ހުރިކަމެއް، އަޅުގަޑުމެން ޤަބޫލުކުރަން ޖެހޭ ހަޤީގަތަކީ ދިވެހިރާއްޖެޔަކީ ތަފާތުޤައުމެއްކަން އަވައްޓެރި ދެޤައުމުގެ ސަޤާފަތް ތަފާތު އެހެން ކަމުން މިރާއްޖޭގެ ވެރިޔަކަށް ކޮންމެ މީހަކު ހުރިކަމުގައި ވިޔަސް ދީންހިމާޔަށް ކުރަންޖެހޭ، ތަރައްޤީވެސް އަންނަންޖެހެނީ އެގޮތުން، ދިވެހިރާއްޖެ ޔަކީ ސަޕުލައި ޑިމާޑުގައިވެސް ތަފާތު ޤައުމެއް، އަވާއްޓެރި ޤައުމުތަކުގައި ބަންގުރާ އޫރުމަސް ވިއްކައިގެން ޓެކުސްގެ ގޮތުގަޔާއި ފައިދާގެ ގޮތުގައި އެޤައުމުތަކުގެ ސާރުކާރަށް ފައިސާލިބުނަސް އެފައިސާ މިރާއްޖެޔަކު ސަރުކާރަކަށް ނުހޯދޭނެ އެއީދީނީ މައްސަލައެއް، އެއާރްޕޯޓް ތަރައްޤީކުރަންވެސް ރާއްޖޭގެ ކުންފުނިތަކަށް ޖާގަދޭންޖެހެނީ، ސައުދީގައިވެސް ސައުދީ ސަރުކާރުން އެއާރްޕޯޓް ތަރައްޤީކުރަން ފުރުސަތު ދިނީ ލޯކަލް ކުންފުނިތަކަ ލޯކަލް އިންވެސްޓެއްގެ ގޮތުގައި، އެޔަކުން ޤައުމަކަށް ގެއްލުމެއްނެއް، ކޮންމެ ޤައުމެއްވެސް ތަރައްޤީ ކުރަންވާނީ އެޤައުމެއްގެ ތަބީއަތުން، މިއަދު އަވަސް އަރުވައިގެން ޓެކުސްގެ ހަރަދުބޯޑު ނިޒާމާއި، ޕެންޝަނުގެ ޖިޒިޔަ ނިޒާމުން މިއަދު ގިނަކުންފުނިތަކާއި ވިޔަފާރި ބަންގުރޫޓްވަނީ، ސަޕުލައި ޑިމާންޑު ނެއްތަނެއްގައި މިފަދަނިޒާމު އެހާކާމިޔާބެއްނުވާނެ


Igthisoadhee hama hama kameh neh: E nethee keeve?\nއިގްތިސޯދީ ހަމަހަމަކަމެއް ނެތް: އެ ނެތީކީއްވެ؟\nރާއްޖޭގައި އިގްތިސޯދީ ހަމަހަމަކަން ނެތް ސަބަބުތައް ދައްކުވައިދިނުމަށް އަވަސް އިން ތައްޔާރުކޮށްފައިބާ ވީޑިއޯ ގްރެފިކްސް އެއް -- އަހުމަދު މާނިޝް | އަވަސް\nދުނިޔޭގެ ގިނަ މީހުން ގަބޫލު ކުރާ ގޮތުގައި ރާއްޖެއަކީ އެންމެ މުއްސަނދި އެއް ގައުމެވެ. ސަބަބަކީ ދުނިޔެއަށް ރާއްޖެ މަޝްހޫރު ވެފައިވާ ގޮތެވެ. ރާއްޖޭގެ ޓޫރިޒަމްގެ ލަގްޒަރީ ޓޫރިޒަމް ބްރޭންޑެވެ. އެހެންވެ، ގިނަ ބަޔަކު ގަބޫލު ކުރަނީ ދިވެހިން ތިބެނީ އިގްތިސޯދީ ގޮތުން ވަރަށް ފުދިގެންނެވެ. އިގްތިސޯދީ ގޮތުން ރާއްޖޭގެ ރައްޔިތުން ތިބީ ވަރަށް ހަމަހަމަ ކޮށެވެ.\nމި ވިސްނުން މިއީ ސަަރައްދީ ފެންވަރުގައި އަޅާ ކިޔާނަމަ ރަނގަޅު ވިސްނުމަކަށް ވެދާނެ އެވެ. އެކަމަކު އާބާދީ އާއި އިގްތިސޯދީ ގޮތުން ރާއްޖެއަށް ވަންނަ ފައިސާއަށް ބަލާއިރު ދިވެހިންގެ މެދުގައި އޮތް ވަރަށް "އިންއީކްއަލިޓީ" ބޮޑު ގައުމުތައް މަދުވާނެ އެވެ. ދިވެހިންގެ މެދުގައި އިގްތިސޯދީ ހަމަހަމަކަން މިހާ ބޮޑީ ކީއްވެގެން ބާއެވެ؟\n"ރާއްޖޭގައި އެންމެ ބޮޑު ގޮންޖެހުމަކީ އިގްތިސޯދީގެ ހަމަހަމަކަމާއި އާމްދަނީގެ ހަމަހަމަކަމާއި މުއްސަނދިކަމުގެ ހަމަހަމަކަން، މުއްސަނދިންނާއި ފަގީރުންގެ ފަރަގު ބޮޑުވުން. މިއީ ރާއްޖޭގައި ބޮޑު މައްސަލައެއް،" މަރުކަޒީ ބޭންކުގެ ގަވަރުނަރު އަހުމަދު ނަސީރު ވިދާޅުވި އެވެ\nގަވަނަރުގެ އެ ވިދާޅުވަނީ ތެދު ފުޅެކެވެ؛ އިގްތިސޯދީ މި މައްސަލަ ހައްލު ކުރަން ބަލާއިރު ގައުމަށް ލިބޭ އާމްދަނީ ހަމަހަމަ އަށް ބެހިގެން ދިއުން މުހިންމު ރޯލެއް އަދާކުރެ އެވެ.\nދުނިޔޭގައި އެންމެ ގިނައިން ތެޔޮ އުފައްދާ އަދި ރަނާއި ޖަވާހިރު ނަގާ ގައުމުތަކުގެ ތެރޭގައި އެފްރިކަން ރިޕަބްލިކް ނުވަތަ އެފްރިކާގެ ގައުމުތައް ހިމެނޭނެ އެވެ. ނަމަވެސް ދުނިޔޭގައި އެންމެ ފަގީރުން ގިނަ ގައުމުތައް ގިނައީ އެ ސަރަހައްދުގަ އެވެ. އޭގެ ސަބަބަކީ ކޮބައި ހެއްޔެވެ؟\nއެއް ސަބަބަކީ ގައުމަށް ލިބޭ އާމްދަނީ ރައްޔިތުންގެ މެދުގައި ހަމަހަމައަށް ބެހިގެން ނުދިއުމެވެ. ދުނިޔޭގެ ގައުމުތަކުގައި އިގްތިސޯދީ ހަމަހަމަކަން ގާއިމް ވުމުގެ މައިގަނޑު އެއް ސަބަބަކީ މި އެވެ. ރާއްޖޭގެ ހާލަތު ވެސް އެފްރިކާ ގައުމުތަކާ އަޅާބަލާއިރު ވަކިން ރަނގަޅު ކަމަށް ބުނެވިދާނެ ހެއްޔެވެ؟ ރާއްޖޭގެ ތަފާތަކީ ދުނިޔޭގެ އެންމެ ކުރިއަރާފައިވާ ގައުމުތަކެކޭ އެއްގޮތަށް ފަރުދީ ފެންވަރުގައި ބޭނުން ކުރާ ގިނަ ހިދުމަތްކެއް ހިލޭ ލިބެން ހުރުމެވެ.\nހާއްސަކޮށް އުމްރާނީ ވަސީލަތްތަކާއި ތައުލީމް އަދި ބޭސް ފަރުވާގެ ހިދުމަތް ހިމެނެ އެވެ. ރާއްޖޭގައި އެންމެ ކުރިއަރާފައިވާ ގައުމުތަކެކޭ އެއްގޮތަށް ވަރުގަދަ "ސަބްސިޑީ" ނެޓެއްގެ ތެރެއަށް ރައްޔިތުން މި ތިބީ ފައްތާފަ އެވެ. ރާއްޖެއަށް 2010 ވަނަ އަހަރު ތައާރަފުކުރި ޓެކުސްގެ ނިޒާމާއެކު ދޭން ފެށި ގިނަ ސަބްސިޑީތަކުގެ ލިސްޓު ވަރަށް ދިގެވެ. ރާއްޖޭގައި އާއްމުކޮށް ކާން ބޭނުންކުރާ ކާޑުން ސިބްސިޑީ ދެ އެވެ. ކަރަންޓުން ސަބްސިޑީ ދެ އެވެ. ސިއްހީ ހިދުމަތުން ސަބްސިޑީދެ އެވެ. ތެލުން ސަބްސިޑީ ދެ އެވެ. މި ހުރިހާ އިނާޔަތެއް ދިން ނަމަވެސް ރާއްޖޭގައި މުއްސަނދިންނާއި މެދުފަންތީގެ އާމްދަނީގެ ރައްޔިތުންގެ ފަރަގު ވަރަށް ބޮޑެވެ. ސަބަބަކީ ކޮބައި ހެއްޔެވެ؟\nމާހިރުންގެ ނަޒަރުގައި ރާއްޖޭގެ ހާލަތަށް ބަލާއިރު ގިނަ ސަބަބުތަކެއް އެބަހުއްޓެވެ. މީގެ ތެރެއިން އެއް ކަމަކީ ބޯހިޔާވަހި ކަމެވެ.\nތޮއްޖެއްސި އާބާދީގައި ބޯހިޔާކަން ނެތުން!\nފްލެޓް ފޯމު ހޯދަން ޒުވާނުންތަކެއް ކިޔޫގައި: ރާއްޖޭގައި ބޯހިޔާވަހިކަމުގެ މައްސަލަ ބޮޑު -- އަވަސް ފޮޓޯ | އަހުމަދު ޝުރާއު\nދިވެހިންގެ މެދުގައި އިގްތިސޯދީ ހަމަހަމަކަން ގެންނަނަމަ ފުރަތަމަ ކުރަންޖެހޭ ކަމަކީ އާބާދީ އެއް ތަނަކަށް ޖަމާ ކުރުން ހުއްޓުވުމެވެ.\nރާއްޖޭގައި 2014 ވަނަ އަހަރު ހެދި ބޯހިމެނުން ދައްކާ ގޮތުން ރާއްޖޭގައި 437،000 އަށް ވުރެ ގިނަ މީހުން ދިރިއުޅެ އެވެ. މީގެ ތެރޭގައި ހިމެނޭ ދިވެހިންގެ އަދަދަކީ 339،000 އެވެ. މާލޭގައި ދިރިއުޅޭ މީހުންގެ އާބާދީއަކީ 153،904 އެވެ. އޭގެ ތެރެއިން ދިވެހިންގެ އާބާދީއަކީ 129،381 އެވެ. މީގެ މާނައަކީ ރާއްޖޭގެ އާބާދީގެ ދެބައިކުޅަ އެއްބަޔަށް ވުރެ ބޮޑު ބައެއް ދިރިއުޅެނީ ވެރިރަށް މާލޭގަ އެވެ\nއިގްތިސޯދީ މާހިރުންގެ ނަޒަރުގައި އެއް ތަނަކަށް އާބާދީ އެއްފަސް ކުރާނަމަ އަދި އެއް ތަނަކުން އެ އާބާދީއަށް އެކަށޭނަ ހިދުމަތް ނުލިބޭނަމަ އިގްތިސޯދީ ހަމަހަމަކަން ގާއިމް ވުމަށް ބޮޑެތި ގޮންޖެހުންތަކެއް ކުރިމަތިވާނެ އެވެ. ދިވެހިންނަށް ކުރިމަތިވެފައި މިވަނީ މިގޮތެވެ.\nމާލެ ސަރަހައްދުގެ އާބާދީ 153،904 އަށް ވުރެ މަތިވެގެން ދިޔައިރު ބޯހިޔާވަކިކަން ހޯދައި ދެވިފައެއް ނުވެ އެވެ. މިހެންވުމުގެ ނަތީޖާއަށްވީ މަދު އެއްޗެއް ހޯދަން ގިނަ ބަޔަކު ދާން ޖެހުމެވެ. މާލެ އާއި ހުޅުމާލެ މިވަގުތު ބްރިޖުން އެއްކޮށްލެވިފައި އޮތް ނަމަވެސް މީގެ ފަސް އަހަރު ކުރިއަށް ބަލާއިރު މިކަން އޮތީ އެގޮތަކަށް ނޫނެވެ. އެހެންވުމުން ހުޅުމާލޭގެ ބޯހިޔާވަހި ކަމުގެ ޑިމާންޑް އޭރު އިގްތިސޯދުގައި ނެެތެވެ. ނަތީޖާއަކީ މާލޭގައި ކުއްޔަށް ލިބެން ހުރި މަދު ކޮޓަރިތައް ހިފަން ގިނަ ބަޔަކު ދާން ޖެހުމެވެ. އެހެންވުމުން އަގުތައް އިންތިހާއަށް އުފުލި ކޮންމެ މަހަކު ލިބޭ އާމްދަނީއާ ނުބައްދަލު ހަރަދު ހަމައެކަނި ގޭގެ ކުއްޔަށް ކުރަން ޖެހެ އެވެ.\nރާއްޖޭގެ މަސައްކަތް ތެެރިންގެ އާބާދީއަކީ 205،570 އެވެ. މީގެތެރޭގައި ހިމެނެނީ 145757 ދިވެހިންނާއި 59،813 ބިދޭސީން އެވެ. އަދި ދިވެހިންގެ އާއްމު މީހާގެ މުސާރައަކީ 7،000ރ. އާއި 10،000ރ. އާ ދެމެދެ އެވެ. މި ވަރުގެ އާމްދަނީއެއް ލިބޭއިރު ގޭގެ ކުލި ދައްކާފައި މަސް ނިމޭއިރު އޮންނަނީ އަތްމަތި ހުލިވެފަ އެވެ.\nރާއްޖޭގައި މި ހަމަކަން ގާއިމް ކުރަން މިހާރު އޮތް އެންމެ ބޮޑު އެއް ސަބަބަކީ ބޯހިޔާވަކި ކަމުގެ މައްސަލަ އެެވެ. ރާއްޖެއަށް އިގްތިސޯދީ ހަމަހަކަން ގެންނަ ނަމަ އެންމެ ފުރަތަމަ ކުރަންޖެހޭ ކަމަކީ އަގު ހެޔޮ ބޯހިޔާވަހިކަން ފަސޭހައިން އިންސާފުވެރި ކަމާއެކު ލިބޭނެ ގޮތެއް ހެދުމެވެ.\nގަވަރުނަރު ނަސީރު ވިދާޅުވި ގޮތުގައި ރާއްޖޭގައި އޮތް އެންމެ ބޮޑު އެއް މައްސަލައަކީ ގިނަ ބަޔަކަށް ބޯހިޔާވަހިކަން ނެތުމެވެ\n"މޮރިޝަސް ފަދަ ގައުމުތަކަށް ބަލާއިރު އެ ގައުމަކީ ވެސް މާގިނަ ގުދުރަތީ ރައުސްމާލުތަކެއް ހުރި ތަނެއް ނޫން. ނަމަވެސް، މޮރިޝަސްގެ 1.2 މިލިއަން އާބާދީގެ 87 ޕަސެންޓަކީ ބޯހިޔާވަހިކަން ލިބިފައި ތިބި މީހުން. އެ ގައުމަކީ އަޅުގަނޑުމެންނަށް ވުރެ ތިން އަހަރު ފަހުން މިނިވަންކަން ލިބުނު ގައުމެއް. ނަމަވެސް އެ ގައުމުގެ ޖީޑީޕީ ޕާކެޕިޓާ [ބޮލަކަށް ޖެހޭ އާމްދަނީގެ ނިސްބަތް] އުޅެނީ ރާއްޖެއާ ގާތްގަނޑަކަށް އެއްވަރަށް،" ނަސީރު ވިދާޅުވެފައިވެ އެވެ.\n"މޮރިޝަސްގެ ހުރިހާ ރައްޔިތުންނަށް ހިލޭ ތައުލީމާއި ސިއްހީ ހިދުމަތާއި ހިލޭ ޓްރާންސްޕޯޓް ލިބޭ. އަޅުގަނޑުމެންގެ އާބާދީ އަދި ފަސް ލައްކަ ހަމަނުވޭ. އިރާދަ ކުރެއްވިއްޔާ އަޅުގަނޑުމެންނަށް މިހާރު ހިލޭ ތައުލީމާއި ސިއްހީ ހިދުމަތް ލިބޭ. މިހާރު އެންމެ ބޮޑު އެއް މައްސަލައަކީ ބޯހިޔާވަހިކަމުގެ މައްސަލަ،"\nޓޫރިޒަމްގެ މަންފާ ބެހިގެން ނުދިއުން!\nމާލެ އަތޮޅުގައި ރިސޯޓު ތަރައްގީ ކުރަމުން ގެންދާ ފަޅެއް: އެންމެ ގިނަ ރިސޯޓު ހުރީ މާލެ އަތޮޅުގައި ފޮޓޯ: އަހުމަދު ޝުރާއު: އަވަސް\nރާއްޖޭގެ އިގްތިސޯދުގައި ޓޫރިޒަމްގެ ދައުރު ވަރަށް ފުޅަލެވެ. ކުރިން މަސްވެރި ކަމަކީ ދިވެހިންގެ ލޭނާރުގެ ގޮތުގައި އޮތް ނަމަވެސް މިހާރު ޓޫރިޒަމްވަނީ އެ މަގާމު އަތުލާފަ އެވެ. މިހާރު ރާއްޖޭގެ އިގްތިސޯދުގެ މައި ތަނބަކީ ޓޫރިޒަމް ސިނާއަތެވެ. ރާއްޖޭގައި 140 ރިސޯޓު އެބަ އޮތެވެ. ރާއްޖޭގެ ޓޫރިޒަމުން ދައުލަތުގެ ބަޖެޓަށް 2017 ވަނަ އަހަރު އެކަނި ވެސް އެއް ބިލިއަން ޑޮލަރަށްވުރެ ބޮޑު އާމްދަނީއެއް ލިބިފައިވެ އެވެ.\nއެހެންވެ މި ސިނާއަތު ވެފައިވަނީ މުޅި އިގްތިސާދުގެ 80 ޕަސެންޓަށް ވުރެ ބޮޑުބައި ކޮންޓްރޯލް ކުރާ އެއް ދާއިރާ އަށެވެ. ނަމަވެސް މި ސިނާއަތުގައި ވެސް ހަގީގީ ހަމަހަކަމެއް ނެތެވެ. ރިސޯޓުތައް ތަރައްގީ ކުރުމުގައި ވެސް މުޅި ރާއްޖެއަށް ޓޫރިޒަމް ފެތުރުމުގެ ބަދަލުގައި އެނދުތައް ތޮއްޖައްސާފައި ވަނީ މާލެ އަތޮޅަށެވެ. ރާއްޖޭގެ ޓޫރިސްޓު އެނދުގެ އަދަދު ބައިލައްކައާ ކައިކުރި ނަމަވެސް ސަރުކާރު ތަކުން ޓޫރިޒަމް ތަރައްގީ ކުރުމުގައި ގެންގުޅުނު ވިސްނުމުގެ ނަތީޖާއަކީ ޓޫރިޒަމް ފެތުރުމުގައި ހަމަހަމަކަން ގެއްލިގެން ދިއުމެވެ.\nނޭޝަނަލް ސްޓެޑިސްޓިކް ބިއުރޯ އިން ނެރެފައިވާ 2017 ވަނަ އަހަރުގެ ރިސޯޓު އެނދުތައް އަތޮޅުތަކަށް ބެހިގެން ގޮސްފައިވާ ގޮތުގެ ހިސާބުތަކަށް ބަލާއިރު، މާލެ އަތޮޅުގައި 45 ރިސޯޓު ހިންގަ އެވެ. އަދި މި އަތޮޅުގައި އެކަނި 10,094 އެނދު އެބަހުއްޓެވެ. ދެން އެންމެ ކައިރިކޮށް ވެސް އުޅެނީ ހދ. އަތޮޅުގަ އެވެ. އެއީ އެންމެ 17 ރިސޯޓެވެ. އަދި ބައެއް އަތޮޅުތައި އެއް ރިސޯޓު ވެސް އެބަ އޮތެވެ. މިހެންވުމުން އިގްތިސޯދީ ގޮތުން ޓޫރިޒަމުން ލިބެން ޖެހޭ އެންމެ ރަނގަޅު މަންފާ ލިބެމުން ދިއުމަށް އޮތީ ހުރަސް އެޅިފަ އެވެ.\nއަނެއް ސަބަބަކީ ޓޫރިޒަމް ނޫން އެހެން ސިނާއަތްތައް އުފެއްދިފައި ނެތުމެވެ. ކުދި ރަށްރަށުގައި އުފައްދާ ބާވަތްތައް ރަނގަޅު އަގު ލިބިގެން ދާނެ މަގެއް ހަމަޖެހިފައި ނެތުމަކީ މި ހަމަހަމަކަން ބެހިގެން ނުދިއުމުގެ ސަބަބެކެވެ. މިކިޔާ، އެސްއެމްއީ ނުވަތަ ކުދި އަދި މެދުފަންތީގެ ވިޔަފާރިއަށް ނުކުންނަ މީހުންނަށް އޮތް މަގުގެ ތާށި ކަމެވެ. ކުދި އަދި މެދުފަންތީގެ ވިޔަފާރި އަށް މީހަކު ނުކުންނަނަމަ އެ މީހަކު ހަނާވެގެން ނޫން ގޮތަކަށް އެކަމެއް ނުކުރެވެ އެވެ. މިފަދަ ވިޔަފާރިތަކަށް ފައިނޭންސް ނުވަތަ ފަށަން ބޭނުންވާ މާލީ އެހީތެރިކަމާއި ފަންނީ އެހީ ލިބޭނެ ގޮތެއް ނެތެވެ.\nކޮންމެ ސަރުކާރެއް އައިސް ދައްކާ ފޮނި ވާހަކަތަކުގައި "އެސްއެމްއީ" މި ލަފުޒު އޮވެ އެވެ. ކުރިން މި ވިޔަފާރިއަށް ދޫކުރީ ލޯނުތަކުން ވީކަމެއް ނެތެވެ. އަދި ނިމިދިޔަ ސަރުކާރުން ދޫކުރި "ގެޓްސެޓް ލޯނު" ބެހިގެން ދިޔަ ގޮތުގެ ވާހަކައަކީ މަޝްހޫރު ވާހަކަ އެކެވެ. ބައި އެޅިގެން ގޮސްފައިވަނީ އެންމެ ބޭނުންވާ މީހުންނަށްވުރެ ބޮޑަށް ޕާޓީއަށް އެންމެ ވަފާތެރި މީހުންނަށެވެ.\nދެން އޮތީ މި ސަރުކާރެވެ. މި ސަރުކާރުން ކިޔަނީ އެސްއެމްއީ ބޭންކެއްގެ ވާހަކަ އެވެ. ހަމަކުރަން އުޅެނީ އެއް ކަމެކެވެ. ޕްރޮޕޯސަލްއެއް ލުމުން ފައިސާ ދޫކުރާ އުސޫލެވެ. މި ފަހަރު ވާނީ ކިހިނެއް ހެއްޔެވެ؟ ހަމަ ބަހާލާނީ ޕާޓީލައިނުން ގާތް މީހުންނަށް ހެއްޔެވެ؟ މި ސުވާލުގެ ޖަވާބު ލިބޭނީ އަދި ފަހުންނެވެ.\nއިސްރާފާއި ކޮރަޕްޝަން ވަރަށް ބޮޑު\nމި ހިނގާ އަހަރުގެ ދައުލަތުގެ ބަޖެޓުގެ ބޮޑުމިން 30.2 ބިލިއަން ރުފިޔާއަށް އަރަ އެވެ. މި ބަޖެޓުގެ ދަރަނި މިހާރު އަންދާޒާ ކޮށްފައިވާ ގޮތުގައި ހަތަރު ބިލިއަން ރުފިޔާއަށް އަރަ އެވެ. ދިވެހި ސަރުކާރުތަކަށް އޮތް އެންމެ ބޮޑު އެއް މައްސައަކީ އަބަދު ވެސް އިސްރާފު ބޮޑުވުމެވެ. މީގެ ސަބަބުން ބަޖެޓަށް ކަނޑައަޅާ ފައިސާގެ ބޮޑު ބައެއް ކޮންމެ އަހަރަކު ވެސް ގެއްލިގެން ދެ އެވެ. މި ސަރުކާރުން މިހާރު ފަށަން ނިންމާފައިވާ ބައެއް ޕްރޮގްރާމްތަކާއެކު ބަޖެޓުގެ ހޭދަ ބޮޑުވުން ގާތްގަނޑަކަށް މާހިރުން ގަބޫލު ކުރައްވަ އެވެ. ހާއްސަކޮށް ސަބްސިޑައިޒްކޮށްގެން ބައެއް ގިނަ ކަންކަން ކޮށްދޭން ފެށުމާއެކު އިތުރު ހަރަދުތަކެއް އިތުރުވެގެންދާނެ ކަމަށް ބެލެވެ އެވެ.\nއިގްތިސޯދީ މާހިރުންގެ ނަޒަރުގައި މި ސަރުކާރުން ފަށާފައިވާ ސްކޫލް ކުދިންގެ ނާސްތާ ޕްރޮގްރާމް އާއި އާސަންދަ ފުޅާ ކުރުން އަދި ހިލޭ ތައުލީމް ޕްރޮގްރާމުގެ ސަބަބުން ބަޖެޓުގެ ހޭދަ އިތުރުވުމުގެ ފުރުސަތު އެބައޮތެވެ.\nދެން އޮތީ ކޮރަޕްޝަންގެ ވާހަކަ އެވެ. މިހާރު މި ދައްކަނީ އެމްއެމްޕީއާރުސީގެ ބޮޑު ކޮރަޕްޝަންގެ ވާހަކަ އެވެ. ނަމަވެސް މީގެ ކުރިންވެސް މިވަރުގެ ބޮޑެތި ވައްކަން ކޮށްފައި އެބަހުއްޓެވެ.\nމި ހިސާބުން ސުވާލެކެވެ. އެމްއެމްޕީއާރްސީގެ ރަށްތައް ބެހިއިރު އަދި ގެއްލުނު ފައިސާގެ ވާހަކަ ދައްކާއިރު، އެ ރަށްރަށް ދޭއިރު މަޝްރޫއާއެކު ދޭން ޖެހޭ ސީއެސްއާރު ފައިސާ ވީ ތަނެއް ވަނީ ކޮން ތަނަކަށް ހެއްޔެވެ؟ މި ފައިސާއަކީ ރިސޯޓް ހިފާ މަހުޖަނު މީހާ ރައްޔިތުންނަށް ހޭދަ ކުރަން ސަރުކާރަށް ހަވާލު ކުރާ އެއްޗެކެވެ. އެ މީހާ އެ ފައިސާ ސަރުކާރާ ހަވާލުކުރަނީ ރައްޔިތުންނަށް ހޭދަ ކުރާށެވެ. ސީއެސްއާރު ކޮންޕޯނެޓުގެ ގޮތުގައި ޕްރޮޕޯސަލްގައި އޮންނަ މި ފައިސާ ރިސޯޓު ނަގާ އަތޮޅުތަކަށް ހޭދަކުރާނަމަ ސަރުކާރު ބަޖެޓުން އެއްވެސް ކަމެއް ނުކޮށް ވެސް އުމްރާނީ ތަރައްގީގެ ހުރިހާ ކަމެއް ހިންގޭނެކަން ޔަގީނެވެ.\nރާއްޖޭގެ މަޝްހޫރު ވިޔަފާރިވެރިއަކު ނަން ނުޖެހުމަށް އެދި ވިދާޅުވި ގޮތުގައި މައްސަލައަކީ ރާއްޖޭގައި އިސްރާފާއި ކޮރަޕްޝަން މަތިވުމެވެ.\n"އަޅުގަނޑުމެން ކޮންމެ ރިސޯޓަކާއެކު އެބަދެން ފަސްލައްކަ ނޫނީ މިލިއަނެއްހާ ޑޮލަރު ސަރުކާރަށް ސީއެސްއާރުގެ ގޮތުގައި. މި ފައިސާ ދެއްކީމަ ނޫނީ ރިސޯޓެއް ނުލިބޭނެ. ސުވާލަކީ މި ފައިސާއިން ކުރަނީ ކީއްހޭ؟ މި ފައިސާ އަޅުގަނޑުމެން އަމިއްލައަށް ރިސޯޓު ހަދާ އަތޮޅުތަކުގައި މަޝްރޫއު ހިންގަން ދޭނަމަ ވެސް މީގެ ފައިދާ އަތޮޅުގެ ރައްޔިތުންނަށް ލިބޭނެކަން ޔަގީން. މިހާރު އެ ފައިސާއަށް ވާގޮތެއް ނޭނގެ،" އޭނާ ވިދާޅުވި އެވެ.\nކޮރަޕްޝަންގެ ސަބަބުން ފައިސާ ގެއްލިގެން ގޮސްފައިވަނީ ހަމައެކަނި އެމްއެމްޕީއާރުސީއިން އެކަންޏެއް ވެސް ނޫނެވެ. އެޕްޕީއައިޑީގެ ކޮރަޕްޝަން ހިނގި ދުވަސްވަރު ރާއްޖޭގެ މަސްވެރިކަން އޮތީ މިހާރުގެ ޓޫރިޒަމް ސްޓޭންޑަޑްގަ އެވެ. އޭރު މަސްވެރި ކަމަކީ ރާއްޖޭގެ އިގްތިސޯދު މައި ތަނބެވެ. އެހެންވުމުން އެފަހަރު ގެއްލިގެން ދިޔަ ފައިސާގެ މިންވަރަށް ބަލާއިރު އެމްއެމްޕީއާރްސީގެ ފައިސާގެ އަދަދާއި ގާތްގަނޑަކަށް އެއް ހަމަވާނެ އެވެ.\nފަހުން ގައުމީ އެއާލައިން އެއާމޯލްޑިވްސް ބަނގުރޫޓު ވެގެން ދިޔަ ގޮތްވެސް މިއީ ބޮޑެތި ހިޔާނާތްތަކުގެ މިސާލުތަކެވެ. މީގެ އިތުރުން ވެސް މަޝްރޫއުތައް ދިނުމުގައި ކޮރަޕްޝަންގެ ބޮޑެތި މައްސަލަތައް ވަނީ ފެންވަތިވެފަ އެވެ. މިހުރިހާ ކަމަކީ ދިވެހިން 21 ވަނަ ގަރުނާ ހަމައަށް އައިރު އިގްތިސޯދީ ހަމަހަމަކަން ނެތުމުގެ ސަބަބުތަކެވެ.\nއިގްތިސާދީ ހަމަހަމަ ކަމުގެ ވާހަކަ ދައްކާއިރު، މިހަމަކަން ގެނެވޭނީ ކޮރަޕްޝަން ނައްތާލައިގެންނެވެ. އިސްރާފު ކުޑަކޮށް، އެ\nފައިސާ ރައްޔިތުންނާ ހަމައަށް ގެނެސްދެވިގެންނެވެ. ބޯހިޔާވަހިކަން ދީގެންނެވެ. އެހެންނޫން ގޮތަކަށް މި ހަމަހަމަކަން ގެނެވޭނެ ގޮތެއް ނުފެނެ އެވެ.\nއަބަދު ބަޖެޓު ބޮޑުވާތީ ކަން ބޮޑުވޭތަ؟\nކުޑަ އުޖޫރައިގެ ކުރިން މި ސުވާލަށް ޖަވާބުދީ!\nޅަފަތުގެ ހިއްސާގެ ބާޒާރު އާޒަމާނަކަށް!


ޕެޓިޝަން ހުށައެޅިމީހުން މޮޅުނަމަ އަމިއްލަ ހިޓް ޝޯވްއެއް ލިޔޭ!: ޖީއޯޓީ ލިޔުންތެރިން | Jazeera\tޕެޓިޝަން ހުށައެޅިމީހުން މޮޅުނަމަ އަމިއްލަ ހިޓް ޝޯވްއެއް ލިޔޭ!: ޖީއޯޓީ ލިޔުންތެރިން - Jazeera\nޕެޓިޝަން ހުށައެޅިމީހުން މޮޅުނަމަ އަމިއްލަ ހިޓް ޝޯވްއެއް ލިޔޭ!: ޖީއޯޓީ ލިޔުންތެރިން\nއާމިނަތު އަޙުމާ May 19, 2019 75 views0\nގިނަ ބައެއްގެ މަގުބޫލުކަން ހޯދައިފައިވާ ފިކްޝަނަލް ޝޯވް އެއްކަމަށްވާ ގޭމް އޮފް ތްރޯންސްގެ ފަހު ސީޒަން (ސީޒަން 8) ލިޔެފައި އޮތް ގޮތް ބެލުންތެރިންނަށް ކަމުނުގޮސްގެން ބައި މިލިއަނެއްހާ މީހުން ވަނީ އަލުން މި ސީޒަން މިލިޔުމަށް އެދި ޕެޓިޝަނެއް ހުށައަޅައިފައެވެ. މި ޕެޓިޝަން ހުށައެޅުމުގެ ޖަވާބުގައި ގޭމް އޮފް ތްރޯންސްގެ ލިޔުންތެރިންކަމަށްވާ، ޑޭވިޑް ބެނިއޮފް އާއި ޑީ.ބީ.ވެއިސް ވަނީ ހޫނު ރައްދެއް ދީފައެވެ.\nޑޭވިޑް ބެނިއޮފް ބުނީ އެމީހުންނަކީ މާ ވިސްނުންތޫނު، މޮޅު ބައެއް ނަމަ އެމީހުންގެ އަމިއްލަ ހިޓް ޝޯވް އެއް ހެދުމަށެވެ. މި ކަމަށް ދައުވަތުދީ ޑީ.ބީ.ވެއިސް އަދި ޑޭވިޑް ބެނިއޮފްވެސް ވަނީ ޕެޓިޝަނެއް ހުށައަޅައިފައެވެ.\n"އަހަރެމެންގެ ވަރަށް ބޭނުންވޭ އެމީހުން އެކަންތައް ކުރާތަން ދެކެން. އަހަރެން ވަރަށް ބޭނުން އެމީހުން 1500 ހާ ޚިޔާލީ މީހުންގެ ވާހަކަތައް އެއް ސީޒަނެއްގައި އެންމެން އުފާވާނެ ފަދަ ގޮތަކަށް އެއްވެސް ސޯސް މެޓީރިއަލް އެއް ނެތި ގެންނަ މަންޒަރު ބަލަން." ބެނިއޮފް ބުންޏެވެ.\nބެނިއޮފް އާއި ޑީ.ބީ.ވެއިސް ތިބީ ގޭމް އޮފް ތްރޯންސް ސީޒަން އަށެއް އަލުން ލިޔެ، ހަދަން ފެށުމުގެ ވިސްނުމެއްގައި ނޫންކަން އެމީހުން ޕެޓިޝަން ގައި ސޮއި ކުރި މީހުންނަށް ދިން މަލާމާތުގެ ރައްދުތަކުންވެސް އެބަ ދޭހަވެއެވެ.\nއެމީހުން ޝޯވް ހަލާކުކޮށްލައި ޕްލޮޓް ހަޑިކޮށްލީއޭ ކިޔައި މީހުން ފާޑުފާޑު ވާހަކަތައް ދައްކައި މީސްމީޑިއާގައި ހަރަކާތްވާ މަންޒަރު ފެނި ދެ ލިޔުންތެރިންވެސް ތިބީ ވަރަށް ހިތްހަމަ ނުޖެހިފައެވެ. ވަރަށް ގިނަ ނުރުހުމުގެ ބަސްތައް ފޭނުންނާ ދިމާލުން މި މީހުންވަނީ އަމާޒުކޮށްފައެވެ.\nބެނިއޮފް އިތުރަށް ބުނީ އަލުން މި ސީޒަން ލިޔަން ޖެހިއްޖެނަމަ ފުރަތަމަ އެޕިސޯޑުގައި ވައިޓް ވޯކާސް ހުރިހާ ތަރިން މަރައިލާގޮތަށް ގެންނާނެ ކަމަށާއި އެދޭ އެދުންތަކަށް ރައްކާތެރިވުމަށެވެ. މި ދެމީހުންވެސް ތިބީ ވަރަށް ރުޅި ގަދަ ވެފައިހެން އެމީހުން ބޭނުންކުރި ބައެއް ބަސްތަކުން ހީވެއެވެ.


ރައީސުލްޖުމްހޫރިއްޔާ، ހިއުމަން ރައިޓްސް ކޮމިޝަނަށް މެންބަރެއް ޢައްޔަން ކުރައްވައިފި - The President's Office\nރައީސުލްޖުމްހޫރިއްޔާ، ހިއުމަން ރައިޓްސް ކޮމިޝަނަށް މެންބަރެއް ޢައްޔަން ކުރައްވައިފި\n3 އޮކްޓޫބަރު 2021، ރިފަރެންސް: 2021-409\nއަލްއުސްތާޛާ ސަމާއު އަޙްމަދު ނަޖީބު މި މަޤާމަށް ޢައްޔަންކުރެއްވީ މިއަދު މެންދުރުކުރިން ރައީސުލްޖުމްހޫރިއްޔާގެ އޮފީހުގައި ބޭއްވި ޚާއްޞަ ރަސްމިއްޔާތެއްގައެވެ. މި ރަސްމިއްޔާތުގައި ހިއުމަން ރައިޓްސް ކޮމިޝަނުގެ މެންބަރުކަމުގެ މަޤާމަށް ޢައްޔަންކުރެއްވި ކަމުގެ ލިޔުން، ރައީސުލްޖުމްހޫރިއްޔާ ވަނީ އަލްއުސްތާޛާ ސަމާއު އަޙްމަދު ނަޖީބާ ހަވާލުކުރައްވާފައެވެ. އަދި، މި ރަސްމިއްޔާތުގައި ރައީސުލްޖުމްހޫރިއްޔާގެ ކުރިފުޅުމަތީގައި އަލްއުސްތާޛާ ސަމާއު އަޙްމަދު ނަޖީބު ވަނީ، ހިއުމަން ރައިޓްސް ކޮމިޝަނުގެ މެންބަރު ކަމުގެ ހުވާ ކުރައްވާފައެވެ. ހުވާ ލައިދެއްވީ ދިވެހިރާއްޖޭގެ ސުޕްރީމް ކޯޓުގެ ފަނޑިޔާރު އޮނަރަބަލް އަލްއުސްތާޛާ ޢާއިޝާ ޝުޖޫން މުޙައްމަދެވެ.\nއަލްއުސްތާޛާ ސަމާއު އަޙްމަދު ނަޖީބު މީގެކުރިން ވަނީ އެޓަރނީ ޖެނެރަލްގެ އޮފީހުގައި 2015 ވަނަ އަހަރުން ފެށިގެން ސްޓޭޓް އެޓަރނީކަމާއި ސީނިއަރ ސްޓޭޓް އެޓަރނީގެ މަޤާމު ފުރުއްވާފައެވެ. މީގެ އިތުރުން، އިންޑިއާގައި ހުންނަ ދިވެހިރާއްޖޭގެ އެމްބަސީގައި އެޓޭޗޭއެއްގެ މަޤާމުވެސް 2010 ވަނަ އަހަރާއި 2011 ވަނަ އަހަރާއި ދެމެދު ސަމާއު ފުރުއްވާފައިވެއެވެ.\nއޮސްޓްރޭލިއާގެ ޔުނިވަރސިޓީ އޮފް މެލްބަންއިން މާސްޓަރ އޮފް ހިއުމަން ރައިޓްސް ލޯ ހާސިލުކުރައްވާފައިވާ އަލްއުސްތާޛާ ސަމާއު އަޙްމަދު ނަޖީބު ވަނީ އިންސާނީ ޙައްގުތަކާއި ބެހޭ އެތަކެއް ވޯކްޝޮޕްތަކާއި ސެމިނަރތަކުގައި ބައިވެރިވެވަޑައިގެންފައެވެ. މީގެ އިތުރުން، އަލްއުސްތާޛާ ސަމާއު އަޙްމަދު ނަޖީބަކީ އ.ދ.ގެ ޔޫ.އެން.ސީ.އޭ.ސީއަށް ދިވެހިރާއްޖެއިން ކަނޑައަޅާފައިވާ މާހިރުންގެ ޓީމުގެ މެންބަރެކެވެ.


Amaazakee Male sarahadhu gai 13000 housing unit elhun: Raees – adduLIVE\nApr 09, 2021, 10:34 އަލީ ހުޒާމް\nމާލޭގެ ތޮއްޖެހުން ކުޑަކުރުމަށް 13000 ހައުސިން ޔުނިޓު އެޅުމަކީ ސަރުކާރުގެ އަމާޒު ކަމުގައި ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nލޯކަލް ކައުންސިލް އިންތިހާބުގެ ކެންޕެއިން ނިންމުމަށް ރޭ އއ. ރަސްދޫ ބަނދަރުގައި ބޭއްވި ރައްމިއްޔާތުގައި ވާހަކަފުޅު ދައްކަވަމުން ރައީސް ސޯލިހު ވިދާޅުވީ ބިންފުރި ބަރާވެ، ބަންޑުން ވެފައިވާ މާލޭގެ ބޯހިޔާވަހިކަމުގެ މައްސަލަ ހައްލުނުކޮށް ލާމަރުކަޒީ ހައްލު ވަށާ ނުޖެއްސޭނެކަމަށެވެ.\nރައިސް ވިދާޅުވީ މާލޭގެ ހާސްކަމަށް ލުޔެއް ލިބެން އޮތީ މާލޭގައި އިތުރު ބޯހިޔާވަހިކަމުގެ ފުރުސަތު ހުޅުވިގެންކަމަށެވެ. އެގޮތުން މި އަހަރު އެކަނިވެސް 5000 ހައުސިން ޔުނިޓުގެ މަސައްކަތް ކުރިއަށްދާނެކަމަށެވެ.\n"ފެށިޔަސް ނުނިންމޭނެއޭ، ނިމުނަސް ނުލިބޭނެއޭ، ލިބުނަސް ނުވަދެވޭނެއޭ، މިއީ ހައްތަހާވެސް މިކަމުގެ ހައްސާސީ އިހުސާސް. މާލޭގެ ހާސްކަމަށް ލުޔެއް ހޯދުމުގެ ގޮތުން މިއަހަރު އެކަނި ވެސް 5000 ހައުސިން ޔުނިޓްގެ މަސައްކަތް ކުރިއަށްދާނެ. އަމާޒު ހިފައިގެން މިތިބީ މި އަދަދު 13،000 ޔުނިޓަށް އިތުރު ކުރުމަށް"\nރައީސް ވިދާޅުވީ މާލޭގެ ހާސްކަމަކީ ވަރަށް ބޮޑު ކަންބޮޑުވުމެއް ކަމަށެވެ. އަދި އެކަމަށް މި ސަރުކާރުން ހާއްސަ އިސްކަމެއްދީ އަމާޒަކީ ދައުރު ނިމުމުގެ ކުރިން 13000 ހައުސިން ޔުނިޓު އެޅުން ކަމަށެވެ.\nރަށްވެހި ފަތިސް ރައީސް ސޯލިހު އެމްޑީޕީ


White House ge iss magaamu thakah Biden ge aris beyfulhun | Mihaaru\nއެމެރިކާގެ ރައީސް ކަމަށް އިންތިޚާބުކޮށްފައިވާ ޖޯ ބައިޑަން ނޫސްވެރިންނާ ވާހަކަ ދައްކަވަނީ. --ފޮޓޯ:އޭއެފްޕީ\nވައިޓް ހައުސްގެ އިސް މަގާމުތަކަށް ބައިޑަންގެ އަރިސް ބޭފުޅުން\n18 ނޮވެމްބަރ 2020 - 12:14 1 comment\nޑެލަވެއާ (ނޮވެމްބަރު 18) - ވައިޓް ހައުސްގެ އިސް މަގާމުތަކަށް މީހުން ހަމަޖެއްސުމުގެ މަސައްކަތް އެމެރިކާގެ ރިޔާސީ އިންތިޚާބު ކާމިޔާބު ކުރެއްވި ޑިމޮކްރެޓިކް ކެންޑިޑޭޓް ޖޯ ބައިޑަން ފައްޓަވައިފި އެވެ.\nއިންތިޚާބުން ނާކާމިޔާބުވިޔަސް ބަލި ގަބޫލް ކުރައްވަން ރައީސް ޑޮނަލްޑް ޓްރަމްޕް ދެކޮޅު ހެއްދެވި ނަމަވެސް ބައިޑަން ވަނީ ވައިޓް ހައުސްގެ އިސް މަގާމުތަކަށް ނުވަ ބޭފުޅަކު ހަމަޖައްސަވައިފަ އެވެ. ހުރިހާ ބޭފުޅުންނަކީ ވެސް ބައިޑަންގެ ކެމްޕޭނުގައި މުހިންމު މަސައްކަތްތަކެއް ކުރެއްވި ބޭފުޅުންނެވެ.\nބައިޑަން ނެރުއްވި ބަޔާނެއްގައި ބުނެފައި ވަނީ އެމެރިކާ އަށް ވަނީ ވަރަށް ބޮޑެތި ގޮންޖެހުންތައް ކުރިމަތިވެފައި ކަމަށާއި ގައުމު މިހާރު އޮތް ހާލަތުން އަރައިގަނެވޭނެ ފަދަ ޓީމެއް އެމަނިކުފާން އެކުލަވާލަމުން ގެންދަވާ ކަމަށެވެ.\nވައިޓް ހައުސްގެ ޗީފް އޮފް ސްޓާފަކަށް ރޮން ކްލެއިން ކުރިން ހަމަޖައްސާފައިވާ އިރު ޑެޕިއުޓީ ޗީފް އޮފް ސްޓާފަކަށް ހަމަޖައްސާފައި ވަނީ ބައިޑަންގެ ކެމްޕޭން މެނޭޖަރު ޖެން އޯމަލެ ޑިލޮން އެވެ. ހަތް ރިޔާސީ އިންތިޚާބެއްގައި ކެމްޕޭން މަސައްކަތްކޮށްފައިވާ 44 އަހަރުގެ ޑިލޮން ވަނީ ބަރަކް އޮބާމާ 2012 ވަނަ އަހަރު ކުރެއްވި ކާމިޔާބު ކެމްޕޭނުގެ ޑެޕިއުޓީ މެނޭޖަރުކަން ކުރައްވައިފަ އެވެ. ބައިޑަންގެ ކެމްޕޭނުގެ ކޯ-ޗެއާ ސެޑްރިކް ރިޗްމޮންޑް ހަމަޖައްސާފައި ވަނީ ރައީސްގެ ސީނިއާ އެޑްވައިޒަރުގެ މަގާމަށެވެ. ޖެނުއަރީ 20 ގައި ބައިޑަން ހުވާ ކުރެއްވުމާ އެކު 47 އަހަރުގެ ރިޗްމޮންޑް ކޮންގްރެސްގައި އޭނާ ތަމްސީލް ކުރައްވާ ލޫސިއާނާގެ ގޮނޑި ދޫކޮށްލައްވާނެ އެވެ. ރައީސްގެ ސީނިއާ އެޑްވައިޒަރުގެ މަގާމަށް ވަނީ ކެމްޕޭނުގެ ޗީފް ސްޓްރެޓެޖިސްޓް މައިކް ޑޮނިލޮން ހަމަޖައްސައިފަ އެވެ.\nވައިޓް ހައުސް އަށް ހަމަޖެއްސި އިތުރު ވަޒީފާތަކުގެ ތެރޭގައި ފަސްޓް ލޭޑީގެ މަގާމަށް ވަޑައިގަންނަވާ ޖިމް ބައިޑަންގެ ޗީފް އޮފް ސްޓާފުގެ މަގާމަށާއި ފަސްޓް ލޭޑީގެ ސީނިއާ އެޑްވައިޒަރުގެ މަގާމު ހިމެނެ އެވެ. މީގެ އިތުރުން ކައުންސެލް ޓު ދަ ޕްރެޒިޑެންޓާއި އޯވަލް އޮފީހުގެ އޮޕަރޭޝަންތަކަށް ޑިރެކްޓަރަކު ހަމަޖެއްސުން ހިމެނެ އެވެ.\nވައިޓް ހައުސްގެ މަގާމުތަކަށް ބައިޑަން މީހުން ހަމަޖައްސަވަމުން ގެންދެވި ނަމަވެސް ވެރިކަން ބަދަލު ކުރުމުގެ މަރުހަލާ އަށް ޓްރަމްޕުގެ ސަރުކާރުން އެއްބާރުލުމެއް ނުދެ އެވެ.\nއިތުރު ލިޔުންތައް ޑޮނަލްޑް ޓްރަމްޕް އެމެރިކާގެ އިންތިޚާބު 2020


India Ge Avasheh Gai Vaccine Jahaa Komme Meehakah 20 Kilo Handoo Hiley - Vaguthu\nއިންޑިއާގައި ވެކްސިނާ ގުޅޭ ގޮތުން ދެކެވިފައިވާ ވާހަކަތަކުގެ ސަބަބުން ވެކްސިން ޖެހުމަށް އެތައް ބަޔަކު ދަނީ އިންކާރު ކުރަމުންނެވެ. ނަމަވެސް އެންމެންނަށް ވެކްސިން ދިނުމަށްޓަކައި އިންޑިއާގެ އެކި އަވަށްތަކުގައި އެކި ކަންތައްތައް ދަނީ ކުރަމުންނެވެ.\nމިގޮތުން އިންޑިއާގެ އަވަށެއް ކަމުގައިވާ އަރުނާޗަލް ޕްރަދޭޝްގައި ވެކްސިން ޖަހާ ކޮންމެ މީހަކަށް 20 ކިލޯ ހަނޑޫ ހިލޭ ދޭނެ ކަމަށް ބުނުމާއެކު އެ އަވަށުގެ މީހުން އަމިއްލައަށް އިސްނަގައިގެން އައިސް ވެކްސިން ޖަހަން ފަށާފައިވާ ކަމަށް ރިޕޯޓުތައް ވަނީ ބުނަން ފަށައިފައެވެ.\nމި ޚަބަރާއެކު ހެނދުނުން ފެށިގެން މެންދުރު ފަހާ ހަމައަށް އެ އަވަށުގެ 80 މީހުން ވަނީ ވެކްސިން ޖަހާ ސަރަހައްދުތަކަށް އަމިއްލައަށް އައިސް ވެކްސިން ޖަހާފައެވެ.\nމި ފުރުސަތު ހުޅުވާލައިފައިވަނީ އުމުރުން 45 އަހަރުން މަތީގެ މީހުންނަށް ހޯމަ ދުވަހުން ފެށިގެން ބުދަ ދުވަހާއި ހަމައަށެވެ.\nއޭޕީސީއެސް އޮފިސަރު ބުނެފައިވާ ގޮތުގައި މި އަވަށުގައި އުމުރުން 45 އަހަރުން މަތީގެ 1399 މީހުން ދިރިއުޅެއެވެ. އަދި މި ފުރުސަތު ހުޅުވާލުމާއި އެކު މީގެ ތެރެއިން ގިނަ ބަޔަކު ވެކްސިން ޖަހާފައިވާ ކަމަށް ވެސް އޮފިސަރު ބުނެފައިވެއެވެ.\nއިންޑިއާގެ އެކި ސަރަހައްދުގައި ވެކްސިޖެހުމަށް ދަނީ އެކި އުކުޅުތައް ބޭނުން ކުރަމުންނެވެ. މިގޮތުން އުއްތަ ޕްރަދޭޝްގައި ވެކްސިން ނުޖަހާނަމަ ސަރުކާރު މުވައްޒަފުންނަށް މުސާރަ ނުލިބޭ ގޮތް ހެދިއެވެ.\nމަދްޔަ ޕްރަދޭޝްއާއި ކަރްނާަޓާ ފަދަ އަވަށްތަކުގައި ވެސް ވެކްސިން ނުޖަހާނަމަ ކާޑުގެ ބާވަތްތައް ނުލިބޭ ގޮތަށް ވަނީ ހަދާފައެވެ. އެއާއި އެކު 85 އިންސައްތަ މީހުން ވެކްސިން ޖަހާފައިވާ ކަމަށް ރިޕޯޓްތަކުގައިވެއެވެ.\nޖޫން 13, 2021 12:44\nރިޝްވަތުދީގެން ވެކްސިން ޖަހުވަނީ!!؟؟\nޖޫން 13, 2021 12:47\nމަޖުބޫރު ކުރުވައިގެން ވެކްސިން ދިނުމުގެ މުޑުދާރު ލާއިންސާނީ ޢަމަލުތަށް!!


SunOnline: Kaizeen aa dhimaa kohlun, Mee fukeh boduvaru!\nކައިޒީންއާ ދިމާކޮށްލުން، މިއީ ފުކެއް ބޮޑުވަރު!\nމިޙްނާ ނާސިހު 10 Sep 2019, 08:59\nމަޝްހޫރު އަދި މީހުން ދަންނަ މީހަކަށްވުމަކީ އޭނާގެ އަމިއްލަ ޒާތީ ކަންކަމަށް އަރައިގަންނަން ބަޔަކަށް ލިބޭނޭ ލައިސެންސެއް ހެއްޔެވެ؟\nއިންސްޓަގްރާމްގެ ތެރެއިން މަޝްހޫރުކަން ހޯދި ދިވެހި މޮޑެލް، ކައިޒީންގެ ކައިވެނި ރޫޅުނުކަން ފަޅާއެރުމާ އެކު ދިވެހިންގެ ތެރެއިން ބަޔަކަށް ހީވީ ކުޑަވަރެއްގެ އީދެއް އައިސްގެން އުޅޭހެން އެވެ. ސޯޝަލް މީޑިއާގައި ކަމަކަށް އޮތީ އެނާ، "ނޮޅައިގެން ކާލު"މެވެ. ކޮފީ މޭޒެއް، ކާ މޭޒެއް ނޫނީ އޮފީސް މޭޒުދޮށެއް ބެލުމެއް ނެތި، އޭނާއާ ބެހޭ ގޮތުން ދެއްކުނު ވާހަކަތައް އެގޮތް މިގޮތަށް ދައްކަނީ އެވެ. ފޮޓޯ ހަދައި ޖޯކު ވެސް ޖަހަނީ އެވެ. އޭނާއާ އަޅުވާނުކިޔާ ފިރިހެނަކު މި އުޑުދަށުގައި ވެސް ހުރިހެނެއް މިހާރު ހިއެއް ނުވެ އެވެ.\nމޮޑެލް ކައިޒީން-- ފޮޓޯ އިންސްޓަގްރާމް\nކައިޒީން އާއި އޭނާގެ ފިރިމީހާ "ޖޯޑަން"ގެ ޖޯޑްގެ ކައިވެންޏަށް ތިން އަހަރެއްހާ ދުވަސްވީތަނާ ކައިވެނި މި ވަނީ ރޫޅިފަ އެވެ. މިހާތަނަށް އޭނާގެ ކައިވެނި ރޫޅެން ދިމާވި ސަބަބެއް ހާމަކޮށްފައި ނުވާއިރު "ސަން" އިން ކުރި އެ ޒާތުގެ ސުވާލުތަކަށް ވެސް އޭނާ ޖަވާބު ނުދީ ބުނީ؛ "މިއީ ތިޔަ ކަހަލަ ސުވާލަށް ޖަވާބު ދޭކަހަލަ ދަނޑިވަޅެއް ނޫން" ކަމަށެވެ.\nކޮންމެއަކަސް ކައިޒީން އާއި ޖޯޑަންއާ ދެމެދުގައި ޖެހުނު މައްސަލައަކީ އެ ދެމީހުންގެ ޒާތީ ކަމެކެވެ. އަދި އަލަތު ކައިވެންޏެއް ރޫޅުމަކީ ރާއްޖޭގައި ވުން އެންމެ ކައިރި އަދި މިއީ މިރަށުގައި އަލަށް ދިމާވެގެން އުޅޭ ކަމެއް ވެސް ނޫނެވެ. އެކަމަކު ކައިޒީންގެ މަޝްހޫރު ކަމާ ހުރެ އޭނާގެ ކައިވެނި ރޫޅުނު ވާހަކަ ދުމެއް ޖަހާފައި ހިނގަނީ އެވެ.\nމީގެ ކުރިންވެސް، އޭނާގެ ބައެއް އިންޓަވިއުތަކުގައި ދެކެވުނު ވާހަކަތަކާ ގުޅިގެން ފާޑުފާޑުގެ ވާހަކަ އާއި މަލާމާތް އޭނާއަށް ވަނީ ވަނީ ރައްދުވެފަ އެވެ. ނަމަވެސް އޭނާގެ ފޭނުން ވަނީ އެއީ ލައިވް އިންޓަވިއުތަކުގައި ކޮންމެ މީހަކަށް ވެސް ވެދާނެ ކަމެއްކަމުގައި ބުނެ އޭނާ ދިފާއުކޮށްފަ އެވެ.\nމީގެއިތުރުން ވެސް އޭނާގެ ހަށިގަނޑާއި، ދިގު ފަން ރީތި އިސްތަށިގަނޑާއި އެ އިސްތަށިގަނޑުގައި އޭނަ ޖެއްސި މުށި ކުލައާ އެކު، އެންމެ ޒުވާން ބިލިއަނަރު ކަމުގައިވާ ކައިލީ ޖެނާ އާއި އޭނާއާ ވައްތަރުކަމަށް ބުނެ ވެސް ބަޔަކު މީހުން ސޯޝަލް މީޑީއާގައި އޭނާއާ ދިމާކޮށްފައިވެ އެވެ.\nމި ހުރިހާ ބުލީތަކަކަށް ވެސް ކައިޒީންގެ މާބޮޑު ރިއެކްޝަންއެއް ނެތެވެ. އޭނާ ހަނު ހުރީ އެވެ. ނަމަވެސް މިފަހަރު ސީދާ އޭނާގެ އެންމެ ޕާސަނަލް ކައިވެންޏާއި ވަރީގެ ވާހަކަތައް ހަގީގަތާ ހިލާފަށް އާންމުންގެ ތެރޭގައި ފެތުރުމަކީ އޭނާއަށް ތަހައްމަލު ކުރެވޭ ކަމެއް ނޫންކަމަށް ބުނެ އިނގިރޭސި ބަހުން ފޭސްބުކްގައި އޭނާ ވަނީ އަމިއްލަ ސްޓޭޓްމަންޓެއް ނެރެފަ އެވެ.\nމި ސްޓޭޓްމަންޓްގައި އޭނާ ވަނީ، އެހެން މީހަކާ "ޑޭޓް" ކުރަމުންދާ ކަމަށް ސޯޝަލް މީޑީއާގައި ދެކެވޭ ވާހަކަތައް މުޅިން ދޮގުކޮށްފަ އެވެ. އަދި މިވަގުތު އޭނާ އިނީ ޝަރުއީ އިއްދައިގައި ކަމަށްވުމުން އެހެންމީހަކާ ލޯބީގެ ގޮތުން އެފަދަ ގުޅުމެއް ބޭއްވުމަކީ ދީނީގޮތުން ހުއްދަ ކަމެއްނޫންކަން ވެސް އޭނާ ފާހަގަކޮށްފައިވެ އެވެ.\nއަދި ހަގީގަތެއް ނެތް އެފަދަ ވާހަކަތަކުން އޭނާގެ އިތުރަށް އެހެން މީހުންގެ އަބުރަށް ވެސް އަރައިގަނެވޭކަން ފާހަގަކޮށް ކައިޒީން ވަނީ އިތުރަށް އެފަދަ ދޮގު ވާހަކަތައް ފަތުރާ ފަރާތްތަކާ ދެކޮޅަށް ގާނޫނީ ގޮތުން އަޅަންޖެހޭ ފިޔަވަޅެއް އަޅާނެކަމަށް ވެސް ބުނެފަ އެވެ.\nއިންސްޓަގްރާމްގައި އެކަނި ވެސް އަށްޑިހަހާހަށް ވުރެ ގިނަ ފޮލޯވަރުން ތިބި ކައިޒީން ވަނީ މިދަނޑިވަޅުގައި ވެސް އޭނާއަށް ތަރުހީބުދޭ ލޯބިވާ ފޭނުންނަށް ޝުކުރުއަދާކޮށް އެފަދަ ދޮގު ވާހަކަތައް ގަބޫލް ނުކުރުމަށް އެދިފަ އެވެ.\nދޮގުހަދައިގެން، މީހުންގެ ޒާތީ ކަންކަމަށް އަރައިގަނެ، އަބުރު ކަތިލައިގެން ނުވާނެ އެވެ. ކިތަންމެ މަޝްހޫރަސް، އަދި ކިތަންމެ ނުރުހުނަސް، މިފަދަ ކަންކަމުގައި ކޮންމެވެސް ކަހަލަ މިންގަނޑުތަކެއް ހުންނަންވާނެ އެވެ. އޭނާގެ ޒާތީ ކަމަކާ ހުރެ ކައިޒީންއަށް މިވަރު ކޮށްލާކަށް ނުޖެހެ އެވެ.


ގޭތެރޭގައި ފަސޭހަކަމާއެކު ހައްދާލެވިދާނެ ރީތި ގަސްތަކެއް – Dhen.mv\nގޭތެރޭގައި ފަސޭހަކަމާއެކު ހައްދާލެވިދާނެ ރީތި ގަސްތަކެއް\nJune 24, 2020 - 11:41 pm\nގަސްހެއްދުމަށް ލޯބިކުރާ މީހުންނަކީ އިންސާނުންގެ މައްޗަށް އަޅާލާ ބައެއް ކަމަށް ދިރާސާތަކުން ދައްކާއިރު ލޮކްޑައުން އާއެކު ގޭގައި ތިބެން ޖެހުމާއެކު މިއޮތީ ގަސް ހެއްދުމުގެ މޫސުމެއް އައިސްފައެވެ. ވާނީީ ވެސް އެހެނެއް ނޫން ހެއްޔެވެ. މިހާރު ވަގުތު މިއޮންނަނީ މަދުވެފައެވެ. އެގޮތުން މި ހިމަނާލަނީ ގޭތެރޭގަޔާއި ކޮޓަރި ތެރޭގައި ހައްދާލެވިދާނެ އެއިން ގިނަ ގުނަ ފައިދާތަކެއް ލިބޭ، އެހާމެ ރީތި ބައެއް ގަސް ގަހެވެ.\nމިގަހަކީ ފަސޭހަ ކަމާއިއެކު ގޭތެރޭގައި ހެއްދޭ އެހާމެ ފަސޭހައިން އިތުރުވާ ގަހެއްވެސް މެއެވެ. މިގަސް އާލާވަނީ ނިރު ފަދައިން ގަހުގެ މުލުންނެވެ. ރަނގަޅަށް ހެދޭނަމަ މި ގަހުގައި ފެހިކަން ގަދަވާނެއެވެ. މާ ގިނައިން އަވި ލިބޭނަމަ މި ގަހުގެ ފަތްތައް ދޮންވުމާއެކު މި ގަހަކީ ގޭތެރެއަށާއި އަވި މަދުން ލިބޭ ތަންތަނަށް ހާއްސަ ގަހެކެވެ. މި ގަސް ހެއްދުމަށް މާ ގިނައިން ފެނެއްވެސް ބޭނުމެއް ނުވާނެއެވެ.\nސްނޭކް ޕްލޭންޓަށް ވެސް ހަމައެކަނި ފެން ފޮދެއް ދީފައި، ގަދި އަވި ނުދޭ ތަނެއްގައި ބެހެއްޓުމުން އެކަނި ހުރެ ކިތަންމެ ދުވަހެއް ވަންދެން ހެދެ އެވެ. މީގެ ފަތުގެ ވަށައިގެން ހުންނަ ރީނދޫ ބައި ފަހަރެއްގައި ފަސޭހައިން ހިކިދާނެ އެވެ. އެކަމަކު އެކަށީގެންވާވަރަށް ވުރެ ގިނައިން ފެން ނުދޭ ނަމަ ހުންނާނީ ރަނގަޅަށެވެ.\nދިރާސާތަކުން ދައްކާގޮތުން މިގަހަކީ ގަސްތަކުގެ ތެރެއިން ވައި ސާފުކޮށް ދިނުމަށް އެހީތެރިވެދޭ ގަހެކެވެ. ރީތިމަލެއް އަޅާ މިގަހަކީ ޖައްވު ތަގައްޔަރުވުމުގެ މައްސަލައަށް ހައްލެއްގެ ގޮތުގައި ސާފުވައި ލިއްބައިދިނުމަށް އެހީތެރިވެދޭ ގަހެއް ކަމުގައިވެއެވެ.\nވެލެއް ގޮތަށް ހެދޭ މި ގަހަކީ ދިވެހިންނަށް ބީރައްޓެހި ގަހަކަށް ނުވާނެއެވެ. ހެދެމުންދާ ވަރަކަށް ވެލުގެ ފަތްތަށް ބޯޑެތިވާ މިވެލަކީ ގޭތެރޭގައި ހެއްދޭނެ ވެލެކެވެ. ނަމަވެސް އާންމުގޮތެއްގައި ދިވެހިން މިވެޔޮ ހައްދާ އުޅެނީ ބޮޑެތި ގަސްގަހައް އަރުވައިގެންނެވެ. ކުދި ޕޮޓުގެ އިތުރުން ފެނުގައި ވެސް މި ގަހުގެ ކުރިތައް ދިރުވޭނެއެވެ.\nމީގެ އިތުރުން ގަސްތައް ގިނަ ދުވަހު ދިރި ދެމެހެއްޓުމަށްޓަކައި ކުރެވިދާނެ ދެތިންކަމެއް ވެސް ހިމަނައިލާނަމެވެ.\n1. ގަސްތައް ގިނަ ގިނައިން އެއްތަނުން އަނެއްތަނަށް ބަދަލުނުކުރާށެވެ.\n2. މާގިނައިން ފެން ނުދޭށެވެ.\n3. ހިކިފައި ހުންނަ މާތައް ވަކިކުރާށެވެ.\n4. ކުޑަކުދިންނާއި ދިރޭ ތަކެތިން ލިބިދާނެ ގެއްލުމަކުން ރައްކާތެރިކުރާށެވެ.\n5. ގަހަށް އެކަށީގެންވާ ވަރުގެ ބޮޑު ޕޮޓެއްގައި ގަސް އިންދާފައި ބަހައްޓާށެވެ.


Maamigili dhaairaage thin fohttehge baathil vote alun gunanee\nމާމިގިނލީ ދާއިރާގެ ތިން ފޮއްޓެއްގެ ބާތިލްވޯޓް އަލުން ގުނަން ނިންމައިފި\nމާމިގިލީ ދާއިރާއަށް ހޮވި ވަޑައިގެންނެވި ގާސިމް އިބްރާހީމް-- މާމިގިލީ ދާއިރާގެ ބާތިލް ވޯޓްތައް އަލުން ގުނަން އީސީން ވަނީ ނިންމާފައި -- ފޮޓޯ އަހްމަދް ޝުރާއު- އަވަސް\nމިދިޔަ ހޮނިހިރު ދުވަހު ބޭއްވި ރައްޔިތުންގެ މަޖިލީހުގެ އިންތިހާބުގައި މާމިގިލީ ދާއިރާގެ ތިން ފޮއްޓަކަށް ލާފައިވާ ބާތިލް ވޯޓްތައް އަލުން ގުނަން އިލެކްޝަންސް ކޮމިޝަނުން ނިންމައިފި އެވެ.\nއިލެކްޝަންސް ކޮމިޝަނުން ބުނީ މާމިގިލީ ދާއިރާއަށް ކުރިމަތިލި ފަރާތެއްގެ މަންދޫބަކު ހުށަހެޅި ޝަކުވާއަކާއި ގުޅިގެން އެ ދާއިރާގެ ތިން ފޮއްޓެއްގެ ބާތިލް ވޯޓް އަލުން ގުނަން ނިންމާފައިވާ ކަމަށެވެ. އިލެކްޝަންސް ކޮމިޝަނުން އެ ތިން ފޮށީގެ ބާތިލް ވޯޓް އަލުން ގުނަން ނިންމާފައިވާއިރު، އެ ދާއިރާގެ ބާތިލް ވޯޓްގެ ގޮތުގައި ޖުމްލަ 190 ވޯޓްލާފައިވެ އެވެ.\nއިލެކްޝަންސް ކޮމިޝަނުން އިއުލާންކޮށްފައިވާ އެ ދާއިރާގެ ވަގުތީ ނަތީއްޖާ ދައްކާ ގޮތުން ކުރީގެ އުޅުއްވަނީ ރައްޔިތުންގެ މަޖިލީހުގެ ރައީސްގެ މަގާމުގައި މިހާރު ހުންނެވި އަދި އެދާއިރާ ތަމްސީލު ކުރައްވާ ގާސިމް އިބްރާހިމެވެ. ގާސިމަށް ލިިބިފައިވަނީ 1081 ވޯޓެވެ. ގާސިމާއި އެންމެ ގާތުން ވާދަކުރައްވާ އެމްޑީޕީގެ ކެނޑިޑޭޓް އަލީ އަމީޒަށް ލިބިފައިވަނީ 1001 ވޯޓެވެ. ގާސިމާއި އަމީޒާއި ދެމެދު އޮތޯ 80 ވޯޓްގެ ތަފާތެކެވެ.\nމާމިގިލީ ދާއިރާގެ ބާތިލް ވޯޓް އަލުން ގުނަން ނިންމަވާފައިވާއިރު، ކެންދޫ ދާއިރާގެ ވޯޓު ފޮއްޓަކާ ގުޅިގެން ހުށަހެޅި މައްސަލައެއް އިތުރަށް ބެލުމަށް އީސީގެ ޓީމެއް އެ ރަށަށް ފޮނުވަން ނިންމާފައިވާ ކަމަށް ވެސް އެ ކޮމިޝަނުން ވަނީ ބުނެފަ އެވެ. މީގެ އިތުރުން މާވަށު ދާއިރާގެ ތިން ފޮއްޓެއް އަލުން ގުނުމަށް ވެސް އިލެކްޝަނުން ވަނީ ނިންމާފަ އެވެ.\nގާސިމް އިބްރާހިމް މާމިގިލި މަޖިލިސް އިންތިހާބު 2019\nކުއްލި ހާލަތުގެ ރަންވޭއެއް މާމިގިލީގައި ހަދަނީ


Barudhanu gai 100 ehha kilo, fasvana burin eyna beylee Sifainge crane gai\nބަރުދަނުގައި 100 އެއްހާ ކިލޯ، ފަސްވަނަ ބުރިން އޭނާ ބޭލީ ސިފައިންގެ ކެރޭނުގައި\nބަރު މީހާ އިމާރާތުން ބޭލުމުގައި ސިފައިން ރޭ ހަރަކާތްތެރިވަނީ ---\nއޮޕަރޭޝަންނެއްގެ ސަބަބުން ހިނގަން އުނދަގޫވެ، ސިޑިން ނުފޭބުނު ޒުވާނަކު ސިފައިންގެ ފަޔާ ފައިޓަރުންގެ އެހީތެރިކަމާއެކު އެ ގެއިން ބާލައިފި އެވެ. އެ ޒުވާނާ ބަލާފައިވަނީ ގ. ވަޑިނޮޅިގެ ފަސް ވަނަ ފަންގިފިލާއިންނެވެ.\nރޭ 11:20 ހާއިރު، އެމްއެންޑީއެފްގެ ފަޔާ ލޮރީ ބޭނުންކޮށް އެ ޒުވާނާ ބަލާފައިވާ ކަމަށް އެމްއެންޑީއެފްއިން ބުނެ އެވެ. އެމްއެންޑީއެފްގެ އިންފޮމޭޝަން އޮފިސަރު އަދުނާން އަލީ މިއަދު އަވަސްއަށް ވިދާޅުވީ، އިމާރާތަކުން ބަރު މީހެއް ބޭލުމަށް ސިފައިން ރޭ ހަރަކާތްތެރިވެފައިވާ ކަމަށެވެ.\nމައުލޫމާތު ލިބިފައިވާ ގޮތުގައި އެއީ ބަރުދަނުގައި ގާތްގަނޑަށް 100 އެއްހާ ކިލޯ ހުންނަ ކޮންމެވެސް ވަރަކަށް ބަލި ޒުވާނެކެވެ. އަދި އެ ޒުވާނާ ބަނޑުގެ އޮޕަރޭޝަނެއްކޮށްފައިވާ ކަމަށް މައުލޫމާތު ލިބެ އެވެ. ރޭ އެ ޒުވާނާ ހޮސްޕިޓަލަށް ގެންދަން ޖެހުނީ އޮޕަރޭޝަންކުރި ތަން އިތުރަށް ގޯސްވުމުގެ ސަބަބުންނެވެ. ސިފައިން އެ ޒުވާނާ ކެރޭނުން ބާލާފައި ވަނީ ވެސް ޑޮކްޓަރުންގެ ލަފާގެ މަތިންނެވެ. ބައެއް މީހުން ބުނާ ގޮތުގައި އެއީ 18 އަހަރުގެ ކުއްޖެކެވެ. ނަމަވެސް އެ މައުލޫމާތު ސާފެއް ނުވެ އެވެ.\nރޭ އެމީހާ ބޭލުމުގައި ސިފައިން ހަރަކާތްތެރިވި އިރު ގިނަ އަދަދެއްގެ މީހުން ވެސް ޖަމާވި އެވެ.\nގެއްލުނު ފަތުރުވެރިޔާގެ ހިލަމެއް ނުވޭ


Fuvahmulaku Naibu Thuthu magugai thaaru elhumah beynunvaa hila fashala fethurumuge masahkkai MTCC in fashaifi - One Online\nފުވައްމުލަކު ނައިބު ތުއްތު މަގުގައި ތާރުއެޅުމަށް ބޭނުންވާ ހިލަ ފަށަލަ ދުއްވުމުގެ މަސައްކަތް އެމްޓީސީސީން ކުރިޔަށް ގެންދަނީ --- ފޮޓޯ: ޝާހު ފޭސްބުކް\nފުވައްމުލަކު ނައިބުތުއްތު މަގުގައި ތާރުއެޅުމަށް ބޭނުންވާ ހިލަ ފަށަލަ ފެތުރުމުގެ މަސައްކަތް އެމްޓީސީސީން ފަށައިފި\nފުވައްމުލަކު ސިޓީގެ ނައިބު ތުއްތު މަގުގައި ތާރުއެޅުމަށް ޓަކައި އެކަމަށް ބޭނުންވާ، ހިލަ ފަށަލަ ފެތުރުމުގެ މަސައްކަތް އެމްޓީސީސީން ފަށައިފި އެވެ.\nމި މަސައްކަތް އެމްޓީސީސީން ފަށާފައިވަނީ އިއްޔެގެ ވަގުތެއްގަ އެވެ.\n"ވަން އޮންލައިން" އަށް މައުލޫމާތު ދެއްވަމުން އެމްޓީސީސީގެ ސީއީއޯ، ހަސަން ޝާހު ވިދާޅުވީ ފުވައްމުލަކު މަގުތަކުގައި ތާރުއެޅުމުގެ ކުރީން ދުއްވަން ޖެހޭ ފަށަލަ ވެލި ސިމެންތީގެ ބަދަލުގައި، ހިލަ ފަށަލަޔަކުން (އެގްރިގޭޓް ބޭސް ކޯސް) ދުއްވަން ނިންމީ މަގުގެ ފެންވަރު ރަނގަޅު ކުރުމަށްޓަކައި ކަމަށެވެ. އެގްރިގޭޓް ބޭސް ކޯސް (އޭބީސީ) ހިފައިގެން ދިޔަ އުޅަނދު މި ވަގުތު ފުވައްމުލަކު ބޭރުގައި ބަނދަރުކޮށްފައިވާ ކަމަށާއި ރަށަށް ބާލަމުން އަންނަނީ ކޮޅުވެއްޓީގެ އެހީގައި ކަމަށް ޝާހު ވިދާޅުވި އެވެ.\nޝާހު ވިދާޅުވީ ނައިބު ތުއްތު މަގުގައި ތާރު އެޅުމުގެ މަސައްކަތް ނިންމަން އެމްޓީސީއަށް އަންނަ އަހަރުގެ މޭ މަހުގެ ހަތަކާ ހަމަޔަށް މުއްދަތު އެބަ އޮތް ކަމަށާއި އެހެން ނަމަވެސް އޭގެ މާ ކުރީން އެ މަސައްކަތް ނިންމަވައިލެއްވޭނެ ކަމަށެވެ.\n"އަޅުގަނޑުމެންނަށް އަދި ވަގުތު އެބަ އޮތް. އެކަމަކު ޓާގެޓަކީ އޭގެ މާކުރީން މި މަގުގެ މަސައްކަތް ނިންމައި ސަރުކާރާ ހަވާލުކުރުން. މިހާރު ވެސް މޫސުން ގޯސް ވުމުގެ ސަބަބުން އަޅުގަނޑުމެން ބޭނުންވާ ވަރަށްވުރެ މަސައްކަތް ލަސްވެއްޖެ." ޝާހު ވިދާޅުވި އެވެ.\nނައިބު ތުއްތު މަގުގެ އޭބީސީ ލޭޔަރު ދުއްވުމުގެ މަސައްކަތް އެމްޓީސީސީން ފަށާފައި ވަނީ ކުރީން އެމަގުގައި ތާރު އަޅައި ނިންމާފައިވާ އޮތް ހިސާބުންނެވެ. ތިން ބަޔަކަށް ބަހާލައިގެން މަގު ބަންދުކޮށްގެން މި މަސައްކަތް ކުރިޔަށް ގެންދާއިރު، މިހާރު ކުރުޔަށް ގެންދާ ބައި ކްރިކެޓް ސްޓޭޑިއަމާ ހަމަޔަށް ގެންދާނެ އެވެ. ދެވަނަ ބައި ފަށަން ނިންމާފައި ވަނީ ފުރަތަމަ ބައިގައި ތާރު އެޅުމަށްފަހުގަ އެވެ.\nނައިބު ތުއްތު މަގުގެ އިތުރުން ވެސް ފުވައްމުލަކުގެ އިތުރު މަގުތަކެއްގައި ތާރު އެޅުމުގެ މަސައްކަތް އެމްޓީސީސީއާ ވަނީ ހަވާލުކޮށްފަ އެވެ. ސީއީއޯ ޝާހު ވިދާޅުވީ، އޭގެ ތެރޭގައި އެ ރަށުގެ ބޮޑެތި މަގުތައް ހިމެނޭ ކަމަށާއި އެ މަގުތަކުގެ މަސައްކަތް ވެސް މުއްދަތަށްވުރެ ކުރީން ނިންމައިލެވޭނެ ކަމަށެވެ.\nފުވައްމުލަކު ނައިބު ތުއްތު މަގުގައި ތާރު އަޅައިގެން ހަދާފައި ވަނީ ރައީސް މައުމޫނުގެ ވެރިކަމުގަ އެވެ. 2003 ވަނަ އަހަރުގެ ކުރީ ކޮޅު ހެދި އެ މަގު ރަސްމީކޮށް ހުޅުވީ އެ އަހަރުގެ ޖުލައި މަހު އެ ރަށު ބަނަދަރާ އެކުގަ އެވެ.\nގުޅޭ ޓެގު އެމްޓީސީސީ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ ސަރުކާރު އިމާރާތްކުރުމުގެ ދާއިރާ ފުވައްމުލައް ސިޓީ\nފުވައްމުލަކުގައި ހިންގި މާރާމާރީއަކާ ގުޅިގެން ދެ މީހަކު ހައްޔަރުކޮށްފި\nފުވައްމުލަކުގައި އިމާރާތްކުރި 200 ފްލެޓުގެ ތެރެއިން ބާކީހުރި 47 ފްލެޓަށް ކުރިމަތިލާން ހުޅުވާލައިފި\nފުވައްމުލަކު ކޮވިޑް މެނޭޖްމަންޓް ފެސިލިޓީގައި ސާމާނުތައް އިންސްޓޯލްކޮށްފި\nދިވެހިރާއްޖޭއަށް އިސްލާމީ ނޫރު ފޯރުން 1\nފުވައްމުލަކު މަގުތައް ހެދުމަށް ބޭނުންވާ ޕީވީސީ ހޮޅިތަކުގެ ފުރަތަމަ ޝިޕްމަންޓްގެ ކްލިއަރެންސްގެ މަސައްކަތް ފަށައިފި


India'ge Sababun Ehen Gaumuthakah Unmeedhu Aavey: Raees - Vaguthu\nއަވަށްޓެރި އިންޑިއާގެ ސަބަބުން އެހެން ޑިމަކްރީސަތަކަށް އުންމީދު އާވާ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެއެވެ.\nއަވަށްޓެރި އިންޑިއާގެ 73 ވަނަ ޖުމްހޫރީ ދުވަހުގެ ތަހުނިޔާ އެ ގައުމުގެ ސަރުކާރަށާއި ރައްޔިތުންނަށް ރައީސް ފޮނުއްވި ތަހުނިޔާގެ މެސެޖުގައި ވިދާޅުވީ، އިންޑިއާގެ ޖުމްހޫރިއްޔަތާއި، އެގައުމުގެ ޑިމޮކްރެސީ އަދި ގެންގުޅޭ ދުސްތޫރީ ހަމަތަކުގެ ސަބަބުން ދުނިޔޭގެ އެކި ކަންކޮޅުތަކުގައި ޑިމޮކްރަސީތަކަށް އުއްމީދު އާވަމުންދާ ކަމަށެވެ.\nއިންޑިއާގެ ގާނޫނު އަސާސީ 1950 ވަނަ އަހަރު ތަސްދީގު ކުރި ދުވަހާ ގުޅިގެން ކޮންމެ އަހަރު ވެސް އަންނަނީ ކުލަ ގޮތަކަށް ފާހަގަ ކުރާ މި ދުވަހުގެ ތަހުނިޔާ ފޮނުއްވައި ރައީސް ކުރެއްވި ޓްވީޓްގައި އިންޑިއާގެ ބޮޑު ވަޒީރު ނަރެންދްރަ މޯދީ ވެސް ޓެގް ކުރައްވާފައިވެއެވެ.\n"އިންޑިއާގެ ޖުމްހޫރިއްޔަތު، އެ ގައުމުގެ ޑިމޮކްރެޓިކް މުއައްސަސާތައް، އަދި ގާނޫނު އަސާސީ އަބަދުވެސް ދެމިގެން މި ދަނީ ދުނިޔޭގެ އެހެން ގައުމުތަކުގެ އުއްމީދު އާ ކުރާ ކަމެއްގެ ގޮތުގައި،" ކޮވިޑް-19 އަށް ފައްސިވުމުން މި ވަގުތު ގޭގައި އެކަހެރިވެ ހުންނެވި ރައީސްގެ ޓްވީޓްގައި ލިޔުއްވާފައިވެއެވެ.\nރައީސް ސޯލިހްގެ އިތުރުން އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުވެސް ވަނީ އިންޑިއާގެ ޖުމްހޫރީ ދުވަހާއި ގުޅިގެން އެގައުމުން ރާއްޖެއަށް ކަނޑައަޅުއްވާފައިވާ ސަފީރާއި ބައްދަލުކުރައްވަ ދުވަހުގެ ތަހުނިޔާ ދަންނަވާފައެވެ.\nރައީސް ނަޝީދު ވަނީ އިންޑިއާގެ ސަފީރާއި ވެސް މިއަދު ބައްދަލުކުރައްވާފައެވެ. މި ބައްދަލުކުރެއްވުމަށް ފަހުގައި އެމަނިކުފާނު ވެސް ވަނީ އިންޑިއާގެ ޑިމަކްރަސީގެ ސަބަބުން ދެކުނު އޭޝިއާ ސަރަހައްދުގެ އެތައް ޑިމަކްރަސީއަކަށް އުންމީދު އާވާކަމަށް ވިދާޅުވެ އެގައުމުގެ ރައްޔިތުންނަށް ދުވަހުގެ ތަހުނިޔާ ފޮނުއްވާފައެވެ.\nHappy Republic Day, to the President, Prime Minister, government and people of India. On this day we celebrate the founding of the Indian republic and India's democratic Constitution, which has inspired countless democrats across South Asia and the world @PMOIndia @HCIMaldives pic.twitter.com/idAokZ5zr3\n— Mohamed Nasheed (@MohamedNasheed) January 26, 2022\nއިންޑިއާ އާއި ރާއްޖެއާއި މެދުގައި އޮތް ގުޅުން 2018 ވަނަ އަހަރުގެ އިންތިހާބަށް ފަހުގައި ރައީސް ސޯލިހްގެ ވެރިކަމުގައި ވަނީ ވަރަށް ބޮޑަށް ބަދަހިވެފައެވެ. އަދި ކުރިޔަށް އޮތް ތަނުގައި ވެސް އެމްޑީޕީގެ ސަރުކާރުން ގެންގުޅުއްވާނީ އިންޑިއާ ފަސްޓް ޕޮލިސީއެއް ކަމަށް އެޕާޓީން އަންނަނީ ތަކުރާރުކޮށް ހާމަ ކުރަމުންނެވެ.\nނަމަވެސް އިންޑިއާ އާއިއެކުގައި ހަދާފައިވާ ބައެއް އަސްކަރީ އެއްބަސްވުންތަކާއި ގުޅިގެން އިދިކޮޅު ފަރާތްތަކުން ތުހުމަތުތަކެއް ކުރެއެވެ. އިންޑިއާއިން މަސައްކަތް ކުރަނީ ރާއްޖެއަކީ އެ ގައުމުގެ އަސްކަރީ އަދި ޖަސޫސީ އިދާރާތަކުގެ ބެކްޔާޑަކަށް ހަދަން ކަމަށް ކުރާ އެ ތުހުމަތު ދެ ގައުމުގެ ސަރުކާރުން ވެސް ދޮގު ކުރެއެވެ.\nޖެނުއަރީ 26, 2022 14:50\nހާދަލަ ވަރެކޭ މިއަރުވަނީ އިނަޑިއާ ޕްރޮމޯޓް ކުރުމުގައި. މިވެރިން އިންޑިއާގެ ރައްވެހިކަންދީ އިންޑިއަންސްއަށް ހަދަން ފެނޭ. ކޮރަޕްޝަނާއި، ކުޑަކުދިން ރޭޕް ކުރުމާއި އަންހެނުންނަށް ތަފާތު ދުއަތުރާ ކުރމުގައި ހައްދުފަހަނައަޅާފައިވާ ޤައުމުދޭ އުއްމީދަކީ މިމުޅި އިންސާނިއްޔަތަށް އޮތް އިންތިހާ ބޮޑު މުސީބާތެއް. އަޅުކަން ކުރުމުގެ އުސޫލަށް ބަލާއިރުވެސް، މަގުމަތީގައި ހަލާކުވެފަިއވާ ފަތެއް ފެނުނަސް ނުވަތަ އޭނަ އަމިއްލައަށް ހަދާ ތަކެއްޗަށް އަޅުކަން ކުރާ މީހުންގެ ޤައުމަކަކަށް ދެވޭނީ ކޮން އުއްމީދެއްތޯއެވެ. އެފަދަ މިސާލު ތަކަކީ ރަގަޅު ކަންކަން ކަމަށް ޤަބޫލު ކުރެވޭ ނަމަ، ދިވއހި ސަރުކާރުގެ ނިކަމެތި ކަމާ މެދު ދެރަވޭ،\nޖެނުއަރީ 26, 2022 15:04\nބޭރުދުނިޔޭގެ ހަބަރުތައް ނުކިޔަނީތަ؟ ހުރިހާ ނޫހެއްގަވެސް އޮތީ ހައްދުފަހަނައެޅި މޯޑީ ސަރުކާރުގެ ނުރައްކާތެރިކަމުގެ ވާހަކަ.\nޖެނުއަރީ 26, 2022 15:15\nހަމަ ގައިމުވެސް ތިބުނާ ތަނަކީ ދިވެހިން ނަށް ގެހިފަ އޮތް ބަލާ އަކައް މިވަނީ\nޖެނުއަރީ 26, 2022 15:18\nއިންޑިޔާ އަންބޮނޑިޔައް އެރި އޮވެ އަހަރުމެނައް އޮޅުވާލަންނޫޅޭ..\nއިންޑިއާގެ ސަބަބުން އެހެން ގައުމުތަކަށް އުންމީދު އާވާ ކަމަށް ފެންނަނީ ބޭފުޅާ އާއި ބޭފުޅާގެ އައުވާނުންނަށް އެކަނި. ތިހެން ބުނީމަ ގަބޫލު ކުރާނީވެސް ހަމަ އެމީހުން. ތިހެން އެއްޗެކޭ ކިޔަކަސް އަހަރެމެން ހިތަށް ނާރާ ކަހަރުވަކެކޭ ވެސް އެނގިއްޖެ؟\nޖެނުއަރީ 26, 2022 15:46\nމިމީހުންނަށް އިންޑިޔާ މާކަމުގޮސްގެން މިއުޅެނީ މުސްލިމުންނަން އަނިޔާވެރިވާތީ ، މޯދީ އެއީ މުސްލިމުންގެ ލޭ ބޯ މީހެއް މިސްކިތްތަށް ތަޅާ މުސްލިމުން ނަމާދުކުރާ ތަންތަން ބަންދުކުރާ ނުލަފާ ގައްދާރެއް\nޖެނުއަރީ 26, 2022 15:47\nރާއްޖޭގައި މިހުރީ ކުޑަ މޯދީ އޭ\nޖެނުއަރީ 26, 2022 16:43\nސޯލިބެޔަކީ ހޮރަކު އޮންނަ ކަކުންޏެއް! ހޮރުން ނުކުމެ ދުނިޔޭގެ ދެކޮޅު ބަލާބަލަ! އިންޑިޔާއާހުރެ ކޮން ޤައުމެއްގެ އުއްމީދެއްތަ އާވީ. އަޅެ ދައްކަބަލަ. ތި އިންޑިޔާއަކާހުރެ ގިނަ ބަޔަކުންނަށް ބޮޑު ދުއްޕާނެއް!\nޖެނުއަރީ 26, 2022 17:20\nއިންޑިޔާގެ ސަބަބުން އެހެން ގައުމުތަކަށް އާވީ އިންމީދެއްނޫން. އާވީ ގައުމެއްގެ ވެރިންގެ ހުރި ގައުމަށް ހިޔާނާތް ވުމާއި އިންޑިޔާއަން ގައުމަކަށް ވެރިވުމަށް ކުޅުނުރޯލް. އޭގެ ސަބަބުންއަވަށްތެރި ގިނަގައުމުތަކުގެ ރައްޔިތުންގެ ހިތުގަ ބިރުވެރިކަން އުފެދިފާވޭ،\nޖެނުއަރީ 26, 2022 17:33\nއެކަން އެނގޭ ކަޝްމީރާ މަލިކަށް ބަލާލީމާ. މަލިކުގެ އަޑު ކަނޑުވާލައިފި. އެހެންވެގެން އެހެން ގައުމުތައް ތިބީ އަޑުއިއްވޭނެ ދުވަހެއްގެ އުންމީދުގައި\nޖެނުއަރީ 26, 2022 20:22\nމަހަމައަންތަރީސް ވެއްޖެ މީނަމިހުރީ އިންޑިއާއި އިނދެގެންތަ ކަލޭ އަޑެއް ނާހަންތަ މިދުނިޔޭގަވާ އެންމެކަރަޕުޓު ގައުމަކީ އިންޑިއާ މިދުނިޔޭގަވާ އެންމެ ރޭޕުކުރާގައުމަކީ އިންޑިއާ މިދުނިޔޭގަވާދީންތަކުގެ ތެރެއިން އިސްލާމްދީނަށް ނަފުރަތުކުރާ ގައުމަކީ އިންޑިއާ މަށަށް ހީވަނީ މީނަޔަށް ގޫގަލްނިވުސް އަށް ވަންނަންނޭނގެނީހެން ހަމައަންތަރީސް ވެއްޖެ ދުނިޔެއިން ބޭރަށް ކިޔަވަން އަދިއެއްފަހަރު ދާންވީނު.\nޖެނުއަރީ 26, 2022 23:11\nތިޔަބުނާ ޑިމޮކްރަސީއެއް އަޅުގަނޑުމެން ބޭނުމެއް ނޫން. ޑިމޮކްރަސީއެއްގާ އިލާހީ ޝަރީޢަތެއް ނުވާނެ. ގިނަ ބައިގަނޑަށް ފެންނަ ފެނުމެއް ފާސްކޮއް ތައްގަނޑުޖަހާނެ.\nކުޑަކުޑަ މިސާލަކުން ދަންނަވާލަން. ޤިސާސް ހިފާނީތޯ، ނުހިފާނީތޯ މަޖިލިހަށް ބަހުސަށް ހުށައަޅާލަނީ.(ﷲ ކަނޑައަޅުއްވައި ނިންމަވާފައިވާ ޙުކުމެއް.)\nނުވަތަ ނަމާދުކުރާނީތޯ ނުކުރާނީތޯ ބަހުސަށް ހުށައަޅާލަނީ. އެއިތެރެއިން ގިނަ މެންބަރުންނަށް ނުފެންނަކަމަށް ވޯޓް ދެއްވައިފިނަމަ އެއޮތީ އެގޮތަށް ޤާނޫނު ފާސްވެފާ. ވަރިހަމަ ﷲ ގެ ޝަރިއްޔަތް ބަދަލުކުރުން ކަމުގައި ވީ ނަމަވެސް.\nމިއީ ޑިމޮކްރަސީގައި މިކަން އޮންނަ ގޮތް އިނގޭތޯ.\nޖެނުއަރީ 27, 2022 10:16\nއަސްލުވެސް އިސްލާމްދީނާއި ދެކޮޅަށް ހޭބޯނާރާ މަސައްކަތްކުރަން ހިވްރުލިބޭ ގައުމު ވިއްކާލަންވެސް ހިތްވަރުލިބޭ!\nޖެނުއަރީ 27, 2022 14:32\nއިންޑިޔާ ގޯހެއްނޫން ކަމުނުދަނީ އިންޑިޔާ މިލިޓަރީ ސިފައިން ބައިތިއްބައި ހަދާފައިވާ އެއްބަސްވުންތައް ފޮރުވައިގެން އުޅޭތީ\nޖެނުއަރީ 29, 2022 07:55\nވާޖިބު އަދާކުރަނީ މިދެމީހުން މިހެން // އިންޑިޔާ އައުޓް //


ރާއްޖެއިސްލާމް | ޞައްޙަ ޢަޤީދާ – 11\nﷲ އަށް އީމާންވުމުގެ ތެރޭގައި އީމާންކަމަކީ ބަހާއި ޢަމަލުކަމުގައްޔާއި ކިޔަމަންގަތުމާއި ހެޔޮ ޢަމަލުކުރުމުން އީމާންކަން އިތުރުވެ، އުރެދުމާއި ނުބައިކަންތައްތަކުން އީމާންކަން އުނިވާކަމުގައި ކަށަވަރުކޮށް ޔަޤީީންކުރަން ޖެހެއެވެ. އަދި ޝިރުކާއި ކުފުރަށްވުރެ ކުޑަ އުރެދުމަކުން ޒިނޭ އާއި ވައްކަމާއި ރިބާކެއުމާއި މަސްތުވާތަކެތި ބޭނުންކުރުމާއި މައިންބަފައިންނަށް އުރެދުންފަދަ އެހެންވެސް ބޮޑު ފާފައަކުން އެކަން ހުއްދަކަމުގައި ނުދެކޭހާ ހިނދަކު އެއްވެސް މުސްލިމަކު ކާފަރުކޮށް ދީނުން ބޭރުކުރުމަކީ ހުއްދަކަމެއް ނޫންކަމުގައި ޤަބޫލުކޮށް އިޢުތިޤާދުކުރުން ހިމެނެއެވެ. ﷲ ވަޙީކުރައްވާފައި ވަނީ إِنَّ اللَّـهَ لَا يَغْفِرُ أَن يُشْرَ‌كَ بِهِ وَيَغْفِرُ مَا دُونَ ذَٰلِكَ لِمَن يَشَاءُ ۚ وَمَن يُشْرِ‌كْ بِاللَّـهِ فَقَدْ ضَلَّ ضَلَالًا بَعِيدًا (النساء 116) މާނައީ: “ ހަމަކަށަވަރުން ﷲ އަށް ޝަރީކުކުރުމުގެ ފާފަ ﷲ ނުފުއްސަވާނެތެވެ. އަދި އެނޫން ކޮންމެ ފާފައެއް އެކަލާނގެ އިރާދަކުރެއްވި މީހަކަށް ފުއްސަވާނެތެވެ.“\nކީރިތި ރަސޫލާ ޞައްލަﷲ ޢަލައިހި ވަސައްލަމަގެ ޙަދީޘުން މުތަވާތިރުކޮށް ސާބިތުވެގެންވެއެވެ. ހަމަކަށަވަރުން އެމީހެއްގެ ހިތުގައި ޚަރުދަލު އޮށެއްގެ މިންވަރު ”ރެވި އޮއްޓަރެއްގެ މިންވަރު“ އީމާންކަން ހުރި މީހާވެސް ﷲ ނަރަކައިން ނެރުއްވައި ސުވަރުގެއަށް ވައްދަވާނެތެވެ.\nއަދިވެސް ﷲ އަށް އީމާންވުމުގެ ތެރޭގައި ﷲ އަށް ލޯބިވުމާއި، ﷲ އަށްޓަކައި ރުޅިވެއުޅުމާއި، ﷲ އަށްޓަކައި ގުޅުން ބެހެއްޓުމާއި، ﷲ އަށްޓަކައި ޢަދާވާތްތެރިވުން ހިމެނެއެވެ. ފަހެ އެއް މުއުމިނަކު އަނެއް މުއުމިނަކަށް ލޯބިވެ ގާތްކަން ބަހައްޓައި، ކާފިރުންނަށް ރުޅިއަރައި އަދި އެމީހުނާއި ޢަދާވާތްތެރިވުމެވެ. އެހެންކަމުން މިއުއްމަތުގެ މުއުމިނުންކުރެ އެންމެ އިސްބަޔަކީ ރަސޫލާ ޞައްލަﷲ ޢަލައިހި ވަސައްލަމަގެ އަޞްޙާބުންނެވެ.\nފަހެ އަހްލުއްސުންނާ ވަލްޖަމާޢަތުގެ މީހުން އެބޭކަލުން ދެކެ ލޯބިވެއެވެ. އަދި އެބައިމީހުންނާއި ގާތްކަން ބަހައްޓައެވެ. އަދި އެބޭކަލުންނީ ނަބީބޭކަލުންނަސް ފަހުގައި އެންމެ މާތް މީހުންކަމުގައި އިޢުތިޤާދު ކުރެއެވެ. އެއީ ރަސޫލާ ޞައްލަﷲ ޢަލައިހި ވަސައްލަމްގެ ބަސްފުޅަށްޓަކައެވެ. (( خَيْرُ الْقُرُوْنِ قَرْنِيْ ثُمَّ الَّذِيْنَ يَلُونَهُمْ ثُمَّ الَّذِيْنَ يَلُونَهُمْ )) މާނައީ: ”އެންމެ ހެޔޮ ޤަރުނަކީ ތިމަން ކަލޭގެފާނުންގެ ޤަރުނެވެ. ދެން އެއާއި ޖެހިގެން އަންނަ މީހުންނެވެ. ދެން އެއާއި ޖެހިގެން އަންނަ މީހުންނެވެ.“ މި ޙަދީޘްގެ ޞައްޙަކަމާއި މެދުގައި އިއްތިފާޤުވެފައި ވެއެވެ.\nއަދި އެބޭކަލުންކުރެ އެންމެ މާތް ބޭކަލަކީ އަބޫބަކްރުއްޞައްދީޤު ކަމާއި، އެއަށްފަހު ޢުމަރުލްފާރޫޤް ކަމާއި، ދެން ޢުޘްމާން ޛުއްނޫރައިނި ކަމާއި، ދެން ޢަލީ އަލްމުރްތަޟާ – ރަޟިޔަﷲ ޢަންހުމް އަޖްމަޢީން – ކަމަށް ސުންނަތުގެ އަހުލުވެރިން އިޢުތިޤާދުކުރެއެވެ. ދެން އެބޭކަލުންނަށް ފަހުގައި ސުވަރުގޭގެ އުފާވެރިކަމުގެ ޚަބަރު ލިބިފައިވާ ދިހަ ބޭކަލުންނެވެ. ދެން ބާކީ އަޞްޙާބު ބޭކަލުންނެވެ. ހަމަ އެފަދައިން ޞަޙާބީންގެ މެދުގައި ޖެހިފައިވާ ހަމަނުޖެހުންތަކުން އެބައިމީހުންގެ ދޫ ރައްކައު ކުރެއެވެ. އަދި އެކަންކަމުގައި އެބޭކަލުންނީ މުޖްތަހިދުން (ޙައްޤު ހޯދުމަށްޓަކައި މަސައްކަތްކުރެއްވި ބައެއް) ކަމުގައި އެމީހުން އިޢުތިޤާދު ކުރެެއެވެ. އޭގެ ތެރެއިން އިޖްތިހާދުގައި ރަގަޅު (ޙައްޤު ގޮތަށް ފޯރި) ބޭފުޅުންނަށް ދެ އަޖުރު ލިބޭ ހުއްޓެވެ. އަދި އިޖްތިހާދުގައި ކުށްކުރެވުނު ބޭފުޅަކަށް ނަމަވެސް އެއް އަޖުރު ލިބޭހުއްޓެވެ. އަދު ސުންނަތުގެ މީހުން ރަސޫލާ ޞައްލަﷲ އަލައިހި ވަސައްލަމްގެ އަހުލްބައިތުންގެ ތެރެއިން އެކަލޭގެފާނަށް އީމާންވީ މީހުންނަށް ލޯބިކުރެއެވެ. އަދި އެބޭކަލުންނާ މުވާލާތުކުރެއެވެ. އަދި އެމީހުން ރަސޫލުﷲ ޞައްލަﷲ ޢަލައިހި ވަސައްލަމަގެ އަނބިއަނބި ކަނބަލުން އުންމަހާތުލް މުއުމިނީން އަށް ގާތްކަން ބަހައްޓައެވެ. އަދި އެ އެންމެހާ ބޭކަލުންނާއި ބޭކަނބަލުންނަށް ރަޟިޔަﷲ ޢަންހު ކިޔައެވެ.\nއަދި އަހްލުއްސުންނަތު ވަލްޖަމާޢަތުގެ މީހުން ރާފިޟީންގެ ގޮތްތަކުން ބަރީއަވެއެވެ.އެބައިމީހުންނީ ރަސޫލުﷲ ޞައްލަﷲ ޢަލައިހި ވަސައްލަމަގެ އަޞްޙާބުންނަށް ރުޅިއަރައި، ހަޑިއެއްޗެތި ކިޔައި، އެކަލޭގެފާނުގެ އަހުލުބައިތުންނާއި މެދު ޙައްދުފަހަނައަޅައި އެބޭކަލުންނަށް ﷲ ޢައްޒަވަޖައްލަ ދެއްވާފައިވާ މަޤާމަށްވުރެ މަތިކުރާ މީހުންނެވެ.ހަމައެފަދައިން އަހުލުބައިތުންނަށް ބަހާއި ޢަމަލުން އުނދަގޫކުރާ ނާޞިބީންގެ މަގުންވެސް އެބޭކަލުން ބަރީއަވެގެންވެއެވެ. (ނުނިމޭ)


އެޑްމިން – Page 194 – Liyuntheringe Gulhun\nVisitors online  156:users  0guests  108bots  48The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n24 ޖުލައި 2013ޢިބާދާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 5349\nރޯދައިގެ ސުލޫކާ ނުގުޅޭ ކަންތައްތަކުގެ ތެރެއިން..\nއިބްރާހީމު ރަޝީދު މޫސާ ރަމަޟާންމަހަކީ މުސްލިމުންގެ ގާތުގައި ވަރަށްމަތިވެރި މަހެކެވެ. އިޙްތިރާމާއި ޤަދަރު ލިބިގެންވާ މަހެކެވެ. އެއީ ހެޔޮކަންތައްތަކުގެ މައްސަރުކަމަށް ވާތީއެވެ. އެއީ ރޫޙާނީ ނަފަޙާތުތަކުގެ މައްސަރުކަމުގައި ވާތީއެވެ. ރަމަޟާންމަހަކީ އަހަރަކު އެއްފަހަރު އަންނަ މަހެއްކަމުގައި ވިޔަސް އެމަހުގައި ހިފިރޯދައިގެ އަސަރު މުޅިއަހަރަށް ދެމިގެންދާން ޖެހޭނެއެވެ. އެ މަދްރަސާއިން ލިބުނު ފިލާވަޅުތައް ހަނދާނުގައި އަބަދުވެސް ބަހައްޓަން ޖެހޭނެއެވެ. އެމަހުގައި ލިބުނު ތަމްރީނުތަކުގެ ބޭނުން އަންނަ އަހަރުގެ އައުބުރާ ހަމަޔަށް ދަމަހައްޓަން ވާނެއެވެ. ތަންތަން ބަލައިލާނެ އެންމެ ތިން ދުވަސް ލިބިއްޖެ ނަމަ (4ވަނަ ބައި )\n24 ޖުލައި 2013ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 7964\nލިޔުއްވީ ހެލަން ކެލަރ 1933 ގައިތަރުޖަމާ: އަޙްމަދް ސަމީރު ޢަލީ(24 ޖުލައި 2012 (ބުދަ) ދުވަހު ޝާއިޢުކުރި ބަޔާ ގުޅޭ)ކިތަންމެ އަވަދިނެތި އުޅެންޖެހިފައި އޮތް ދުވަހަކަށްވި ނަމަވެސް ގޭގެ ބައެއްކަންތައްވެސް ހަމަ އެހައިމެ މުހިންމެވެ. އަޅުގަނޑުގެ ފައިދަށުގައި އޮންނަ ދޫލައިގައި އެކުލެވިގެންވާ ހުރިހައި ކުލަތަކެއް ވަކިވަކިން ބަލައި ދަސްކުރަން ބޭނުމެވެ. ފާރުގައިވާ ފޮޓޯތައްވެސް ހަމަ އެހައިމެ މުހިންމެވެ. ކޮންމެ ފޮޓޯއެއް ނަގަންޖެހުމުގެ ފަހަތުގައި ވާހަކައެއް ވެޔޭ ބުނާއަޑު އަހަމެވެ. ވީމާ ގޭ ފާރުގައި ހަރުކޮށްފައި ހުރި ކޮންމެ ފޮޓޯ އަކާ އެފޮޓޯގެ ފަހަތުގައިވާ ވާހަކަ ދެނެގަނެ ދަސްކުރަން ބޭނުމެވެ. ކިތަންމެ ފުރިހަމަ ނަމަވެސް ފަސްތަރީގެ ހޮޓަލަކަށް މީހުން ގެއެކޭ ނުކިޔައެވެ. ވީމާ ގެއެއް ގެއަކަށްވަނީ ކޮން ކަހަލަ ޚާއްސަ ސިފަތަކެއް ހުރެގެންތޯ އަޅުގަނޑު ދަސްކުރަން ބޭނުމެވެ.\n24 ޖުލައި 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7851\n(24 ޖުލައި 2013 (ހޯމަ) ދުވަހު ޝާއިޢުކުރި ބަޔާ ގުޅޭ)\nމަންމަ އޭނާއަށް ދެއްކި ފޮޓޯތަކުގެ ތެރޭގައި ހުމެއިރާގެ ފޮޓޯވެސް އޮތެވެ. “ގުރުއަތުލަމާ-؟” މަންމަ ހިނިތުންވެލިއެވެ. ސަލީމް ވެސް ހީނލިއެވެ. “އެންމެ ރަނގަޅު ގުރުއަތުލާންވީ-“\nރޯދަ ހަދިޔާ – (ހަލީސާ – 17)\n24 ޖުލައި 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4152\nފިރިމީހާއެއްކަމަކު އޭނާގެ އަތުގައި ނެތް އެއްޗެއް ނުހޯދޭނެ\nފިރިމީހާ އޮފީހަށް ދާން ނިކުންނަނިކޮށް އަނބިމީހާ ވަރަށް ލޯބިން ބުނެލިއެވެ. “އޮފީހަށް ދިއުމުގެ ކުރިން އަހަރެންނަށް ސަތޭކަ ރުފިޔާ ދެއްޗޭ. މިތާ ފިހާރައަކުން ވަރަށް ރީތި ހެދުމެއް ފެނިގެން މިއުޅެނީ” ފިރިމީހާ ބުންޏެވެ. “ކަލެއަށް ބޭނުންވަނީ ފައިސާއެއް ނޫން ބުއްދި” މިއަށް ރައްދު ދެމުން އަނބިމީހާ ބުންޏެވެ. “ކަލޭގެ އަތުގައި ނެތް އެއްޗެއް ކަލޭގެ ކިބައިން ހޯދަން އެދިގެން އަހަންނަށް ވާނީ ކޮން ފައިދާއެއް؟”\n23 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 3199\nއާދަމް ޢަބްދުއްރަޙްމާން – ހއ. އުތީމު\nރޯޅިއެއް ފިނިފިނި ނަސީމީ ޖައްވުގައި މުޅި ފެތުރިލީ ރޯދި ބަރަކާތެއްގެ މޫސުމް ކާއިނާތަށް ވެރިވެލީ\nއަނދިރިކަން އޮތް ވެރިވެފައި ކަންކޮޅުތަކަށް ޖާހިލުކަމުން އަނދިރިކަން ފިލުވާލި ނޫރެއް އުދަރެހުން އަލި އުދަވެލީ\nބަދްރު ހަނގުރާމައިގެ ދަރުސްތަކުގެ ތެރެއިން\n23 ޖުލައި 2013ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 4595\nބަދްރު ހަނގުރާމައި ގައި މުސްލިމުންނަށް މިފަދަ މަތިވެރި، މިފަދަ ބޮޑުކާމިޔާބީއެއް ލިބުނީ ކިހިނަކުންތޯއެވެ؟ މި ސުވާލު އެތައް ސަބަބުތަކާ ހެދި ކުރަން އެބަޖެހެއެވެ. މުސްލިމުން ނުކުތީ ހަނގުރާއެއް ކުރާކަށް ނޫނެވެ. މުސްލިމުން ތިބީ ހަނގުރާއެއް ކުރަން ތައްޔާރުވެގެނެއް ވެސް ނޫނެވެ. މުސްލިމުންގެ އަތުގައި ހަތިޔާރެއް ނެތެވެ. މުޝްރިކުންނާ އަޅައިބަލައި އިރު މުސްލިމުންގެ ޢަދަދު ވަރަށް މަދެވެ. މީގެ އިތުރަށް ވަގުތަކީ މުސްލިމުންނަށް މުނާސަބު ވަގުތެއް ނޫނެވެ. ރަމަޟާންމަސް ކަމުގައިވާތީއެވެ.\n23 ޖުލައި 2013ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 7988\nލިޔުއްވީ: ހެލަން ކެލަރ 1933 ގައި ތަރުޖަމާ: އަޙްމަދް ސަމީރު ޢަލީ\nހެލަން ކެލަރގެ ވާހަކަ ދެކެވޭ ކޮންމެ ހިނދުކޮޅެއްގައި ހެލަން ކެލަރގެ، ބޯހަރު ކެތްތެރި އެހައިމެ އޯގާވެރި މުދައްރިސާގެ ވާހަކަ ދެކެވެން ޖެހޭނެއެވެ. އެހައި ޅަފަތުގައި ދެލޯ އަނދިރިވެ، ބީރުވުމުގެ ސަބަބުން މަންމަންވެ، މުޖުތަމައުން އެކަހެރިވެ ރުޅިގަދަވެ އަނދިރިކަންމަތީގައި ވަރަށް ބިކަހާލުގައި އުޅުނު ތުއްތު ހެލަން ކެލަރ، މީހުންގެ ތެރެއަށް ނެރުއްވައި ތައުލީމުގެ ބިންގާ އަޅުއްވައިދެއްވައި އަދި އެއަށް ފަހު ހެލަން ކަލަރ އާއިއެކު މުޅި އުމުރު ހޭދަކުރެއްވި ވަފާތެރި އެކުވެރިއަކީީ ލާމަސިލު މުދައްރިސާ އޭން ސުލިވަން ( ( Anne Sullivan އެވެ.\n23 ޖުލައި 20131 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7664\n(23 ޖުލައި 2013 (ހޯމަ) ދުވަހު ޝާއިޢުކުރި ބަޔާ ގުޅޭ)\nބައެއް ކަހަލަ އަމިއްލަ މައްސަލަ ތަކުގައި ހިސާބަކަށް މަކަރުވެސް ހަދައެވެ. ރަޙުމަތްތެރިންނާއެކު ތަނަކަށް ދާން ނުވަތަ ފައިސާ ބޭނުންވެގެން އެދުމުން މަންމަ ދެކޮޅު ހަދައިފިނަމަ ބައެއް ފަހަރު މަކަރު ހަދައެވެ. “ކަލެއަށްވަނީ އަަބަދުވެސް ޚަޒާނާއެއް އަގަމަތި ކޮށްފާ ބަހައްޓަން- އަމިއްލައަށް ފައިސާ ހޯދަންޖެހުނީމާ އެނގޭނެ ބައްޕަ ހޯދާ ފައިސާތައް ޚަރަދު ކުރުން އެއީ ރަނގަޅު ކަމެއް ނޫންކަން- ކަލޭގެ ޖީބުޚަރަދު ފައިސާ ކޮންމެ މަހަކުވެސް ދެމެއްނު-؟ ދެން ދެން މިހާރު ކޮންފައިސާއެއް ހޯދަން ތިޔައުޅެނީ-؟ ޚަރަދު ކުރަންޖެހޭނީ ހަމައެކަނި ކަލެއަކަށް ނޫން- ކަލޭގެ ކޮއްކޮ އަށްވެސް ދައްތަ އަށް ވެސް ޚަރަދު ކުރަންޖެހޭ-“\nރޯދަ ހަދިޔާ – (ހަލީސާ – 16)\n23 ޖުލައި 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4239\nމިއަދު ރަނގަޅު ކަމަކަށް ކުރީ ކޮންކަމެއް؟\nއެދުރުބެ ދަރިވަރާ ސުވާލު ކުރަނީއެވެ. “ބުނެބަލަ، މިއަދު ކަލޭ ރަނގަޅު ކަމަކަށް ކުރީ ކޮންކަމެއް؟” ޖަވާބުގައި ދަރިވަރު ބުންޏެވެ. “އަހަރެން މިއަދު މުސްކުޅި އަންހެނަކަށް މަގު ހުރަސްކުރުމުގައި އެހީތެރިވެދިނިން.” އެދުރުބެ އަނެއްކާވެސް ސުވާލެއް ކުރިއެވެ. “އެ މުސްކުޅިމީހާއަށް އެހީވެދިނުމުގައި ކަލެއަށް އެއްވެސް އުނދަގުލެއް ދިމާވިތަ؟” ދަރިވަރު ބުންޏެވެ. “އާނ. ވަރަށް އަނދަގޫވި. އެ މީހާ މަގު ހުރަސްކުރާކަށްވެސް ބޭނުމެއް ނުވި. އެހެންވެ އެމީހާ މަގުގެ އަނެއް ފަރާތަށް ގެންދަން ޖެހުނީ ގަދަކަމުން ކަހަލަ ގޮތަކަށް”\n22 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4915\nޢަބްދުއްރަޝީދު ޙުސައިންގަދައަޑުން އަންނަން ނަމާދަށް ވަގުތު ޖެހުމުން އަންގަވާ- ފަދަޔަކުން އެއްވެސް ޢިބާދަތަކަށް ގޮވާކަށް ނާންގަވާ\nމާތް އިލާހީ ހަޟްރަތަށް ކުއްތަންވި ހިނދުގައި މާތް ނަބީ މާތްވި މިޢުރާޖުން މިއަޅުކަން މުއުމިނުންނަށް ލައްވަވާ


ސިފައިންގެ އޮފިސަރަކަށްވާން ބޭނުން ޒުވާނުންނަށް އެމެރިކާއިން ކޯހެއް! | Sandhaanu\nސިފައިންގެ އޮފިސަރަކަށްވާން ބޭނުން ޒުވާނުންނަށް އެމެރިކާއިން ކޯހެއް!\nއެމެރިކާގެ މިލިޓަރީ އެކަޑަމީ އިން އަންނަ އަހަރު ހިންގާ ”ޔުނައިޓެޑް ސްޓޭޓްސް މިލިޓަރީ އެކެޑަމީ، ކްލާސް އޮފް 2025” ކޯހަށް ކުރިމަތިލުމުގެ ފުރުޞަތު އާންމުކޮށް ހުޅުވާލައިފިއެވެ.\nރާއްޖޭގެ ފަރާތުން ހަ ޒުވާނަކަށް ބައިވެރިވުމުގެ ފުރުސަތު ލިބިފައިވާކަމަށް އެމްއެންޑީއެފުން ވިދާޅުވެއެވެ. އަދި ހަތަރު އަހަރުގެ މުއްދަތަށް ކުރިޔަށްދާ މި ކޯހަކީ ބެޗްލަރސް ޑިގްރީ ކޯހެކެވެ.\nމި ކޯހަށް ޝަރުތު ހަމަވާ ޒުވާނުން ކޯސް އެޕްލިކޭޝަން ފޯމް ފުރުއްވުމަށްފަހު، މިމަހުގެ 28 ވަނަ ދުވަހުގެ އޮފީސް ބަންދުވުމުގެ ކުރިން އެމްއެންޑީއެފް ޑައިރެކްޓްރޭޓް އޮފް އޮޕަރޭޝަން އެންޑް ޓްރޭނިންގ ގެ ކޯސް ޑިޕާރޓްމަންޓުގެ އީމެއިލް އެޑްރެސް [email protected] އަށް މެއިލް ކުރުމަށް އެމްއެންޑީއެފުން ވިދާޅުވެއެވެ.\nގާތްގަޑަކަށް4ލައްކަ ދިވެހި ރުފިޔާގެ މި ކޯހަށް ކުރިމަތިލުމުގެ ފުރުސަތު ހުރިހާ ޒުވާނުންނަށް ވަނީ ހުޅުވާލާފައެވެ. ކޯހަށް ހޮވޭ ހިސާބުން އެ ޒުވާނަކު އެމްއެންޑީއެފްގެ ވަޒީފާއާއި ގުޅެންޖެހޭނެއެވެ. ޕްރައިވެޓެއްގެ ގޮތުގައި ކޯހުގައި ބައިވެރިވި ނަމަވެސް ކޯސް ފުރިހަމަކުރުމުން ރޭންކް އޮފިސަރުގެ މަޤާމަށް ބަދަލުވެގެންދާނެއެވެ. ކޯހުގެ މުއްދަތުގައި ހުރިހާ ހަރަދެއްކުރުމަށް ހަމަޖެހިފައިވަނީ އެމެރިކާ ސަރުކާރުންނެވެ. ކޯހުގެ ހަރަދުތަކުގެ އިތުރުން ކޯހުގެ މުއްދަތު މުސާރައާއި ޕޮކެޓް މަނީވެސް ލިބޭނެއެވެ.\nކޯހަށް ހުށައަޅާ ޒުވާނަކީ ނަފްސާނީ ގޮތުންނާއި ޖިސްމާނީ ގޮތުން ދުޅަހެޔޮ ހަށިހެޔޮ ކަމުގެ ގޮތުން ރަނގަޅު ޒުވާނަކަށް ވާންޖެހޭނެކަމަށްވެސް އެމްއެންޑީއެފުން ވިދާޅުވެއެވެ.


ރާއްޖެއިސްލާމް | Page 15\nތަރުޖަމާ: އިނާޒް ޢަދުނާން ޙަޔާތުގެ ދުވަސްތަކުގެ ތެރެއިން ދުވަހެކެވެ. އަޙުމަދު އޭނާގެ އަނބިދަރީން ގޮވައިގެން ދަތުރުކުރަމުން ދިޔައެވެ. މާދުރަށް ދަތުރުނުކުރެވެނީސް މަގުގެ އެއްފަރާތެއްގައި ކޮޅަށް ހުރި މީހެއް އަޙުމަދަށް ފެނުނެވެ. އަޙުމަދު، އެމީހާ އާއި ސުވާލުކުރިއެވެ. ”ކަލެއަކީ ކާކު ހެއްޔެވެ؟“ އެމީހާ ޖަވާބު ދިނެވެ. ”އަހަރެންނަކީ ފައިސާއެވެ.“ އަހުމަދު، އޭނާގެ އަންހެނުންނާއި ދަރީންނާ ސުވާލުކުރިއެވެ. ”އަހަރަމެންނާއެކު މީނާ ދަތުރުގައި ބައިވެރިކުރަންވީ ހެއްޔެވެ؟“ އެމީހުން އެއް އަޑަކުން ބުންޏެވެ. ”އާނއެކެވެ! އާނއެކެވެ! އޭރުން އަހަރަމެން ކުރަން ބޭނުންވާ ކަންތައްތަކުގައި […]


އދ.މާމިގިލީ ސިއްޙީ މަރުކަޒުގެ އެޑްމިނިސްޓްރޭޓިވް އޮފިސަރ\nއދ.މާމިގިލީ ސިއްޙީ މަރުކަޒު\nސަޕޯރޓިންގ ކޯ އެލަވަންސް. ( މަހަކު -/700 ރ )\nހަމަޖެހިފައިވާ އުޞޫލުން ރިސްކް އެލަވަންސް\nސިވިލްސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ބޭސްފަރުވާ.\nދިވެހިރާއްޖޭގެ ޕެންޝަނާބެހޭ ޤާނޫނުގެދަށުން ލިބިދެވޭ ޕެންޝަން ކޮންޓްރިބިއުޝަން.\nޞިއްޙީމަރުކަޒަށް ލިބޭ އެންމެހާ ލިޔުންތައް ބަލައިގަނެ އެންޓްރީކުރުން.\nޞިއްޙީމަރުކަޒަށް އަންނަ ލިޔެކިއުންތަކާއި ތަންތަނަށް ފޮނުވަންޖެހޭ ލިޔެކިޔުންތައް ޑިސްޕެޗް ކުރުމުގެ މަސައްކަތް ބެލެހެއްޓުމާއި އަދި ލިޔެކިއުންތައް ފައިލްކޮށް ބެލެހެއްޓުން. މީގެއިތުރުން އަންނަ ލިޔެކިއުންތައް ކަމާބެހޭ ބޭފުޅުންނަށް ރައްދުކޮށްދީ، އެބޭފުޅުންގެ އިރުޝާދުގެ ދަށުން ޖަވާބުދީ ފޮނުވަންޖެހޭ ތަންތަނަށް ޤަވާއިދުން ފޮނުވުން.\nޞިއްޙީމަރުކަޒުން ބާއްވާ ބައްދަލުވުންތައް އިންތިޒާމު ކުރުމުގެ ގޮތުން ކުރަންޖެހޭ އެންމެހާ ކަންތައްތައް ކުރުން.\nޔައުމިއްޔާ ދުވަހުން ދުވަހަށް ލިޔެ ނިންމުން.\nޒިންމާދާރު ވެރިޔާގެ މަސްޢޫލިއްޔަތު ޙަވާލުކުރުމަށް މަރުކަޒުގެ އިސްވެރިޔަކަށް ހުންނަ ބޭފުޅަކު ނިންމަވައިފިނަމަ އެމަސްޢޫލިއްޔަތު އަދާކުރުން.\nމުވައްޒަފުންގެ ސަލާމާއި ޗުއްޓީ އަދި ޙާޟިރީ ބެލެހެއްޓުން.\nޞިއްޙީ މަރުކަޒު ރަސްމީގަޑީގައާއި ނުރަސްމީ ގަޑީގައި އޮފީސް ހުޅުވާ ލެއްޕުން\nޞިއްޙީމަރުކަޒުން ދެވެންހުރި ޚިދުމަތްތައް އެންމެ އެކަށީގެންވާ ގޮތެއްގައި ފޯރުކޮށްދެވޭނެ ގޮތަކަށް ތަނުގެ މާހައުލު ތަނަވަސްކުރުން.\nސްޕަވައިޒް ކުރަންޖެހޭ މުވައްޒަފުންގެ މަސައްކަތް ސްޕަވައިޒްކޮށް ބެލެހެއްޓުން\nމަރުކަޒުގައި ފާހަގަ ކުރާއެކިއެކި ހަރަކާތްތައް ހިންގުމުގައި އެހީތެރިވެ ބައިވެރިވުން\nސާނަވީ ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n1- ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އދ.މާމިގިލީ ސިއްޙީ މަރުކަޒުގެ ކައުންޓަރުން ލިބެންހުންނާނެއެވެ.)\n3- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ، ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް.\n4- ސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާ އޮފީހުން ދޫކޮށްފައިވާ ލިޔުން.\n7- ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓުފިކެޓްގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 އޯގަސްޓް 2019 ވާ ހޯމަ ދުވަހުގެ 12:00 ގެ ކުރިން، އދ.މާމިގިލީ ސިއްޙީ މަރުކަޒުގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަށް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،2019 އޯގަސްޓް6އިން 22 އާއި ދެމެދު، އދ.މާމިގިލީ ސިއްޙީ މަރުކަޒު ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6680851 އަށެވެ. އީ-މެއިލް ކުރާނީ [email protected] އަށެވެ.\nޕަބްލިޝްކުރި ގަޑި: 0820\nސުންގަޑި: 05 އޮގަސްޓް 2019 1200


Hanimaadhoo kethiaraa masreys miaharu hamaekani anhenverinnah !\nހަނިމާދޫ ކެތިއަރާ މަސްރޭސް މިއަހަރު ހަމައެކަނި އަންހެންވެރިންނަށް !\nހަނިމާދޫ ކެތިއަރާ ޖަމިއްޔާ ކޮންމެ އަހަރަކު ފިތުރު އީދު ދުވަހާ ގުޅުވައިގެން ބާއްވަމުން އަންނަ މަސްރޭސް މިއަހަރު ހާއްސަކޮށްފައިވަނީ ހަމައެކަނި އަންހެންވެރިންނަށް އެކަމަށް އެޖަމިއްޔާ ބުނެފި އެވެ.\nކެތިއަރާ ޖަމިއްޔާއިން ނެރުނު އިއުލާނެއްގައި ބުނެފައިވަނީ މިއަހަރު މަސްރޭސް ބާއްވަން ނިންމާފައިވަނީ ހަމައެކަނި އަންހެންވެރިންނަށް ހާއްސަކޮށް ކަމަށެވެ. މިދިޔަ އަހަރުތަކުގައި މި މުބާރާތް ބާއްވަމުން ގެންގޮސްފައިވަނީ ދެ ޖިންސަށް ހުޅުވާލައިގެންނެވެ.\nމިއަހަރުގެ މަސްރޭސް ހަމައެކަނި އަންހެނުންނަށް ބައިވެރިވެވޭގޮތަށް ނިންމީ ހަނިމާދޫއަކީ ނިސްބަތުން އަންހެންވެރިންނަށް ހިންގޭ މުބާރާތްތަކާއި ކުޅިވަރު ހަރަކާތްތަކާއި އަދި ފުރުސަތުތައް މަދުވުމުން ކަމަށް ކެތިއަރާއިން މައުލޫމާތުދެ އެވެ.\nމަސްރޭހުގައި ބައިވެރިވުމުގެ އެންމެ ފަހު ތާރީހަކީ ޖޫންމަހުގެ5ވަނަ ދުވަހެވެ. ފައިސާގެ އިނާމާ ޓްރޮފީ ދޭގޮތަށް ކުރިއަށްގެންދާ މިމުބާރާތުގައި ބައިވެރިވުމަށް ބޭނުންވާ ފޯމް އަދި ގަވައިދު “އައިކްލިކް” ސްޓޫޑިއޯއިން ލިބެން ހުންނާނެކަމަށް ކެތިއަރާއިން ބުނެ އެވެ.


Amitabh bunanee emme molhu bathala akee Kangana kamah\nއަމީތާބު ބުނަނީ އިންޑިއާގެ އެންމެ މޮޅު ބަތަލާއަކީ ކަންގަނާ ކަމަށް\nއަމީތާބާއި ކަންގަނާ ރަނައުތު\nއަމީތާބު ބައްޗަން ކަހަލަ ވަރުގަދަ ޝަޚްސިއްޔަތެއްގެ ތައުރީފު ލިބުމަކީ ކޮންމެ އެކްޓަރެއްގެ ވެސް ހުވަފެނެކެވެ. ސޮނީ ޓީވީގެ "ކޯން ބަނޭގާ ކްރޯޅްޕަތީ"ގެ މިފަހަރުގެ ސީޒަންގެ އެޕިސޯޑެއްގެ ބައިވެރިޔަކަށް އަމީތާބު ސުވާލެއް ހުށަހަޅާ ހަތަރު ޖަވާބުގެ ތެރެއިން ރަނގަޅު ޖަވާބު ބުނުމަށް އެދެ އެވެ.\nމި މީހާއަށް އިއްވަނީ ހަތަރު ބަތަލާއެއްގެ އަޑެވެ. އޭގެ ތެރޭގައި ހިމެނޭނީ އަމީޝާ ޕަޓޭލް، ކަންގަނާ ރަނާވަތު، ޕްރިތީ ޒިންޓާ އަދި ކްރީތީ ސަނަންގެ އަޑެވެ. ޝޯގެ ބައިވެރިޔާއަށް ޖެހެނީ އޭގެން ބަތަލާއިންގެ އަޑުން އެއީ ކާކުކަން ދެނެގަންނާށެވެ.\nމި ސުވާލުގެ ރަނގަޅު ޖަވާބަކީ ކަންގަނާ ކަމަށް ބުނަމުން އަމީތާބު ވަނީ ކަންގަނާ އަށް ވަރަށް ތައުރީފު ކޮށްފަ އެވެ. އަމީތާބު ބުނީ ކަންގަނާ އަށް ވަރަށް ރީތި ކަމަށާއި އެންމެ މޮޅު ބަތަލާ ކަމަށެވެ. އަދި ކަންގަނާގެ މަޝްހޫރުކަން ވެސް އަމީތާބު ފާހަގަ ކުރި އެވެ. އޭގެ ހެއްކަކަށް އަމީތާބު ދެއްކީ ގިނަ އަދަދެއްގެ ފިލްމީ އެވޯޑާއި ނެޝަނަލް އެވޯޑު ވެސް އޭނާއަށް ލިބިފައި ވުމެވެ.\nކަންގަނާ އަކީ އޭނާގެ ހުނަރުން ހިންދީ ފިލްމު އިންޑަސްޓްރީގައި ކުރިއަރައިގެން ގޮސްފައިވާ ބަތަލާ އެކެވެ. އޭނަ ފިލްމު ކުޅެން ފެށީއިރު އިންޑަސްޓްރީގައި އޭނާ ދަންނަ އެކަކުވެސް ނެތެވެ. ނަމަވެސް މިއަދު އޭނައަކީ ހަގީގަތުގައި ވެސް އެއްވަނަ ދަރަޖައިގައި ގުނާލެވޭ ބަތަލޭ އެކެވެ.\nކަންގަނާ އަކީ ހިތަށް އެރި އެއްޗެއް ކޮންމެ މީހަކާ ދިމާލަށް ވެސް ބުނެލަން ކެރޭ ވަރަށް ހިތްވަރުގަދަ ބަތަލާއަކަށް ވާތީ އޭނާއާ ނުރުހޭ މީހުން ވެސް ފިލްމު އިންޑަސްޓްރީގައި ވަރަށް ގިނަ އެވެ. ނަމަވެސް އެކަމާ ފަރުވާލެއް ނުބަހައްޓާ ކަންގަނާ ދަނީ އޭނާގެ މަސައްކަތައިގެން ކުރިޔަށެވެ. މިހާރު އޭނާ އެކްޓްކުރުމުގެ އިތުރުން ފިލްމު ޕްރޮޑިއުސްކޮށް ޑައިރެކްޓް ވެސް ކުރެ އެވެ.\nކަންގަނާ އަށް އަމީތާބު ތައުރީފުކުރުމަކީ ފަހަރެއްގައި އިންޑަސްޓްރީގެ ބައެއް މީހުން އަމީތާބާ ހިތްހަމަނުޖެހިދާނެ ކަމަކަށް ވެސް ވެދާނެ އެވެ.


Hulhumale' gai elhi china flat thah maraamaathu kuran fashaifi\nހުޅުމާލޭގައި ފަހުން އެޅި ޗައިނާ ފްލެޓްތައް މާރާމާތު ކުރަން ފަށައިފި\nހުޅުމާލޭގައި ފަހުން ދޫކުރި ފްލެޓްތައް އިންސްޕެކްޓް ކުރުމަށް ހައުސިން މިނިސްޓްރީގެ މުވައްޒަފުން ހަރަކާތްތެރި ވަނީ -- ފޮޓޯ: ހައުސިން މިނިސްޓްރީ\nހުޅުމާލެއިން އެންމެ ފަހުން ދޫކުރި 704 ފްލެޓްގެ ތެރެއިން މަރާމާތަށް ބޭނުންވެފައިވާ 35 ފްލެޓެއްގެ މާރާމާތުގެ މަސައްކަތް ފަށާފައިވާ ކަމަށް ހައުސިން މިނިސްޓްރީން ބުނެފި އެވެ.\nޗައިނާ މެޝިނަރީ އިންޖީނިއަރިން ކޯޕަރޭޝަން (ސީއެމްއީސީ) އާ ހަވާލުކޮށްގެން ހުޅުމާލޭގައި އަޅައި މިދިޔަ ދެ އަހަރު ކުރިން ދިރިއުޅެން މީހުނަށް ދޫކުރި ފްލެޓްތަކުގެ ތެރެއިން މާރާމާތަށް ބޭނުންވާ ފަރާތްތަކުން ހައުސިން މިނިސްޓްރީއަށް ހުށަހެޅުމަށް ހުޅުވާލި ފުރުސަތު މި މަހުގެ 16 ވަނަ ދުވަހު ވަނީ ހަމަވެފަ އެވެ.\nހައުސިން މިނިސްޓްރީން މިއަދު ބުނީ އެ މުއްދަތުގެ ތެރޭގައި ހުޅުމާލެއިން ދޫކުރި ފްލެޓްތަކުގެ ތެރެއިން މާރަމާތަށް ބޭނުންވެގެން ހުށަހަޅާފައި ވަނީ 35 ފަރާތަކުން ކަމަށާއި އެ ފަރާތްތަކުން ޖުމުލަ 90 މައްސަލަ ހުށަހަޅާފައިވާ ކަމަށެވެ. އެ މައްސަލަތުގެ ތެރޭގައި ހިމެނެނީ ފެން ލީކުވުމާއި، ކަތުރު ފަނީގެ މައްސަލައާއި، ކްރެކް ރެޕިއާ އާއި ފެންވަޅުތައް ފުން ކުރުމަށާއި، ސިޑިގޮޅި އާއި އާންމު ސަރަހައްދުގެ ދިއްލުންތައް ރަނގަޅުކުރުން ހިމެނެ އެވެ.\nހައުސިން މިނިސްޓްރީން ބުނީ މާރާމާރާތަށް ބޭނުންވެގެން ހުށަހެޅި ފްލެޓްތަކަށް އެ މިނިސްޓްރީގެ ޓީމެއް ޒިޔާރަތްކޮށް އިންސްޕެކްޓް ކޮށްފައިވާ ކަމަށެވެ. އަދި ތިން މަރުހަލާއަކަށް ބަހާލައިގެން ފްލެޓްތައް މަރާމާތު ކުރުމުގެ މަސައްކަތް ފަށާފައިވާ ކަމަށާއި މިދިޔަ ހަފުތާގައި ފުރަތަމަ މަރުހަލާއަކަށް ފެން ލީކުވުމުގެ މަސައްކަތް ފަށާފައިވާ ކަމަށެވެ.\nއިއްޔެ އިން ފެށިގެން ކަތުރުގެ ފަނީގެ އަސަރު ކޮށްފައިވާ މިންގަނޑު ބެލުމުގެ މަސައްކަތް ވަނީ ފަށާފައިވާ ކަމަށް ހައުސިން މިނިސްޓްރީން ބުންޏެވެ. އަދި ކަތުރުފަނި ނައްތާލުމަށް މިއަދުން ފެށިގެން ބްލިކް 173 ސަރަހައްދުގައި ޕެސްޓް ކޮންޓްރޯލް ޓީމުތައް ދަނީ ހަރަކާތްތެރިވަމުންދާ ކަމަށް ބުންޏެވެ.\nހައުސިން މިނިސްޓްރީން ބުނީ ދެން ހުރި މައްސަލަކަށް ވެސް ހައްލު ގެނެސް މާރާމާތު ކުރުމުގެ މަސައްކަތް ވީ އެންމެ އަވަހަކަށް ފަށަން ހަމަޖެހިފައިވާ ކަމަށެވެ. އެ ގޮތން މަރާމާތުގެ މަސައްކަތް ކުރަމުން ދަނީ ފްލެޓްތައް އެޅި ކުންފުނި ކަމުގައިވާ ސީއެމްއީސީ އާއި އެޗްޑީސީއާއި މިނިސްޓްރީން ގުޅިގެން ކަމަށް ހައުސިން މިނިސްޓްރީން ބުންޏެވެ.\nތިން ކޮޓަރިއަކާއެކު އެޓޭޗްޑް ފާހާނާއެއް ހިމެނޭ ގޮތަށް ހަދާފައިވާ އެ ފްލެޓްތަކުގެ ތެރެއިން 500 ފްލެޓަކީ މާލޭގެ ރަށްވެހިންނަށް ދޫކޮށްފައިވާ ފްލެޓްތަކެވެ. އެހެން ފްލެޓްތައް ދޫކުރީ މާލޭގައި ދިރިއުޅޭ އަތޮޅުތަކުގެ މީހުނަށާއި ނުކުޅެދުންތެރިކަން ހުންނަ މީހުނަށެވެ. މި ފްލެޓްތަކުން ކޮންމެ މަހަކު މެއިންޓެނަންސް ފީއާއި ކުއްޔާއެކު 7،000 ރުފިޔާ ދައްކަން ޖެހެ އެވެ.\nހުޅުމާލެ ޗައިނާ އެޗްޑީސީ + ބޯހިޔާވަހިކަން ހައުސިން މިނިސްޓްރީ ދިވެހި ރާއްޖެއާ ޗައިނާގެ ގުޅުން\nހިޔާ ސޮއިކުރުން މާދަމާ އަލުން ފަށަނީ


Lazio aa Juventus evvaruvi iru, Ronaldo ah aniyaavejje - AO News\nލާޒިއޯއާ ޔުވެންޓަސް އެއްވަރުވިއިރު، ރޮނާލްޑޯ އަށް އަނިޔާވެއްޖެ\nލާޒިއޯއާ ދެކޮޅަށް ކުޅުނު މެޗުގައި ޔުވެންޓަސްގެ ފޯވާޑް ކްރިސްޓިއާނޯ ރޮނާލްޑޯ. --ފޮޓޯ: ޓުވިޓާ\nއިޓާލިއަން ސެރިއޭގައި އިއްޔެ ކުޅެވުނު އެންމެ ވަރުގަދަ މެޗުގައި ރަށުން ބޭރުގައި ލާޒިއޯއާ ދެކޮޅަށް ކުޅެ ޔުވެންޓަސް 1-1 އިން އެއްވަރުވިއިރު، އެ ޓީމުގެ ޕޯޗުގަލް ފޯވާޑް ކްރިސްޓިއާނޯ ރޮނާލްޑޯ އަށް އަނިޔާވެގެން ވަނީ ބަދަލުކޮށްފައެވެ.\nމި ނަތީޖާއާއެކު ޔުވެންޓަސް ވަނީ 13 ޕޮއިންޓާއެކު ތާވަލްގެ ފަސްވަނަ އަށް ވެއްޓިފައެވެ. ލީގުގެ އެއްވަނައިގައި އޮތް އޭސީ މިލާނަށް 17 ޕޮއިންޓް ލިބިފައިވާއިރު، އޭގެ ދެ ޕޮއިންޓް ފަހަތުން ދެވަނައިގައި އޮތީ ސަސުއޯލޯ އެވެ. ތިންވަނައިގައި އޮތް ނަޕޯލީ އާއި ހަތަރުވަނައިގައި އޮތް އޭއެސް ރޯމާ އަށް 14 ޕޮއިންޓް ލިބިފައިވާއިރު، ނަޕޯލީ އަށް ކުރިލިބެނީ ގޯލްގެ ތަފާތުންނެވެ. ޔުވެންޓަސްއާ އެއްވަރުވި ލާޒިއޯ އޮތީ 11 ޕޮއިންޓާއެކު ލީގުގެ ނުވަވަނައިގައެވެ.\nލާޒިއޯގެ ދަނޑުގައި އިއްޔެ ހަވީރު ކުޅުނު މި މެޗުގައި ގިނަވަގުތު ބޯޅަ ގެންގުޅެ ގިނަ ހަމަލާތައް އެ ޓީމުން އުފެއްދިނަމަވެސް ކުރީން ލީޑްނެގީ ޔުވެންޓަސް އިންނެވެ. މެޗުގެ 15 ވަނަ މިނެޓުގައި ރޮނާލްޑޯ މިލަނޑުޖަހައިދިނީ އެ ޓީމުގެ ކޮލަމްބިއާ މިޑްފީލްޑަރު ހުއާން ކުއަޑްރާޑޯ ދިން ރީތި ބޯޅައަކުންނެވެ. އޭގެފަހުން، ފުރަތަމަ ހާފު ނިމުމުގެ ކުރީން ޔުވެންޓަސްގެ ލީޑް ފުޅާކުރުމަށް ރޮނާލްޑޯ އަށް ލިބުނު ތިން ފުރުޞަތުގެ ވެސް ބޭނުންހިފޭގޮތެއްނުވިއެވެ. އެގޮތުން، މެޗުގެ 37 ވަނަ މިނެޓުގައި ގޯލާއި 25 ޔާޑުދުރުން ރޮނާލްޑޯ ފޮނުވާލި ބޯޅަ ދަނޑިކައިރިން ބޭރަށްދިޔައިރު، އޭގެ ފަސް މިނެޓުފަހުން ލާޒިއޯގެ ޕެނަލްޓީއޭރިޔާތެރެއިން ފޮނުވާލި ބޯޅަ ދިޔައީ ގޯލްގެ ހުރަސްދަނޑީގައި ޖެހިފައެވެ. އަދި އޭގެފަހުން، މި ހާފުގެ އިތުރުވަގުތުގައި ރޮނާލްޑޯ ފޮނުވާލި ބޯޅަ ލާޒިއޯގެ ކީޕަރު ޕެޕޭ ރެއިނާ މަތަކުރިއެވެ.\nމެޗުގެ ދެވަނަ ހާފުގައި ޔުވެންޓަސްގެ މިޑްފީލްޑަރު އެޑްރިއެން ރަބިއޯ އަށް ލިބުނު ފުރުޞަތުގެ ބޭނުންހިފޭގޮތްނުވިއިރު، ލާޒިއޯގެ އެޑަމް މަރުސިޗަށް ނަތީޖާ ހަމަހަމަކުރުމަށް ލިބުނު ފުރުޞަތުގައި ބޮލުން ފޮނުވާލަން ލިބުނު ބޯޅަ ރަނގަޅަށް ފޮނުވާލެވޭގޮތް ނުވުމުން ޔުވެންޓަސްގެ ކީޕަރު ވޮޝިއެކް ޝެޒްނީ މަތަކުރިއެވެ. ލާޒިއޯ އިން ނަތީޖާ އެއްވަރުކުރީ މެޗުގެ އިތުރުވަގުތުގައި ވަކީން ކޮރެއާ ދިން ބޯޅައަކުން ފެލިއްޕޭ ކައިސޭޑޯ ކާމިޔާބުކުރި ގޯލުންނެވެ.\nހެލަސް ވެރޯނާއާ ދެކޮޅަށް އޭސީ މިލާން ކުޅުނު މެޗުގެ ތެރެއިން. –ފޮޓޯ: ޓުވިޓާ\nމެޗަށްފަހު ވާހަކަ ދައްކަމުން ޔުވެންޓަސްގެ ކޯޗު އަންދްރޭ ޕިރްލޯ ބުނީ އޭނާގެ ޓީމުން ދެއްކި ކުޅުމާމެދު ހިތްހަމަޖެހޭ ކަމަށާއި އެކަމަކު ނަތީޖާ މިގޮތަށް ނިކުތުމުން ތައްޓަށް ކުރާ އުއްމީދުތަކަށް ކޮންމެވެސް ހުރަސްތަކެއް ކުރިމަތިވެފައިވާ ކަމަށެވެ. އަދި ރޮނާލްޑޯ އަށް އަނިޔާވުމަކީ އޭނާ ކުޅެމުން އަންނަ ކޮންމެ ޓީމަކަށްވެސް ލިބޭނެ ބޮޑު ދެރައެއްކަމަށް ޕިރްލޯ ސިފަކުރިއެވެ.\nލީގުގައި ރޭ ކުޅުނު ފާހަގަކޮށްލެވޭ އަނެއް މެޗުގައި، ރަށުން ބޭރުގައި އިންޓަ ވަނީ 1-1 އިން އެޓަލާންޓާއާ އެއްވަރުވެފައެވެ. މި މެޗުގެ ދެވަނަ ހާފުގެ ކުރީކޮޅު އިންޓަގެ ފޯވާޑް ލޮޓާރޯ މާޓިނޭޒް ވައްދާލި ލަނޑުން ލީޑްނަގާފައިވަނިކޮށް އެޓަލާންޓާ އިން އެއްވަރުކުރީ މެޗު ނިމެން 11 މިނެޓަށްވެފައިވަނިކޮށް އަލެކްސީ މިރަންޗުކް އެވެ.\nމި މުބާރާތުގައި ރޭ ކުޅުނު ބައެއް އެހެން މެޗުތަކުގެ ނަތީޖާއަށް ބަލާއިރު، ތާވަލްގެ އެންމެ ކުރީގައި އުޅޭ އޭސީ މިލާން ވަނީ އަމިއްލަ ދަނޑުގައި 2-2 އިން ހެލަސް ވެރޯނާއާ އެއްވަރުވެފައެވެ. ވެރޯނާ އިން މި މެޗުގެ ފުރަތަމަ 20 މިނެޓުގެ ތެރޭގައި ދެލަނޑުގެ ލީޑެއްނަގާފައިވަނިކޮށް، މިލާނުން ފުރަތަމަ ހާފުގައި ކާމިޔާބުކުރި ގޯލާއެކު ނިންމާލީ 2-1 އިން ފަހަތުގައި އޮވެގެންނެވެ. މިލާނަށް މި މެޗުން ޕޮއިންޓެއް ހޯދައިދިނީ އިތުރުވަގުތުގައި ޒަލަޓާން އިބްރާހިމޮވިޗް ކާމިޔާބުކުރި ލަނޑުންނެވެ. އޭގެކުރީން، މިލާނަށް ނަތީޖާ އެއްވަރުކުރުމަށް ރަނުގެ ފުރުޞަތެއްލިބި އޭނާ އަތުން ވަނީ ބޭކާރުވެފައެވެ. އެގޮތުން، މެޗުގެ މެޗުގެ 66 ވަނަ މިނިޓުގައި އިބްރާހިމޮވިޗް ފޮނުވާލި ޕެނަލްޓީ ކާމިޔާބުކުރެވޭގޮތެއްނުވިއެވެ.\nރަށުން ބޭރުގައި ޖެނޯއާ އަތުން 3-1 އިން ރޯމާ މޮޅުވިއިރު، އެ ޓީމުގެ ތިން ލަނޑުވެސް ޖަހައިދިނީ އާމީނިއާގެ ވިންގާ ހެންރިކް މިކިތާރިޔަން އެވެ. ޖެނޯއާގެ ހަމައެކަނި ލަނޑުޖަހައިދިނީ މާކޯ ޕިޔާޗާ އެވެ. ބޮލޯނިއާގެ ދަނޑުގައި އެ ޓީމުގެ މައްޗަށް ނަޕޯލީ 1-0 އިން ކުރިހޯދިއިރު، މި މެޗުގެ ހަމައެކަނި ލަނޑުޖަހައިދިނީ ވިކްޓަ އޮސިމްހެން އެވެ.\nކުޅިވަރުއިންޓަ މިލާންއިޓާލިއަން ސެރިއޭއޭސީ މިލާންދުނިޔެލާޒިއޯޔުވެންޓަސް